Eh bank eh gai faisa ge aslu olhuvaeh nuleveyne: Raees Yameen | Jazeera\tއެއް ބޭންކެއްގައި ފައިސާގެ އަސްލު އޮޅުވައެއް ނުލެވޭނެ: ރައީސް ޔާމީން - Jazeera\nއެއް ބޭންކެއްގައި ފައިސާގެ އަސްލު އޮޅުވައެއް ނުލެވޭނެ: ރައީސް ޔާމީން\nނާޒިމް ހަސަން September 21, 2020 115 views0\nއެކައުންޓްތައް ފްރީޒު ކުރި މައްސަލާގައި ދިފާއުވުމުގެ ގޮތުން ކުރީގެ ރައީސް އަބްދުﷲ ޔާމީން އަބްދުލްގައްޔޫމް ގިނަ ވާހަކަތަކެއް މިއަދުގެ ޝަރީއަތުގެ މަޖިލީހުގައި ދައްކަވައިފިއެވެ.\nދައުލަތުން އެދިގެން ކުރިމިނަލް ކޯޓުން ރައީސް ޔާމީންގެ އަށް ބޭންކު އެކައުންޓެއް ފްރީޒުކުރުމުގެ އަމުރެއް ނެރުނެވެ. އެއީ އިސްލާމިކް ބޭންކްގެ އެކައުންޓްތަކަކެވެ. އެ އެކައުންޓްތައް ފްރީޒު ކުރުމަށް ދައުލަތުން އެދުނީ އެމްއެމްއޭއިން ފުލުހަށް ފޮނުވި އެސްޓީއާރްއަކާ ގުޅިގެންނެވެ. އެ އެސްޓީއާރްގައި ތުހުމަތުކޮށްފައިވަނީ ރައީސް ޔާމީންގެ މައްޗަށް މަނީ ލޯންޑްރިންގެ ކުށް ސާބިތުވެފައިވާ ބޭންކު މުއާމަލާތާ ގުޅޭ ގޮތުންނެވެ. އެއީ އެއް މިލިއަން ޑޮލަރު، ރައީސް ޔާމީންގެ އެކައުންޓަށް ޖަމާވެ އެ އެ ފައިސާ ސޭވިން އެކައުންޓަކަށް ޖަމާކޮށްް އެހެން ފައިސާތަކެއް އޭސީސީއާއެކުވީ އެސްކްރޯ އެކައުންޓަށް ޖަމާކުރި މައްސަލައެވެ.\nކުރިމިނަލް ކޯޓުން ރައީސް ޔާމީންގެ އަށް އެކައުންޓް ފްރީޒު ކުރަން ނެރުނު އަމުރު ހައިކޯޓުން ބާތިލްކުރިއެވެ. އެއީ އެކައުންޓްތައް ފްރީޒުކޮށްފައިވަނީ ޖިނާއީ އިޖުރާއަތުގެ ގާނޫނުގައި ބުނާ މޮނީޓަރިންގެ އަމުރެއް ހޯދުމަކާ ނުލާ ކަމަށް ބުނެއެވެ. އެހެންވެ އެ މައްސަލަ ދައުލަތުން ވަނީ ސުޕްރީމް ކޯޓުގައި އިސްތިއުނާފުކޮށްފައެވެ. މިއަދު ސުޕްރީމް ކޯޓުގައި ވަނީ މައްސަލައިގެ އެންމެ ފަހު އަޑުއެހުން ބާއްވާފައެވެ. އެއީ ފަހު ބަސް ބުނުމުގެ އަޑުއެހުމެވެ.\nއޮންލައިންކޮށް ކުރިއަށްދިޔަ އަޑުއެހުމުގައި ރައީސް ޔާމީންގެ ދިފާއުގައި ވަކީލުން ވާހަކަ ދެއްކެވިއެވެ. ނަމަވެސް ވަކީލުންނަށްވުރެ ބޮޑަށް ތައްޔާރުވެވަޑައިގެން ގާނޫނީ ގިނަ ވާހަކަތައް މިއަދު ދައްކަވާފައިވަނީ ރައީސް ޔާމީނެވެ. އެގޮތުން ދައުލަތަށް ރައްދު ދެއްވައި މަނީ ލޯންޑްރިންއާ ގުޅޭ ވަރުގަދަ ވާހަކަތަކެއް ރައީސް ޔާމީން ވިދާޅުވެދެއްވިއެވެ.\nޝަރީއަތުގެ މަޖިލީހުގައި ރައީސް ޔާމީން ވިދާޅުވީ އެމަނިކުފާނުގެ ހުރިހާ އެކައުންޓްތަކެއް ފްރީޒުކުރި ސަބަބެއް ނުވިސްނޭ ކަމަށެވެ. އެއީ އަންގާފައިވަނީ އިސްލާމިކް ބޭންކްގެ އެކައުންޓެއްގައި ހުރި ފައިސާތަކެއްގައި އެކަނި އަތް ނުލުމަށް ކަމަށާއި އެގޮތުގެ މަތިން އެ އެކައުންޓްގައި އަތްލާފައިނުވާނެ ކަމަށެވެ. ތުހުމަތު ވަނީ އެއް މިލިއަން ޑޮލަރަށް ކަމަށްވާއިރު އެ އެއް މިލިއަން ޑޮލަރު ދައުލަތުގެ އިދާރާއިން އެންގި ގޮތަށް އެ ހުރީ ބަހައްޓާފައި ކަމަށެވެ. އޭގެ ތަހުގީގު ފުލުހުންނަށް ކުރިއަށް ގެންދެވޭނެ ކަަމަށެވެ. އޭގެ ބޭރުން ދަތުރުކޮށް އެމަނިކުފާނުގެ ހުރިހާ އެކައުންޓެއް ބެލުމުގެ ގާނޫނީ ހަމައެއް އޮތް ކަމަށް ގަބޫލު ނުކުރައްވާ ކަމަށް ވެސް ރައީސް ޔާމީން ވިދާޅުވިއެވެ.\nމާފުށީ ޖަލުގައި އިންނެވި ރައީސް ޔާމީން ވިދާޅުވީ ޖިނާއީ އިޖުރާއަތުގެ ގާނޫނަކީ އޭގެން ލޫޕްހޯލްތައް ނަގައިގެން ދައުލަތުން އަމަލު ކުރަން ޖެހޭ ގާނޫނެއް ނޫން ކަމަށެވެ. އެއީ ތުހުމަތުވާ މީހާގެ ގިނަ ހައްގުތަކެއް ބަޔާންކުރާ ގާނޫނަކަށްވާއިރު ގާނޫނުގައި ބުނާ ފަދައިން މޮނީޓަރިންގެ އަމުރެއް ނެތި، އެމަނިކުފާނުގެ އެކައުންޓްތައް ބަލައި، އެ ފްރީޒު ކުރަން އަމުރު ނެރުމަކީ ގިނަ ހައްގުތަކެއް ގެއްލޭ ކަމެއް ކަމަށެވެ. ރައީސް ޔާމީން ވިދާޅުވީ ބޭންކިން ގާނޫނުގައި ބުނާ މައުލޫމާތުތަކެއް ލިބުނު ނަމަވެސް މޮނީޓަރިން އަމުރެއް ނެތި އެކައުންޓްތަކުގެ މައުލޫމާތު ފުލުހުންނަށް ނުހޯދޭނެ ކަމަށެވެ. އެ އަމުރު ނެތި ހޯދި މައުލޫމާތުތައް ފުލުހުން ހޯދައި އެ އާންމުކޮށް އިއުލާންކުރީ ކަމަށާއި އޭގެ ސަބަބުން ލިބުނު ގެއްލުން ބުނެދޭން ވެސް ނޭނގޭ ކަމަށް ރައީސް ޔާމީން ވިދާޅުވިއެވެ.\nރައީސް ޔާމީން ވިދާޅުވީ އެކައުންޓްތައް ފްރީޒު ކުރާއިރު ތުހުމަތެއް އޮންނަން ވާނެ ކަމަށާއި އެކަން ތަހުގީގަށް ވެސް އެނގެން ޖެހޭނެ ކަމަށެވެ. އަދި، ތުހުމަތެއް އޮތްކަން އެކައުންޓްގެ ވެރިފަރާތަށް ވެސް އެނގެން ޖެހޭނެ ކަމަށެވެ. އެހެން ވިދާޅުވެ ރައީސް ޔާމީން ވަނީ އެމަނިކުފާނު އިސްލާމިކް ބޭންކްގެ ތެރެއިން ހިންގެވި މުއާމަލާތަކީ މަނީ ލޯންޑްރިން ނޫންކަން ސާބިތު ކުރެއްވުމަށް ގިނަ ވާހަކަތަކެއް ދައްކަވާފައެވެ.\nއެގޮތުން ވިދާޅުވި ގޮތުގައި އެސްއޯއެފްއިން ފައިސާ ޖަމާކުރި އެކައުންޓްގައި ހުރި އެއް މިލިއަން ޑޮލަރު، އިސްލާމިކް ބޭންކްގައި އޮތް އެކަމަނިކުފާނުގެ ސޭވިން އެހެން އެކައުންޓަކަށް ޖަމާކުރެއްވީ 2017 ވަނަ އަހަރު ކަމަށެވެ. އޭރު އެ ފައިސާއާމެދު ތުހުމަތެއް ނެތް ކަމަށާއި އޭސީސީއިން ވެސް އެހެން އަންގާފައިވާ ކަމަށެވެ. އެމަނިކުފާނުގެ ފައިސާތަކެއް އިންވެސްޓްކުރާނެ ގޮތާއި އަމަލު ކުރާނެ ގޮތް އެނގޭނީ އެމަނިިކުފާނަށް ކަމަށާއި ތުހުމަތެއް ނެތް ފައިސާއެއް ބޭނުން ކުރެއްވޭނެ ކަމަށެވެ. އޭގެފަހުން ތުހުމަތެއް އެ ފައިސާއާމެދު އުފުލުނުއިރު ފައިސާތައް ހުރީ އެ އެކައުންޓަށް ޖަމާކޮށްފައި ކަމަށާއި އެހެންވެ އެހެން އެއް މިލިއަން ޑޮލަރު، އޭސީސީއާއެކު ހެދި އެސްކްރޯ އެކައުންޓަށް އޭސީސީއަށް ވެސް އެނގިގެން ޖަމާކުރެއްވީ ކަމަށެވެ. ދައުލަތަށް ބޭނުންވާ އެއް މިލިއަން ޑޮލަރު މިހާރު ވެސް އެ ހުރީ ދައުލަތަށް ނެގޭ ގޮތަށް ކަމަށެވެ.\nރައީސް ޔާމީން ވިދާޅުވީ އެމަނިކުފާނުގެ މުއާމަލާތްތަކަކީ ފައިސާގެ އަސްލު އޮޅުވާލުން ނޫން ކަމަށެވެ. އެމަނިކުފާނުގެ އެއް އެކައުންޓުން އެއް ބޭންކެއްގައި އޮތް އަނެއް އެކައުންޓަށް ފައިސާ ޖަމާކުރުން އަސްލު އޮޅުވާލުން ކަމަށް ނުވާ ކަމަށެވެ. ރައީސް ޔާމީން ވިދާޅުވީ މަނީ ލޯންޑްރިންއަކީ އެންމެ މުއާމަލާތެއް ނޫން ކަމަށެވެ. އެއީ ދެމިގެންދާ ވިޔަފާރިއެއް ކަމަށެވެ. ގާނޫނާ ހިލާފަށް ހޯދާ ފައިސާ، ނެރެ ލޯންޑާކޮށް އަސްލު އޮޅުވާލައި އެއީ އެތައް ފަހަރަކު ކުރާ އަމަލެއް ކަމަށެވެ.\nއިސްލާމިކް ބޭންކްގައި ހުރި އެއްވެސް އެކައުންޓަކުން އެހެން ބޭންކެއްގައި ހުރި އެކައުންޓަކަށް އަދި އެހެން ބޭންކް އެކައުންޓަކަށް އިސްލާމިކް ބޭންކްގެ އެކައުންޓަކަށް ފައިސާ ބަދަލުކޮށްފައިނުވާނެކަން ފާހަގަ ކުރައްވަމުން ވިދާޅުވީ ބޭންކްތަކުން ފައިސާ ނެރެގެން ފައިސާގެ އަސްލު އޮޅުވާލަން ކުރި މަސައްކަތެއް ނޯންނާނެ ކަމަށެވެ. އެމަނިކުފާނުގެ ހުރިހާ ފައިސާއެއް ވެސް އެވަތް ބޭންކްތަކުގައި އެ ހުރީ ކަމަށެވެ.\nރައީސް ޔާމީނަށް ރައްދު ދެއްވަމުން ޕީޖީގެ ވަކީލް އައިޝަތު މުހައްމަދު ވިދާޅުވީ އެއް ބޭންކުން އެއް އެކައުންޓުންނަށް އަނެއް އެކައުންޓަށް ޖަމާކުރުމަކީ ފައިސާގެ އަސްލު އޮޅުވާލުން ނޫން ކަމަށް ބުނާ ބުނުމަކީ ހަގީގެއް ނޫން ކަމަށެވެ. އެއް ބޭންކެއްގެ ތެރޭގައި ވެސް ފައިސާގެ އަސްލު އޮޅުވާލުމުގެ އަމަލު ހިންގޭނެ ކަމަށެވެ.\nއިތުރަށް ވިދާޅުވީ އޭސީސީއާއެކު އެސްކްރޯ އެކައުންޓްގެ އެއްބަސްވުމަށް ދިޔައިރު ވެސް އެއް މިލިއަން ޑޮލަރުން މަންފާ ހޯއްދަވަމުން ގެންދެވި ކަމަށާއި އެއްބަސްވީއިރު ވެސް އެ ފައިސާގެ އަސްލު އޮޅުވާލާފައިވާ ކަމަށެވެ. އަދި އިސްލާމިކް ބޭންކްގެ އެކައުންޓްތަކުގައި ހުރި ފައިސާ އާއި ބީއެމްއެލްގެ އެކައުންޓްގައި ހުރި ފައިސާ އެއްކޮށް އޭގެން މަންފާ ހޯދުމަށް މަސައްކަތް ކުރައްވާފައިވާކަން ވެސް މިހާރު ތަހުގީގަށް ހާމަވާ މައުލޫމާތުތަކުން އެނގޭ ކަމަށް ވަކީލް ވިދާޅުވިއެވެ.\nފަނޑިޔާރު ސުއޫދު ވަނީ މިހާރު ރައީސް ޔާމީންގެ ކިތައް އެކައުންޓް ފްރީޒުކޮށްފައިވޭތޯ ސުވާލު ކުރައްވާފައެވެ. ޖަވާބުގައި ޕީޖީގެ ވަކީލް އައިޝަތު މުހައްމަދު ވިދާޅުވީ ފަހުން އަމުރަކަށް އެދިގެން ފްރީޒުކޮށްފައިވަނީ އެންމެ އެކައުންޓެއް ކަމަށެވެ. އެކަމާ ގުޅިގެން ފަނޑިޔާރު ވިދާޅުވީ ދައުލަތުގެ ވާހަކަތައް ދެކޮޅު ޖެއްސުމަށް އުނދަގޫވާ ކަމަށެވެ. އަށް އެކައުންޓްގައި ވެސް ތުހުމަތު ކުރެވޭ ފައިސާ ހުރި ކަމަށް ދައުލަތުން ބުނާއިރު ފަހުން އެއް އެކައުންޓް ފްރީޒުކުރަން އެދުނީ ކިހިނެއްވެގެންތޯ ސުވާލު ކުރެއްވިއެވެ.\nވަކީލް ވިދާޅުވީ ހައިކޯޓުން އަށް އެކައުންޓް ފްރީޒުކުރި އަމުރުތައް ބާތިލް ކުރުމާއެކު ކުރިމިނަލް ކޯޓުން އެ އަމުރާ ހަވާލާދީ، ފަހުން އެދުނު އަމުރުތައް ވެސް ބާތިލް ކުރެއްވި ކަަމަށެވެ. އަދި މި މައްސަލަ ސުޕްރީމް ކޯޓުގައި އޮތުމުން މައްސަލާގައި ހިމެނޭ އެކައުންޓްތަކާ ގުޅޭ އިތުރު އަމުރެއް ކުރިމިނަލް ކޯޓުން ނެރެނުދޭނެ ކަމަށް ވެސް ވަކީލް ވިދާޅުވިއެވެ.\nމީގެކުރިން ބޭއްވި އަޑުއެހުމުގައި މައްސަލައިގެ ރިޔާސަތު ބަލަހައްޓަވާ ފަނޑިޔާރު ހުސްނުއްސުއޫދު ފުލުހުންނާ އަމާޒު ކުރެއްވި ސުވާލަށް ޖަވާބެއް ނުދެއްވުނެވެ. ނަމަވެސް މިއަދު ފުލުހުން ވަނީ އެ ސުވާލުގެ ޖަވާބު ދެއްވާފައެވެ. އެގޮތުން މައްސަލަ ތަހުގީގުކުރި އޮފިސަރު ހުސެއިން ލިރާރު ވިދާޅުވި ގޮތުގައި ރައީސް ޔާމީންގެ މިލްކިއްޔަތުގެ ތެރެއިން ޝައްކު އުފެދުނީ ސަތޭކަ މިލިއަނަށްވުރެ ގިނަ ދިވެހި ރުފިޔާއަށެވެ. އެ ފައިސާތަކާމެދު ޝައްކު އުދެދުނު ގޮތް ސާފުކޮށް ކިޔައިދެއްވަން ބޭނުންވާ ކަމަށް ލިރާރު ވިދާޅުވިއެވެ.\nއެކަމަށް ފުރުސަތު ދެއްވުމުގެ ގޮތުން ފަނޑިޔާރު ސުއޫދު ވަނީ އެހެން ފަނޑިޔާރުންނާ މަޝްވަރާ ކުރައްވާފައެވެ. މަޝްވަރާ ކުރެއްވުމަށް އަޑުއެހުން މެދުކަނޑާލުމަށްފަހު ފަނޑިޔާރު ސުއޫދު ވަނީ އެ ތަފްސީލްތަކަކީ ކުރިމިނަލް ކޯޓަށް އަމުރު ހޯދުމަށް އެދުނުއިރު ފާހަގަކުރި ތަފްސީލްތަކެއްތޯ އައްސަވާފައެވެ. ލިރާރު ވިދާޅުވި ގޮތުގައި އަމުރަށް އެދުނުއިރު ބޭންކް ސްޓޭޓްމެންޓްތައް ހުށަހެޅި ކަމަށާއި އެހެންވެ އެ އަދަދުތައް ހުންނާނެ ކަމަށެވެ. އަމުރަށް އެދުނު ފޯމްގައި ފައިސާގެ އެއްވެސް އަދަދެއް ހިމަނާފައެއް ނުވާނެ ކަމަށެވެ. ފަނޑިޔާރު ސުއޫދު ވިދާޅުވީ އެހެންކަމުން މި މަރުހަލާގައި އާ ތަފްސީލްތަކެއް ބަލައިގަތުން ދަތި ކަމަށެވެ. އެ ފުރުސަތު ފުލުހުންނަށް ނުދެއްވައެވެ.\nމިއަދު ވަނީ މައްސަލާގެ އަޑުއެހުންތައް ނިންމާލާފައެވެ. ދެން މައްސަލާގައި އޮންނާނީ ހުކުމް އިއްވުމެވެ. ރައީސް ޔާމީންގެ މައްޗަށް މަނީ ލޯންޑްރިންގެ ކުށް ސާބިތުވެފައިވާއިރު އެ މައްސަލައިގެ އިސްތިއުނާފު މިހާރު އޮތީ ހައިކޯޓުގައެވެ. އެ މައްސަލަ ވެސް އޮތީ ހުކުމާ ހަމަގައެވެ.


ތާރީޚް: 06 އޮކްޓޯބަރ 2019 ނަންބަރ: GS145/HR/IUL/2019/031\nJ-292053, J-292054, J-292055, J-292056\nޕްރީސްކޫލް ޓީޗަރުންގެ ޝަރުތު:\nޕްރީސްކޫލް ޓީޗަރުން ގޮތުގައި ޓީޗަރަކު ހަމަޖައްސާނީ ތިރީގައިވާ ޝަރުތުތައް ހަމަވާނަމައެވެ.\nޕްރީސްކޫލަށް ޚާއްޞަވެފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ހާޞިލްކޮށްފައިވުން (މިޝަރުޠު ހަމަޖެއްސޭނީ CS11 އަދި CS13 ގެމަޤާމުތަކަށެވެ. ނުވަތަ\nޓީޗަރުންގެ ވަޒިފާގެ އޮނިގަނޑުގެ ޓީޗަރެއްގެ ޝަރުތު ފުރިހަމަވުމާއެކު، ތިރީގައިވާ ޝަރުތުތަކުން ޝަރުތެއް ފުރިހަމަވެފައިވުން.\nޕްރީސްކޫލްގެ ރޮނގުން ނުވަތަ އާރލީ ޗައިލްޑްހުޑް ކެއަރގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް3ނުވަތަ އެއަށްވުރެ މަތީ ސަނަދެއް ހާސިލްކޮށްފައިވުން ނުވަތަ\nޕްރީސްކޫލްގެ ރޮނގުން ނުވަތަ އާރލީ ޗައިލްޑްހުޑް ކެއަރގެ ރޮނގުން ކިޔަވައިދިނުމަށް މިނިސްޓްރީ އޮފް އެޑިއުކޭޝަންގައި ރަޖިސްޓްރީކޮށްފައިވާ ސްކޫލެއްގައި، ޕްރީސްކޫލް މަރުޙަލާއަށް 1 ( އެކެއް ) އަހަރު ނުވަތަ އެއަށްވުރެ ދިގު މުއްދަތެއްގައި ކިޔަވައިދީފައިވާ ކަމުގެ ލިޔުމާއި، އެ މުއްދަތުގައި މަސައްކަތުގެ ފެންވަރުބެލުމުގެ ނިޒާމުން %85 އަށް ވުރެ މަތިން މާރކްސް ލިބިފައިވުން.\n1.ފުރިހަމަކޮށްފައިވާ، ކުރުމުއްދަތުގެ ކޯސްތަކާއި ތަމްރީނުތަކުގެސެޓުފިކެޓުތަކުގެ ކޮޕީ.\n2.ސިވިލްސަރވިސްގެ ވަޒީފާއަށްވަނުމަށްދެވޭ އިމްތިޙާނުން ފާސްވިކަން އަންގައިދިނުމުގެގޮތުން ސިވިލްސަރވިސްޓްރޭނިންގ އިންސްޓިޓިއުޓުން ދޫކޮށްފައިވާ ސެޓުފިކެޓުގެކޮޕީ.\n3.މަސައްކަތުގެ ތަޖުރިބާގެ ލިޔުންތަކުގެ ކޮޕީ:\n(ހ) ދައުލަތުގެ މުވައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، އަދި ވަޒީފާ މުއްދަތާއި، ވަޒީފާގެ މަސްޢޫލިއްޔަތު ބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ ވަޒީފާ އަދާކުރި މުއްދަތާއި ވަޒީފާގެ މަސްޢޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން. ނުވަތަ ވަޒީފާ އަދާކުރިގޮތް އަންގައިދޭ ރެފަރަންސް ޗެކްފޯމް.\nމިވަޒީފާއަށް އެދޭ ފަރާތްތަކުން ވަޒީފާއަށް އެދޭފޯމު ފުރިހަމަކުރުމަށްފަހު ފޯމާއެކު ހުށަހަޅަންޖެހޭ އެހެނިހެން ލިޔުންތައް 2019އޮކްޓޯބަރ 14 ވާ ހޯމަ ދުވަހު މެންދުރު 13:00ގެ ކުރިން ގުރައިދޫ ސްކޫލްގެ އޮފީހަށް ހުށަހެޅުން އެދެމެވެ. ވަޒީފާއަށް އެދި ހުށަހަޅާ ލިޔުންތައް އީމެއިލް [email protected]މެދުވެރިކޮށްވެސް ހުށަހެޅިދާނެއެވެ. ވަޒީފާއަށް އެދޭ ފޯރމް މިސްކޫލްގެ އޮފީހުން ލިބެން ހުންނާނެވެ. އަދި އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލްކުރެވޭނެއެވެ.އަދި ޢިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯރމް ބަލައިގަނެވޭނެއެވެ.\nމި މަޤާމަށް މީހުން ހޮވުމަށް ބޭއްވޭ އިންޓަވިއު އޮންނާނީ، 2019އޮކްޓޯބަރ 15 އާއި 2019އޮކްޓޯބަރ 20 އާ ދެމެދު، ގުރައިދޫ ސްކޫލް ގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއީމެއިލް ކުރައްވާނީ([email protected]) އަށެވެ.


މާލޭ ސިޓީގެ މޭޔަރ ޑރ.މުޙައްމަދު މުޢިއްޒު ތުރުކީވިލާތުގެ އަލްޓިންޑަގް ސިޓީގެ މޭޔަރއާއި ބައްދަލުކުރައްވައިފި. - Male' City Council\nމާލޭ ސިޓީގެ މޭޔަރ ޑރ.މުޙައްމަދު މުޢިއްޒު، ތުރުކީވިލާތަށް ކުރައްވާ ކައުންސިލްގެ ރަސްމީ ދަތުރުފުޅުގައި ތުރުކީވިލާތުގެ ވެރިކަންކުރާ ސިޓީ އަލްޓިންޑަގް މުނިސިޕަލްޓީގެ މޭޔަރ ޑރ.އާސިމް ބަލްސީ އާއި ބައްދަލުކުރައްވައިފިއެވެ.\nމި ބައްދަލުކުރެއްވުމުގައި ދެފަރާތް ގުޅިގެން އެއްބާރުލުން ދެވިދާނެ ކަންތައްތަކާބެހޭގޮތުން މަޝްވަރާކުރެވުނެވެ.ދެފަރާތުން ތަޖުރިބާ ހިއްސާކުރުމާއި ޓެކްނިކަލް އަދި ފަންނީ އެހީތެރިކަން ފޯރުކޮށްދިނުމާބެހޭގޮތުން މަޝްވަރާކުރެވުނެވެ. އަދި ކައުންސިލްތައް ހިންގުމުގައި ދެފަރާތަށް ދިމާވެފައިވާ މައްސަލަތަކާ އޭގެ ހައްލާ ބެހޭގޮތުން މަޝްވަރާކުރެވުނެވެ.


Addu Football Championship 2020 ge gurulun baavvaifi - AO News\nއައްޑޫ ފުޓްބޯޅަ ޗެމްޕިއަންޝިޕް 2020 ގެ ގުރުލުން ބާއްވައިފި\nމުބާރާތުގެ ގުރުނެގުމުގެ ތެރެއިން/ ފޮޓޯ އައްޑޫސިޓީ ކައުންސިލް\nއައްޑޫގެ އަވަށް ތަކުން ޓީމްތައް ވާދަކުރާ ފޯރިގަދަ އައްޑޫ ފުޓްބޯޅަ ޗެމްޕިއަން ޝިޕް 2020 ގެ ގުރުލުން އަންގާރަދުވަހުގެ ރޭ ބާއްވައިފިއެވެ. އައްޑޫ ޒުވާނުންގެ މެދުގައި އެއްބައިވަންތަކަން އަށަގަންނުވައި ކުޅިވަރުގެ ރޫޙް އާލާކޮށް އައްޑޫގައި ހުނަރުވެރި ފުޓްބޯޅަ ކުޅުންތެރިން އުފައްދައި ވާދަވެރި މާހައުލެއްގައި އެކުޅުންތެރިންނަށް ކުޅުމުގެ ފުރުސަތު ހޯދައިދިނުމުގެ މަޤްސަދުގައި އައްޑޫސިޓީ ކައުންސިލުން އިންތިޒާމްކޮށްގެން ބާއްވާ މި މުބާރާތުގެ ގުރުނެގުމުގެ ރަސްމިއްޔާތު، ޝަރަފްވެރި ކޮށްދެއްވީ އައްޑޫސިޓީގެ މޭޔަރ ޢަބްދުﷲ ސާދިޤުއެވެ.\nއީކުއޭޓަރ ވިލެޖުގެ ބްލޫ ލެގޫންގައި އޮތް މި ރަސްމިއްޔާތުގައި ވަނީ މި މުބާރާތުގައި ވާދަކުރާ ހަތް ޓީމުގެ މެދުގައި ގުރު ނަގާފައެވެ . ޖުމްލަ2ގްރޫޕަކަށް ބަހާލައިގެން ކުރިއަށް ގެންދާ މި މުބާރާތުގައި ގްރޫޕް އޭ ގައި ހިމެނެނީ އެފްސީ ބޭރުމަތި،އެފްސީ އަފިރިން، އެފްސީ ޒެފިއަރ އަދި ފާހި ސްޕޯޓްސް އެވެ. ގްރޫޕް ބީ ގައި ހިމެނެނީ ފޭދޫ ސްޕޯޓްސް އާއި މަރަދޫ އެފްސީ އާއި މެދުވަލު އެފްސީއެވެ.\nގުރުނެގުމުގެ ރަސްމިއްޔާތުގެ ތެރެއިން/ފޮޓޯއައްޑޫ ސިޓީ ކައުންސިލް\nމުބާރާތުގެ ފުރަތަމަ2މެޗްގައި ވާދަކުރާނީ ގްރޫޕް އޭގެ4ޓީމެވެ. ޕޮއިންޓް ސިސްޓަމަށް ކުޅޭ މިމުބާރާތުގެ ސެމީފައިނަލަށްދާނީ ކޮންމެ ގްރޫޕަކުން އެންމެ ގިނަ ޕޮއިންޓު ހޯދާ4ޓީމެވެ. މިމުބާރާތުގެ ގްރޫޕް ސްޓޭޖުގައި ޖުމްލަ 12 މެޗް ކުޅޭނެއެވެ.\nއައްޑޫ ފުޓްބޯލް ޗެމްޕިއަންޝިޕް ހުޅުވުން އޮންނާނީ 23 ޖަނަވަރީ 2021 ވާ ހޮނިހިރު ދުވަހުއެވެ. މިއީ އައްޑޫ ސިޓީ ކައުންސިލުން އިންތިޒާމް ކުރާ މިފަދަ ދެވަނަ މުބާރާތެވެ. 2019 ގައި ބޭއްވި ފުރަތަމަ މުބާރާތުގެ ޗެމްޕިއަން ޓީމަކީ މިފަހަރުގެ މުބާރާތުގެ ގްރޫޕް އޭގައިވެސް ވާދަކުރާ އެފްސީ ބޭރުމަތި ޓީމެވެ. މިމުބާރާތް ކުރިއަށްދާނީ އައްޑޫ ފުޓްބޯޅަ ސްޓޭޑިއަމްގައެވެ.\nއައްޑޫ ފުޓްބޯޅަ ޗެމްޕިއަންޝިޕް2020އައްޑޫސިޓީ ކައުންސިލް


SunOnline: Period vaan kairi vumun mi kankan faahagaveytha?\nޕީރިއަޑްވާން ކައިރިވުމުން މި ކަންތައްތައް ފާހަގަވޭތަ؟\nފާޠިމަތު ރާޔާ ރައޫފް 15 Dec 2021, 08:48\nޕީރިއަޑް ނުވަތަ މަސްވަރުކަންތަކަކީ ސިއްހަތު ސަލާމަތުން ހުރި ކޮންމެ އަންހެނަކަށްވެސް ކޮންމެ މަހަކު އެއްފަހަރު ކުރިމަތިލާންޖެހޭ ކަމެކެވެ. ޕީރިއަޑްގެ ދުވަސްވަރަކީ ގިނަ އަންހެނުންނަށް ވޭންހުރި ދުވަސްވަރަކަށްވީ ނަމަވެސް ބައެއް އަންހެނުންނަށް އެއީ އާދައިގެ ދުވަސްވަރެކެވެ. މިކަމުގައި އެކި އަންހެނުންގެ މުއްދަތު ތަފާތެވެ. ހަމައެހެންމެ އުނދަގޫތަކާ ކުރިމަތިލާން ޖެހޭ މިންވަރުވެސް ތަފާތެވެ.\nބައެއް އަންހެނުންނަށް މިކަމާ ތައްޔާރުނުވެ ކުއްލިއަކަށް ކުރިމަތިލާންޖެހޭއިރު އަނެއްބައި އަންހެނުންނަށް މިކަމާ ކުރިމަތިލާން ޖެހެނީ އެތައް އުނދަގޫތަކާ ކުރިމަތިލުމަށްފަހުއެވެ. އާންމު ގޮތެއްގައި ޕީރިއަޑްވުމުގެ ހަފުތާއެއްހާ ދުވަސް ކުރިން އެކަމުގެ އަސަރުތައް ފެންނަން ފަށައެވެ.\nހަށިގަނޑަށް ތަފާތު ބަދަލުތަކެއް\nޕީރިއަޑް ދުވަސްތަކުގެ ކުރިން މޫނުގެ އެކި ހިސާބުތަކުގައި އޮށާޅަ ނުވަތަ ބިހި ނެގުމަކީ އާންމުކޮށް ކުރިމަތިވާ ކަމެކެވެ. މިއީ ހަށިގަނޑުގެ ހޯމޯނަށް އަންނަ ބަދަލުތަކުގެ ސަބަބުން ހަންގަނޑުގަައި ތެޔޮ އުފައްދާ، ހަންގަނޑު ހިކުމުން ރައްކާތެރިކޮށްދޭ މާއްދާއެއް ކަމަށްވާ "ސެބަމް" ގިނަވުމުގެ ސަބަބުން ދިމާވާ ކަމެކެވެ.\nޕީރިއަޑްއާ ގުޅިގެން ނަގާ ބިހިތަކަށް ދެވިފައިވާ ނަމަކީ "ސައިކްލިކަލް އެކްނޭ" އެވެ. ޕީރިއަޑްވުމުގެ ތިން ހަތަރު ދުވަސް ކުރިން މޫނުގެ އެކި ހިސާބުތަކުގައި ބިހިތައް ނެގި ނަމަވެސް ޕީރިއަޑް ރަނގަޅުވުމުން ބިހިތައްވެސް ރަނގަޅުވެއެވެ. ޕީރިއަޑާ ގުޅިގެން އާންމުކޮށް ބިހި ނަގަނީ ދެކޮލުގައާއި ދަތްދޮޅީގެ ކައިރީގައެވެ.\nޕީރިއަޑްވުމުގެ ކުރިން އުރަމައްޗަށް ބަދަލު އައުމަކީވެސް ގިނަ އަންހެނުންނަށް ދިމާވާ ކަމެކެވެ. އުރަމަތީގައި ރިއްސުމާއި ކުޑަ ބޮޑު މިނަށްވެސް ބަދަލުތައް އާދެއެވެ. ޕިރިއަޑްވުމުގެ ހަފުތާއެއްހާ ދުވަސް ކުރިން އާންމު ގޮތެއްގައި މި އުނދަގޫ ކުރިމަތިވާއިރު މި އުނދަގޫ ރަނގަޅުވަނީ ޕީރިއަޑް ދުވަސްވަރު ނުވަތަ ޕީރިއަޑްގެ ދުވސްތައް ފަހަނައަޅަައި ދިއުމަށްފަހުއެވެ. މިއީވެސް ހަށިގަނޑުގައި އުފެދޭ ހޯމޯން ކަމަށްވާ އެސްޓްރޮޖެންއާއި ޕްރޮޖެސްޓްރޯނަށް އަންނަ ބަދަލުތަކުގެ ސަބަބުން ދިމާވާ ކަމެކެވެ.\nނިދިއައިސް، ނިދަން ބޭނުންވި ނަމަވެސް ނުނިދުމަކީވެސް ގިނަ އަންހެނުންނަށް ޕީރިއަޑްވުމުގެ ކުރިން ކުރިމަތިވާ ކަމެކެވެ. ހޯމޯންއަށް އަންނަ ބަދަލުތަކުގެ ސަބަބުން ހަށިގަނޑުގެ ފިނިހޫނުމިން މަތިކުރުވާއިރު ހާއްސަކޮށް ނިދާ ވަގުތު ފިނިހޫނުމިން މަތިވެއެވެ. މިކަމުގެ ސަބަބުން ހީކެރުވުމާއި ތުރުތުރު އެޅުމާއި ވަރުދޫވެ، ލޮޑުކަން އިހުސާސްކުރެވޭނެއެވެ. ހަށިގަނޑު ހޫނުވެ، ނިދަން އުނދަގޫވާއިރު އަރާމް ނިންޖަކަށްޓަކައި ހަށިގަނޑުގެ ފިނިހޫނުމިން މެދުމިނެއްގައި ހުރުން މުހިންމެވެ.\nބަނޑުހިކުމާއި ބަނޑު ދިޔާވުމަކީވެސް ގިނަ އަންހެނުންނަށް ދިމާވާ ކަމެކެވެ. ނަމަވެސް މިކަމުގައި އެކި އަންހެނުންނަށް ކުރިމަތިވަނީ އެކި ކަންތަކެވެ. އެއްބައި އަންހެނުންނަށް ބަނޑު ހިކުމުގެ އުނދަގޫ ކުރިމަތިކުރުވާއިރު އަނެއްބައި އަންހެނުން ތަހައްމަލުކުރަނީ އެކަމުގެ އިދިކޮޅެވެ. މިކަން ކުރިމަތިވަނީ ޕީރިއަޑްވާން ކައިރިވުމުން ހަށިގަނޑުގެ ހަޖަމުކުރާ ނިޒާމަށް އަންނަ ބޮޑެތި ބަދަލުތަކުގެ ސަބަބުންނެވެ. އަދި ސްޓްރެސްއާއި ޑިޕްރެޝަންއަކީވެސް ހަޖަމްކުރާ ނިޒާމާ ގުޅިފައިވާ ކަމެކެވެ.\nޕީރިއަޑްގެ ދުވަސްވަރު ސްޓްރެސްވުމަކީ އާންމު ކަމަކަށްވާއިރު މާބޮޑަށް ސްޓްރެސް ވާނަމަވެސް ހަޖަމުކުރާ ނިޒާމަށް ބަދަލުތައް އާދެއެވެ. ބަނޑު ހަރުވުމާއި ބަނޑުދިޔާވުމުގެ މައްސަލަ ކުރިމަތިކުރުވައެވެ. ދެތިން ދުވަހު މި ކަންތައް ކުރިމަތިވި ނަމަވެސް ޕީރިއަޑްގެ ދުވަސްވަރަށް ނިމުމުންވެސް މިކަމާ ކުރިމަތިލާންޖެހޭ ފަހަރު އާދެއެވެ.\nހަށިގަނޑުގެ އެކި ހިސާބުތަކުގައި ރިއްސުމަކީވެސް ފާހަގަކުރެވޭ، ޕީރިއަޑްވުމުގެ ކުރިން ގިނަ އަންހެނުންނަށް ދިމާާވާ އާންމު ކަމެކެވެ. ހާއްސަކޮށް އުނަގަނޑުގައާއި ބުރަކަށްޓާއި ހުޅުހުޅުގައި ރިއްސަނީ ހަށިގަނޑުގައި އުފައްދާ ގުދުރަތީ ކެމިކަލެއް ކަމަށްވާ "ޕްރޮސްޓެގެލެންޑިން" އަށް އަންނަ ބަދަލުތަކުގެ ސަބަބުންނެވެ. އަދި ހަށިގަނޑުގައި އުފައްދާ އެސްޓްރޮޖެން ހޯމޯނަށް އަންނަ ބަދަލުތަކުގެ ސަބަބުން ބޮލުގައި ރިއްސުމަކީ ޕީރިއަޑްވުމުގެ ދެތިން ދުވަސް ކުރިން މަދުން ނަމަވެސް ދިމާވާ ކަމެކެވެ. ނަމަވެސް ދިރާސާތަކުން ދައްކާ ގޮތުގައި މައިގްރެއިން ހުންނަ ފަރާތެއް ނަމަ ޕީރިއަޑްވުމުގެ ކުރިން ބޮލުގައި ރިއްސުމަކީ އާންމު ކަމެކެވެ.


'ސަރުކާރުގެ އަމާޒަކީ 2021 ވަނަ އަހަރު ނިމެންވާއިރަށް ޤައުމީ ޕްރެސް ކުލަބެއް އުފެއްދުން'\n0 September 16th, 2019 - 11:10 AM\nސަރުކާރުގެ އަމާޒަކީ 2021 ވަނަ އަހަރު ނިމެންވާއިރަށް ޤައުމީ ޕްރެސް ކުލަބެއް އުފެއްދެވުންކަމަށް ރައީސުލްޖުމްހޫރިއްޔާގެ ނައިބު ފައިޞަލް ނަސީމު ވިދާޅުވެއްޖެއެވެ.\nރައީސުލްޖުމްހޫރިއްޔާގެ ނައިބު މިހެން ވިދާޅުވީ ނޫސްވެރިކަމުގެ އެވޯޑް 2018 ދިނުމަށް މިރޭ ދަރުބާރުގޭގައި ބޭއްވި ރަސްމިއްޔާތުގައި ވާހަކަފުޅު ދައްކަވަމުންނެވެ. ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ނޫސްވެރިކަން ތަރައްޤީކުރުމަށް މި ސަރުކާރުގެ ސިޔާސަތުތަކެއް ހުރިކަން ފާހަގަކުރައްވައި އެއީ ހެޔޮވެރިކަމުގެ އެއްބައި ކަމުގައި ވިދާޅުވިއެވެ. އަދި ޕްރެސް ކްލަބެއް އުފެއްދުމުގެ އިތުރުން ޕަބްލިކް ސަރވިސް މީޑިޔާގެ ޤާނޫނާއި މޯލްޑިވްސް ބްރޯޑްކާސްޓިން ކޮމިޝަނުގެ ޤާނޫނަށް ސަރުކާރުން ބަދަލުތަކެއް ގެންނަވާނެކަން ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާހަގަކުރެއްވިއެވެ.\nނޫސްވެރިކަމަކީ ޑިކޮމްރެސީގެ އެއްތަނބުކަން ފާހަގަކުރައްވައި ދައުލަތުގެ މުއައްސަސާތައް ޒިންމާދާރުކޮށް، ޤައުމުގެ ކަންކަން އިޞްލާޙް ކުރުމުގައި، ނޫސްވެރިންގެ މަސައްކަތް ވަރަށް މުހިންމުކަން ނައިބުރައީސް ފާހަގަކުރެއްވިއެވެ. އެގޮތުން މިނިވަންކަމާއެކު ޙަރަކާތްތެރިވާ، ޑިމޮކްރެސީގެ އުޞޫލުތައް ދަމަހައްޓާ މީޑިއާއެއް އޮތުމަކީ، ޑިމޮކްރެސީއެއް އުފެދި އަށަގެންނެވުމަށް ކޮންމެހެން ބޭނުންތެރި ކަމެއްކަމުގައި ވެސް ރައީސުލްޖުމްހޫރިއްޔާގެ ނައިބު ވިދާޅުވިއެވެ.\nމިސަރުކާރު ފެށުނު އިރު، ރާއްޖޭގެ ނޫސްވެރިކަން އޮތީ ބިރުވެރިކަމެއްގެ ތެރޭގައިކަން ފާހަގަކުރައްވައި އޭރު ނޫސްވެރިކަމަށް ހުރި ގޮންޖެހުންތަކާއި ނޫސްވެރިކަން އޭރު އޮތް ހާލަތުގެ މައްޗަށްވެސް ނައިބުރައީސްގެ ވާހަކަފުޅުގައި އަލިއަޅުވާލެއްވިއެވެ.\nނޫސްވެރިކަމުގެ މިނިވަންކަމުގެ ޙައްޤު، މިސަރުކާރުން ރައްކާތެރިކޮށްދީފައިވާކަން ފާހަގަކުރައްވައި މިސަރުކާރަށް ނުވަ މަސް ފުރިގެން މިދަނީ ވެސް ، ނޫސްވެރިކަމުގެ ފުރިހަމަ މިނިވަންކަމާ އެކުކަން ނައިބުރައީސް ފާހަގަކުރެއްވިއެވެ. އަދި ނޫސްވެރިންނަށް މިނިވަންކަން ދިނުމުން، މި ސަރުކާރަށް ގެއްލުމެއް ލިބުމުގެ ބަދަލުގައި ކުރީ ފައިދާކަންވެސް ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާހަގަކުރެއްވިއެވެ. އަދި ހަމަ އެހެންމެ، މިސަރުކާރު ދެމިއޮތްހާ ދުވަހަކު، ސަރުކާރާ އިދިކޮޅު އެއްވެސް މީޑިއާއެއް ނޯންނާނެކަމުގެ ޔަޤީންކަން ރައީސުލްޖުމްހޫރިއްޔާގެ ނައިބު ނޫސްވެރިންނަށް ދެއްވިއެވެ.\nނޫސްވެރިންގެ ޚިޔާލާއި ފާޑުކިޔުންތައް ސަރުކާރުން ކިޔައި އަޑުއަހައި ސަރުކާރުން ކުރިޔަށްދަނީ ފާޑުކިޔުންތަކުގެ އަލީގައި، ދައުލަތް ހިންގުމުގެ ކަންކަން އިޞްލާޙް ކުރަމުންކަމުގައިވެސް ރައީސުލްޖުމްހޫރިއްޔާގެ ނައިބު ވިދާޅުވިއެވެ.\nނޫސްވެރިކަމުގެ ދާއިރާ ކުރިއެރުވުމަށްޓަކައި ތަމްރީނާއި މަތީ ތަޢުލީމު ފުޅާކޮށް، އިންސާނީ ވަސީލަތްތައް އިތުރަށް ތަރައްޤީކުރުމަށް ސަރުކާރުގެ ވިސްނުންހުރިގޮތްވެސް މި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ހާމަކުރެއްވިއެވެ. އެގޮތުން މިހާރު ރާއްޖޭގައި ހިންގާ ޖާނަލިޒަމް ކޯސްތައް ހަރުދަނާކޮށް، އިންވެސްޓިގޭޓިވް ޖާނަލިޒަމް ފުޅާކުރުމަކީ ސަރުކާރުގެ މުހިއްމު އެއް ސިޔާސަތުކަމުގައި ރައީސުލްޖުމްހޫރިއްޔާގެ ނައިބު ވިދާޅުވިއެވެ. ހަމައެފަދައިން ނޫސްވެރިކަމުގެ ދާއިރާއިން މަތީ ތަޢުލީމް ޙާޞިލްކުރުމަށް، ސްކޮލަޝިޕާއި ލޯނުގެ ފުރުޞަތުވެސް، ކުރިމަގުގައި އިތުރުކުރައްވާނެކަމަށާއި މިއާއެކު ކުރިއަށް އޮތް އަހަރުތަކަކީ، ރާއްޖޭގެ ނޫސްވެރިކަމަށް، ވަރަށް ފާގަތި އަހަރުތަކެއް ކަމުގައި ވާނެކަމަށް އުންމީދުކުރައްވާ ކަމުގައިވެސް ނައިބުރައީސް ވިދާޅުވިއެވެ.\nކިތަންމެ ފުރިހަމަ މިނިވަންކަމެއް ލިބިފައި އޮތަސް، އެމިނިވަންކަމެއްގެ ބޭނުން ހިފުމުގައި ވަކި ހަމަތަކަކާއި ވަކި ސުލޫކެއް ގެންގުޅުމަކީ، ނޫސްވެރިކަމުގެ އަސާސީ އެއްސިފަކަން ފާހަގަކުރައްވައި ކިތަންމެ އަވަހަށް ޝާއިޢުކުރައްވަންޖެހޭ ޚަބަރަކަށް ވިޔަސް، އެ ޚަބަރެއްގެ ތެދުދޮގު ކަށަވަރު ކުރައްވައި، ރައްޔިތުންގެ އިތުބާރު ހޯއްދެވުމަކީ، ނޫސްވެރިންގެ އަގު ހިފެހެއްޓުމަށްޓަކައި ވަރަށް މުހިންމު ހަމައެއްކަން ރައީސުލްޖުމްހޫރިއްޔާގެ ނައިބުގެ ވާހަކަފުޅުގައި ފާހަގަކުރެއްވިއެވެ.\nނޫސްވެރިންގެ އަގުވަޒަންކޮށް ހިތްވަރުދިނުމުގެ ގޮތުން މޯލްޑިވްސް މީޑިޔާ ކައުންސިލުން ކޮންމެ އަހަރަކު ދެމުން އަންނަ ނޫސްވެރިކަމުގެ އިނާމު މިދިޔަ 2018 ވަނަ އަހަރު ލިބުނު ފަރާތްތަކުގެ ތެރޭގައި ހިމެނުނު އެންމެޝަރަފުވެރި އިނާމުކަމަށްވާ ނޫސްވެރިކަމުގެ ޝަރަފުގެ އަލިމަސްގަލަން ހާޞިލުކުރި ފަރާތްތަކަށް އެ އެވޯޑް ހަވާލުކޮށްދެއްވީ ރައީސުލްޖުމްހޫރިއްޔާގެ ނައިބު ފައިޞަލް ނަސީމެވެ. މި އެވޯޑް ބާރަ ފަރާތަކަށް ލިބިފައިވާއިރު ނޫސްވެރިކަމުގެ އަލިމަސް ގަލަން9ފަރާތަކަށް އަދި ނޫސްވެރިކަމުގެ ރަންގަލަން 12 ފަރާތަކަށް ލިބިފައިވެއެވެ. މީގެ އިތުރުން މިރޭގެ ރަސްމިއްޔާތުގައި ވަނީ އެކިދާއިރާތަކުން 2018 ވަނަ އަހަރު ނޫސްވެރިކަމުގެ އިނާމު ހާޞިލުކުރި ފަރާތްތައް އިއުލާނުކޮށް އެފަރާތްތަކަށް އިނާމާއި އެވޯޑް ހަވާލުކޮށްފައެވެ.


އަންނަ އަހަރުގެ ރިޔާސީ އިންތިޚާބުގެ ކުރިން ސަރުކާރާ ތޮޅުމަކީ އާރުލާ މަސައްކަތަކަށް ނުވާނެ ކަމަށް ރައީސް އަބްދުﷲ ޔާމީން މިއަދު ވިދާޅުވެއްޖެ އެވެ.\nFebruary 13, 2017 81\nFebruary 13, 2017 13\nއައިޔޫއެމްގެ ޑެޕިއުޓީ ވައިސް ޗާންސެލަރަކަށް ޝަހުނީޒާ\nވެރިކަން ކުރާ ޕީޕީއެމަށް މެމްބަރުން އިތުރުކުރަން މާލޭގައި އިއްޔެ ހިންގި ހަރަކާތުން 11،000 އަށް ވުރެ ގިނަ މީހުން އެ ޕާޓީ އަށް ސޮއިކޮށްފައިވާ ކަމަށް ޕީޕީއެމުން މިއަދު ބުނެފި އެވެ.\nFebruary 09, 2017 54\nޕީޕީއެމަކީ ފަރުދެއް ނޫން، ރޮކެޓް ސްޕީޑުގަ ކުރި އަރާނެ\nޕީޕީއެމްގެ ފިކުރަކީ ވަކި ފަރުދެއްގެ ފިކުރެއް ނޫން ކަމަށާއި އެ ފިކުރާ އެކު ޕާޓީ މިހާރު ކުރިއަރަމުން އަންނަނީ ރޮކެޓް ސްޕީޑުގައި ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nFebruary 09, 2017 21\nހާލަތު ރަނގަޅުކުރުމާ މެދު އެއްޗެއް ވިދާޅެއް ނުވޭ: މައުމޫން\nޓޫރިޒަމް އިޝްތިހާރު ކުރަން އާ ކުންފުންޏެއް އުފައްދައިފި\nFebruary 08, 2017 65\nނަޝީދަށް ފުރުސަތު ނެތްކަމުގެ އިޝާރާތް ރައީސްގެ ފަރާތުން\nރާއްޖޭގެ ގާނޫނުތައް ހުރި ގޮތުން ކުރީގެ ރައީސް މުހައްމަދު ނަޝީދަށް އިންތިހާބުގައި ވާދަކުރެއްވުމުގެ ފުރުސަތު ނެތް ކަން ދޭހަވާ ގޮތަށް ރައީސް އަބްދުﷲ ޔާމީން މިއަދު މެސެޖެއް ދެއްވައިފި އެވެ.\nރައީސްގެ ކޮށިއެރުމާއި ސަމާސާ އިރުތިޝާމް އާއި ޝާޑަށް؟\nޓީވީއެމްގައި 17 އަހަރު ވަންދެން މަސައްކަތް ކުރެއްވުމަށް ފަހު މިދިޔަ ބުރާސްފަތިދުވަހު އެ ތަނުން އިސްތިއުފާދެއްވި ހީނާ ވަލީދު ފޮރިން މިނިސްޓްރީގެ ޕޮލިޓިކަލް ޑިރެކްޓަރެއްގެ މަގާމަށް...\nFebruary 07, 2017 9\nޖީއެމްއާރު މައްސަލައިގެ ވަކީލުންނާ ރައީސް ބައްދަލުކޮށްފި\nޖީއެމްއާރުގެ މައްސަލައިގައި ރާއްޖެ ތަމްސީލު ކުރި ބޭރުގެ ގާނޫނީ ވަކީލުންގެ ޓީމުގެ އިސް ދެ ބޭފުޅުންނާ، ރައީސް އަބްދުﷲ ޔާމީން މިއަދު ބައްދަލުކުރައްވައިފި އެވެ.\nދަނޑުވެރިކަމުގެ ފަސް ބާވަތެއް ރާއްޖޭގައި އުފައްދަނީ\nރާއްޖެ އަށް އެތެރެ ކުރާ މުދަލުގެ މިންވަރު މަދުކުރަން، ދަނޑުވެރިކަމުގެ ފަސް ބާވަތެއް ރާއްޖޭގައި އުފެއްދުމުގެ މަސައްކަތް މި އަހަރު ފަށާނެ ކަމަށް ރައީސް އަބްދުﷲ ޔާމީން މިއަދު...


Riyaasy Bayaan Ivvan Baavva Jalsa Idhikolhun Boycott Koffi ރިޔާސީ ބަޔާން އިއްވަން ބާއްވާ ޖަލްސާ އިދިކޮޅުން ބޯއިކޮޓްކޮށްފި – Huvadhoo News Riyaasy Bayaan Ivvan Baavva Jalsa Idhikolhun Boycott Koffi Huvadhoo News\nރިޔާސީ ބަޔާން އިއްވަން ބާއްވާ ޖަލްސާ އިދިކޮޅުން ބޯއިކޮޓްކޮށްފި\nމާދަމާ ބޭއްވުމަށް ހަމަޖެހިފައިވާ ރައްޔިތުންގެ މަޖިލީހުގެ މި ދައުރުގެ ރިޔާސީ ބަޔާން އިއްވާ ޖަލްސާ އިދިކޮޅުން ބޯއިކޮޓް ކޮށްފިއެވެ.\nއިދިކޮޅު ކޯލިޝަނުން މިއަދު ނެރުނު ބަޔާނެއްގައި ބުނެފައިވަނީ ސަރުކާރާއި ރައްޔިތުންގެ މަޖިލިސް ގުޅިގެން ޖުޑިޝަރީއަށް އަތްބާނާ ކުރީގެ ރައީސް އަބްދުﷲ ޔާމީންގެ ޝަރީއަތަށް ނުފޫޒު ފޯރުވުމަށް މަސައްކަތް ކުރަމުން ގެންދާ ކަމަށާއި ޔާމީނަށް ޓާގެޓްކޮށް ސަރުކާރުން ކުރަމުންދާ ދުއްތުރާތައް ވަރަށް ބޮޑަށް އިތުރުވެފައި ކަމަށެވެ. އަދި މިނިވަން މުވައްސަސާތައް ސަރުކާރުގެ ނުފޫޒުން ޕެރެލައިޒްވެ ބާރުކެނޑިފައިވާކަމަށް ބަޔާނުގައި ބުނެފައިވެއެވެ.\nމީގެއިތުރުން އިންތިޚާބެއް ބޯމަތިވެފައިވަނިކޮށް ސަރުކާރުން ކޮރަޕްޝަނުގެ އެތައް އަމަލެއް ހިންގަމުންދާ ކަމަށް ތުހުމަތުކޮށް އިދިކޮޅުން ބުނެފައިވަނީ މިފަދަ މައްސަލަތައް ބެލުމަށް ކަނޑައެޅިފައިވާ މުއައްސަސާ އެންޓި ކޮރަޕްޝަން ކޮމިޝަން މިވަނީ ޤާނޫނީ ހުސްކަމެއްގެ ތެރޭގައި ކަމަށެވެ.\nއަދި މިނޫނަސް ގޮތްނޭގޭ އެތައް އެއްބަސްވުމެއް ސަރުކާރުން އިންޑިޔާއާއެކު ހަދާފައިވާ ކަމަށާއި އޭގެ ސަބަބުން ޤައުމުގެ މިނިވަންކަމާއި އިސްތިގްލާލް ގެއްލިފައިވާކަމަށް ބަޔާނުގައި ބުނެފައިވެއެވެ. އެގޮތުން އިންޑިޔާ އައުޓް ހަރަކާތް ހުއްޓުވުމަށް ޤާނޫނު ހަދާ ޖިނާއީ ދައުވާކޮށް މީހުން ޖަލަށް ލުމަށް ގާނޫނު ފާސްކުރަން ނިންމާފައިވާ ނިންމުމަކީ މި ސަރުކާރު އިންޑިޔާއަށް އަޅުވެތިވެފައިވާ މިންވަރު އިތުރަށް ހާމަކޮށްދޭ ކަމެއް ކަމަށް އިދިކޮޅުން ދެކެއެވެ.\nމިފަދަ އެތައް ކަމަކާއި ގުޅިގެން މާދަމާގެ ޖަލްސާ އިދިކޮޅުން މިވަނީ ބޯއިކޮޓްކޮށްފައެވެ. އިދިކޮޅުން ބުނަނީ ޚުދުމުޚުތާރު، ޑިމޮކްރެސީގެ ހަމަތަކާއި ބީރައްޓެހި، ގައުމުގެ މިނިވަންކަން އަވަށްޓެރި ގައުމަކަށް ވިއްކާލާފައިވާ ބޭފުޅަކު ރިޔާސީ ބަޔާން އިއްވާ ޖަލްސާގައި އެ ކޯލިޝަނުން ބައިވެރިނުވާން ނިންމާފައިވާ ކަމަށެވެ.


Dhe rashehge bandharuge bodu bai ninmaifi\nދެ ރަށެއްގެ ބަނދަރުގެ ބޮޑު ބައެއް ނިންމައިފި\nވ. ރަކީދޫ އާއި މ. ވޭވަށު ބަނދަރު މަސައްކަތުގެ އަޕްޑޭޓް ދީފި. -- ފޮޓޯ: އެމްޓިސީސީ\nވ. ރަކީދޫ ބަނދަރާއި މ. ވޭވަށު ބަނދަރުގެ ބޮޑު ބައެއް ނިންމާ، މަސައްކަތް ކުރިއަށް ދާ ގޮތުގެ އަޕްޑޭޓް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ދީފި އެވެ.\nސަރުކާރާއި ރައްޔިތުން ހިއްސާވާ ކުންފުނި އެމްޓީީސީސީން ބުނީ ރަކީދޫ ބަނދަރު ތަރައްގީކުރުމުގެ މަޝްރޫއުގެ ދަށުން އެ ރަށުގެ ބަނދަރުގައި 5،654 ކިއުބިކު މީޓަރުގެ ބަނދަރު ފުންކުރުމާއި 156 މީޓަރުގެ ބޭރުތޮށި ލުމާއި 164 މީޓަރުގެ އެއްގަމުތޮށި ލުމާއި 74 މީޓަރު ރިވެޓުމަންޓު ޖެހުމާއި 429 އަކަ މީޓަރަށް ޕޭމަންޓު ހެދުމުގެ އިތުރުން ނެރު ބައްތި ޖަހައި މަގުމަތި ބައްތި ހަރު ކުރާނެ ކަމަށެވެ.\nއެ ރަށު ބަނދަރު މަޝްރޫއުގެ 73 ޕަސެންޓް މަސައްކަތް ނިމިފައި ވާއިރު އެމްޓީސީސީން ބުނީ އެ މަޝްރޫއުގެ ދަށުން އެއްގަމުތޮށި ލުމަށާއި ޕޭވްމަންޓް ހެދުމަށް ބޭނުންވާ ކޮންކްރީޓް މަސައްކަތް މި މަހުގެ ހަތަރު ވަނަ ދުވަހު ނިންމާފައިވާ ކަމަށާއި ދޯނި އެހެލާ ސަރަހައްދު ފުން ކުރުމުގެ މަސައްކަތުގެ 13 ޕަސެންޓް މިހާރު ނިމިފައި ވާ ކަމަށެވެ.\nއެރަށު ބަނދަރު މަޝްރޫއުގެ އަގަކީ 18.5 މިލިއަން ރުފިޔާ އެވެ.\nބިން ހިއްކުމާއި ބަނދަރު ހެދުމުގެ ގިނަ މަސައްކަތްތަކެއް ކުރާ، އެމްޓީސީސީން ބުނީ ވޭވަށު ބަނދަރު ތަރައްގީ ކުރުމުގެ މަސައްކަތުގެ 63 ޕަސެންޓް ނިމިފައިވާ ކަމަށެވެ. އަދި މިހާރު އެ ރަށު ގައި ކުރަނީ ޕޭވްމަންޓް ހެދުމުގެ މަސައްކަތް ކަމަށެވެ.\nމި މަޝްރޫއުގައި އެ ރަށު ބަނދަރުގައި 56،925 ކިއުބިކު މީޓަރަށް އަލަށް އިތުރު ކުރި ބަނދަރު ފުންކުރުމާއި 5،992 މީޓަރަށް މިހާރުގެ ބަނދަރު ފުން ކުރުމާއި، 350 މީޓަރުގެ ބޭރުތޮށި ލުމުގެ އިތުރުން 130 މީޓަރު ރިވެޓުމަންޓު ޖެހުމުގެ އިތުރުން 1،880 އަކަ މީޓަރަށް ޕޭމަންޓު ހަދާނެ އެވެ. އަދި މަގު ބައްތި އާއި ނެރު ބައްތި ވެސް ހަރުކުރާނެ އެވެ.\nއެމްޓީސީސީ ބަނދަރު ޕްރޮޖެކްޓް ރަކީދޫ\nރަކީދޫ ބަނދަރު ފުންކުރަން ފަށައިފި\nރަކީދޫއާ ވަންދޫގެ ބަނދަރު މަސައްކަތް ފަށައިފި\nގަމުގެ ބަނދަރު ހަދަން އެމްޓީސީއަށް\nއިސްދޫ ބަނދަރުގެ މަސައްކަތް ނިންމާލައިފި


ކޯވިޑާއި ގުޅިގެން ކުޑަކުރި މުސާރަތައް އިޔާދަ ކުރަން ނިންމައިފި – Dhuvas Online\nކޯވިޑާއި ގުޅިގެން ކުޑަކުރި މުސާރަތައް އިޔާދަ ކުރަން ނިންމައިފި\nކޯވިޑް-19 އާއި ގުޅިގެން ކުޑަކުރި ދައުލަތުގެ މުވައްޒަފުންގެ މުސާރަތައް މި މަހުން ފެށިގެން ބޮޑު ކުރަން ފިނޭންސް މިނިސްޓްރީން ނިންމައިފި އެވެ.\nކޯވިޑާއި ގުޅިގެން މުސާރަ ކުޑަކުރީ ރައީސް، ނައިބު ރައީސް، ވަޒީރުން، މަޖިލީސް މެމްބަރުން، މިނިވަން މުއައްސަސާތަކުގެ މެމްބަރުން އަދި 20،000 ރުފިޔާއިން ފެށިގެން މަތީގެ މުސާރަ ލިބޭ ދައުލަތުގެ މުއައްސަސާތަކުގެ މުވައްޒަފުންނާއި ސިޔާސީ މަގާމުތަކުގައި ތިއްބެވި ބޭފުޅުންގެ އެވެ. މުސާރަ ކުޑަ ކުރީ ތިން މަސް ދުވަހަށެވެ.\nފިނޭންސް މިނިސްޓްރީން ނެރުނު ސާކިއުލާއެއްގައި ބުނެފައިވަނީ ދައުލަތުގެ ހަރަދު ކުޑަކުރުމާއި ގުޅޭގޮތުން ކުރިން ނެރުނު ދެ ސާކިއުލާ ބާތިލްކޮށްފައި ވާ ކަމަށެވެ. އެ ދެ ސާކިއުލާ އަކީ މުވައްޒަފުންގެ މުސާރަ ކުޑަކުރުމާއި، އެލަވަންސްތައް ކުޑަކުރުމާއި ހަރަދު ކުޑަކުރުމާއި ގުޅޭގޮތުން ނެރުނު ދެ ސާކިއުލާއެކެވެ.\nފިނޭންސުން ވަނީ އެ ސާކިއުލާތަކުގައި ވާ ކަންކަމަށް މި މަހުން ފެށިގެން އަމަލު ކުރުން ހުއްޓާލުމަށް އަންގާފައި އެވެ. އަދި ރޭ ނެރުނު ސާކިއުލާގައި ވަނީ މުވައްޒަފުންނަށް ހިނގާ ހަރަދުތައް ކުޑަކުރުމަށް އަޅާ ފިޔަވަޅުތަކުގެ ތެރޭގައި ފިނޭންސް މިނިސްޓްރީގެ ހުއްދަ ނެތި އާ މުވައްޒަފުން ނުނެގުމާއި މުވައްޒަފުންނަށް ދެމުން އައި އެލަވެންސްގެ އިތުރުން އާ އެލަވެންސެއް ނުދިނުމާއި އިތުރު ގަޑީގެ ހަރަދުތައް ރޭވިފައިވާ ގޮތަށް މަސައްކަތް ރޭވުމަށް އަންގާފައި އެވެ.\nމުސާރަ ކުޑަކުރި ދައުލަތުގެ މުއައްސަސާތަކުގެ ވެރިންގެ މުސާރަ ކުޑަކޮށްފައިވަނީ ރައްޔިތުންގެ މަޖިލީހުން ފާސްކޮށްގެންނެވެ. މަޖިލީހުން ފާސްކޮށްފައިވަނީ ތިން މަސް ދުވަހަށް މުސާރަ ކުޑަކުރަން ކަމަށްވާއިރު އެ މުއްދަތު މަޖިލީހުން އިތުރުކޮށްފައި ނުވުމަކީވެސް ކުޑަކުރި މުސާރަތައް އިޔާދަ ކުރަން ޖެހުނު ސަބަބެކެވެ.


Vote Dhevvi Gothun Evves Rayyithaku Thafaatheh Nukuraanan- Raees Solih - Vaguthu\nވޯޓު ދެއްވި ގޮތުން އެއްވެސް ރައްޔިތަކު ތަފާތެއް ނުކުރާނަން - ރައީސް ސޯލިހު\n6 މަސް ކުރިން ( ނޮވެމްބަރު 17, 2018 )\nއިބްރާހިމް މުހައްމަދު ޞާލިހް (އިބޫ) – ވަގުތު އިމޭޖްސް: އިބްރާހިމް ޝާބިލް\nރިޔާސީ އިންތިޚާބުގައި ރައްޔިތުން ވޯޓު ދެއްވި ގޮތަށް ބަލާ އެއްވެސް ރައްޔިތަކާމެދު ތަފާތެއް ނުކުރާނެކަމަށާއި ވޯޓު ދެއްވި ގޮތަށް ބެލުމެއް ނެތި އިހުލާސްތެރިކަމާއެކު ޚިދުމަތް ކުރަން ދެމި ހުންނާނެކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ސޯލިހު ވިދާޅުވެއްޖެއެވެ.\nރައީސް ސޯލިޙު މިހެން ވިދާޅުވީ، ރައީސުލްޖުމްހޫރިއްޔާކަމުގެ ހުވާކުރެއްވުމަށްފަހު ޤައުމާ މުޚާޠަބުކޮށް ވާހަކަފުޅު ދައްކަވަމުންނެވެ.\n"ނިމިދިޔަ ރިޔާސީ އިންތިޚާބުގައި ރާއްޖޭގެ ވޯޓުލީ އާބާދީގެ 58.4 އިންސައްތަ އަޅުގަނޑަށް ތާއީދުކޮށް ވޯޓު ދެއްވި. އަދި އަޅުގަނޑުގެ ވާދަވެރި ކެންޑިޑޭޓަށް 41.6 އިންސައްތަ ވޯޓު ދެއްވި. ރާއްޖޭގެ ކޮންމެ ރައްޔިތަކުވެސް އެދުވަހު ވޯޓު ދެއްވީ އެރައްޔިތުން ދެކޭ ގޮތުގައި ރާއްޖެއަށް އެންމެ ފައިދާހުރި ގޮތްކަމަށް ފެންނަ ގޮތަށް. މިއަދު ރާއްޖޭގެ ހުރިހާ ރައްޔިތުންނަށް އަޅުގަނޑު ޔަޤީންކޮށް އަރުވަނީ އެދުވަހު ތިޔަބޭފުޅުން އިހުތިޔާރު ކުރެއްވި ގޮތަށް ބެލުމެއް ނެތި ތިޔަ ރައްޔިތުންގެ އުންމީދުތައް ހާސިލުކޮށް ދިނުމުގައި އެއްވެސް ރައްޔިތަކި ތަފާތު ކުރުމެއް ނެތި ޚިދުމަތް ކުރުމުގައި އަޅުގަނޑު ދެމި ހުންނާނެ ވާހަކަ" ރައީސް ވިދާޅުވިއެވެ.\nހުވާކުރެއްވުމަށްފަހު ޤައުމާ މުޚާޠަބުކޮށް ވާހަކަފުޅު ދައްކަވަމުން ރައީސް ސޯލިހު ވިދާޅުވީ އެންމެ އެންމެ ފުރަތަމަ ކަމެއްގެ ގޮތުން ކަށަވަރުކަން އަރުވަނީ ކުރި ހުވަޔާ އެއްގޮތަށް ދެމިހުންނާނެކަން ކަމުގައެވެ.\n"މިއަދު އެންމެ ފުރަތަމަ ކަމަކަށް ރާއްޖެ ރައްޔިތުންނަށް އަޅުގަނޑު ކަށަވަރުކޮށް މި އަރުވަނީ ﷲ ގެ ވާގިފުޅާއެކު އަޅުގަނޑު މި ކުރި ހުވަޔާ އެއްގޮތަށް ޢަމަލު ކުރުންމަތީ ދެމި ހުންނާނެކަމުގެ ޔަޤީންކަން. " ރައީސް ސޯލިހު ވިދާޅުވިއެވެ.\nރައީސް ޞާލިހު އިތުރަށް ވިދާޅުވީ އިންތިޚާބުގައި ރައްޔިތުން ވޯޓުލީ ސަބަބުން އެންމެ ހިނދުކޮޅަކަށްވެސް ހަނދާން ނައްތާނުލާނެކަމަށާއި ރައްޔިތުން ވޯޓު ދެއްވީ ގުޅިފައިވާ ކޯލިޝަނުގެ ކެންޑިޑޭޓެއްގެ ގޮތުގައިކަން ހަނދާން ނައްތާނުލައްވާނެކަމުގައެވެ.\n"ނިމިދިޔަ ރިޔާސީ އިންތިޚާބުގައި ރައްޔިތުން އަޅުގަނޑަށް ވޯޓު ދެއްވި ސަބަބުން އެންމެ ހިނދުކޮޅަކަށްވެސް އަޅުގަނޑުގެ ހަނދާނުން ފޮހިވެގެނެއް ނުދާނެ. ރައްޔިތުން އަޅުގަނޑަށް ވޯޓު ދެއްވީ ގުޅިފައިވާ ކޯލިޝަންގެ ކެންޑިޑޭޓެއް ގޮތުގައި އެންމެ އެކުގައި މަސައްކަތް ކުރަން. މިކަން އަޅުގަނޑު އަބަދުވެސް ހަނދާން ބަހައްޓާނަން. އަދި މިކަން ތިޔައިން ކޮންމެ ބޭފުޅަކުވެސް އަދި އަޅުގަނޑުމެން އެންމެންވެސް އަބަދު ހަނދާން ބަހައްޓަން ވާނެ."\nމީގެއިތުރުންވެސް، އެމަނިކިފާނު ވިދާޅުވީ ރައްޔިތުން ވޯޓު ދެއްވާފައިވަނީ އިންސާފުގެ މަގުން ރާއްޖެ ގެންދާށާއި އަމާން ވެއްޓެއް ޤާއިމްކޮށް، ކޮރަޕްޝަނާއި ވައްކަން ނައްތާލައި، ފެނާއި ނަރުދަމާގެ ޚިދުމަތް ރައްޔިތުންނަށް ފޯރުކޮށްދިނުމަށްކަމަށެވެ. އަދި، މިއިން އެއްވެސް ވައުދެއް ހަނދާން ނައްތާނުލައްވާނެކަމަށްވެސް ރައީސް ވިދާޅުވިއެވެ.\n"ރައްޔިތުން ވޯޓު ދެއްވީ އިންސާފުގެ މަގަށް މި ރާއްޖެ ގެންދަން. އަމާން ވެއްޓެއް ގާއިމް ކުރުމަށް. ކޮރަޕްޝަނާއި ވައްކަން ނައްތާލުމަށް. ނުލިބިވާ އެންމެ އަސާސީ ޚިދުމަތްތައް ކަމުގައިވާ ބޯހިޔާވަހިކަމާއި ފެނާއި ނަރުދަމާގެ ނިޒާމު ހޯދައިދިނުމާ އަޅުގަނޑުވީ ވައުދުތަކުގެ މައްޗަށް." ރައީސް ވިދާޅުވިއެވެ.\nރައީސް ޞާލިހު މިއަދުވަނީ އެމަނިކުފާނުގެ ވެރިކަމުގެ ފުރަތަމަ 100 ދުވަހު ކުރައްވާނޭ ކަންކަންވެސް ހާމަކުރައްވާފައެވެ.\nމަޖިލީހުގައި އެމްޑީޕީ މެމްބަރުން ގިނަވެގެން ގެއްލުމެއް ނުވާނެ - ރައީސް\nއެމްއެމްޕީއާރްސީ ހިޔާނާތާ ގުޅިގެން ރައީސް އަމަލު ކުރައްވާ ގޮތަށް ނަޝީދުގެ މަރުހަބާ\nތަރައްޤީގެ އެންމެ މުޙިއްމު އަސާސަކީ ތަޢުލީމީ ޖީލެއް ބިނާކުރުން - ރައީސް ޞާލިޙު\nނޮވެމްބަރު 17, 2018 18:22\nތިޔަހެން އަންނިވެސްބުނި އެކަމަކުވީ ކިހިނެއްތޯ އަންނިވެސް މާތްﷲ ގަންދޫ ހުވާވެސްކުރި ނަމަވެސް ހުވަޔަށްވީ ހަރާންހޯރު އިބުވާނީވެސް ހަމައެހެން ރއްޔިތުންގެ ބޮލުގައި ޗިޕްޖެހުމަށް ސަޅިކަޑަނީ\nނޮވެމްބަރު 17, 2018 18:58\nތިހިންބުނާނެ. ނިމިދިޔަ ސަރުކަާަރުގަވެސް މުޅިދައުލަތުގެބަޖެޓްގެ ބޮޑުބައެއް ގދ. ތިނަދުއަށް ހަރަދުކުރީި. މިހާަރުވެސް މިސަރުކާަރުގަ ވެސް ކަންތައް މިހާަރުވެސް މި ފެށުނީި ހަމަ އެގޮތަށް. މިހެން ކަން ކަން ނުވާަނެގޮތަކަށް ވުން އެދެން\nނޮވެމްބަރު 17, 2018 19:04\nޥަރައްނިކަމެތިކޮނއުޅޭމީހުންނައް ލިބުނުފުލެޓުތައް އިބޫ ބާތިލުނުކުރާނެކަމައް އުއްމީދުކުރަން\nނޮވެމްބަރު 17, 2018 19:15\nނޮވެމްބަރު 17, 2018 19:17\nނޮވެމްބަރު 17, 2018 19:55\nތަރައްޤިއަށް ކުރެވޭނޭހާވެސް ކަމަކީ ރައީސް ޔާމީންގެ ޕްލޭންތަކާ އެމަނިކުފާނު ފައްޓަވާފައިހުރި ކަންކަން. އަލަކަށް ކަމެއް ނުކުރެވޭނެ!\nނޮވެމްބަރު 17, 2018 21:08\nކުރިއަށްއޮތް ދުވަސްތަކުގައި ތިޔަކަން ވަރަށްރަގަޅަށް ފެންނާނެ! ދައްކާވާހަކައާ އަމަލަކާ ދިމަލެއްނުވާނެ މިޢީ ޔަގީންކަމެއް އެމްޑީޕީ މީހުންނަކީ މިފަދަ ބައެއް!\n15 އަހަރުގެ ކުއްޖަކު ގޭގައި ވިއްސަން އުޅެނިކޮށް ދަރިފުޅު ނިޔާވެއްޖެ\nރެސިޕީ: މެގްނަމް ޕުޑިން\nސިޔަރަތު ވިދާޅުވި ތައުފީގުގެ ނޭނގޭ ގިނަ ވާހަކަތަކެއް އާއިލާގެ ދުލުން\nގެއެއްގެ ފުރަގަހުން ފެނުނު އާދަޔާ ހިލާފު ޖަނަވާރަކަށް އެތައް ބައެއްގެ ސަމާލުކަން\nމާލޭގެ މަގުމަތީގައި ދުންފަތުގެ އިސްތިއުމާލު ކުރުން މަނާކުރަން ނިންމައިފި


އުމުރުންދުވަސްވީ މީހުންނަށް އަމާޒުކޮށް “ރަންވޭލާ” ކެމްޕޭން މިނިސްޓަރ ޒެނީޝާ އިފްތިތާޙްކޮށްދެއްވައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއުމުރުންދުވަސްވީ މީހުންނަށް އަމާޒުކޮށް “ރަންވޭލާ” ކެމްޕޭން މިނިސްޓަރ ޒެނީޝާ އިފްތިތާޙްކޮށްދެއްވައިފި\nPosted on 14/08/2016 21/11/2017\nއުމުރުންދުވަސްވީ މީހުންނަށް އަމާޒުކޮށް “ރަންވޭލާ” ގެ ނަމުގައި ހޭލުންތެރިކުރުމުގެ ކެމްޕޭނެއް މިނިސްޓަރ އޮފް ޖެންޑަރ އެންޑް ފެމިލީ ޒެނީޝާ ޝަހީދު ޒަކީ ބ. އަތޮޅު އޭދަފުށީގައި މިއަދު އިފްތިތާޙްކޮށްދެއްވައިފިއެވެ. މިއަދު ބޭއްވި ރަސްމިއްޔާތުގައި ވާހަކަފުޅު ދައްކަވަމުން، މި ކެމްޕޭންގެ މައިގަނޑު މަޤްޞަދަކީ، “މުޖުތަމަޢު އާއި އާއިލާގެ ތެރޭގައި އުމުރުންދުވަސްވީ މީހުންގެ ބައިވެރިވުން އިތުރުކުރުމާއި، އެ މީހުންނަށް ބޭނުންވާ އަޅާލުމާއި އެހީތެރިކަން ލިބޭނެ ގޮތްތައް މަގުފަހިކޮށްދިނުމާއި، އެ މީހުންގެ ޖިސްމާނީ އަދި ނަފްސާނީ ދުޅަހެޔޮކަން އިތުރުކުރަން މަސައްކަތްކުރުން” ކަމަށް މިނިސްޓަރ ޒެނީޝާ ވިދާޅުވިއެވެ.\nމިއަދު އިފްތިތާޙްކުރި “ރަންވޭލާ” ކެމްޕޭންގެ ދަށުން، ސޯޝަލް ސަރވިސް ވަރކަރުންނާއި ހެލްތް އޮފިސަރުންނަށް އަމާޒުކޮށްގެން ތަމްރީން ޕޮރޮގްރާމެއް ބ. އަތޮޅު އޭދަފުށީގައި ހިންގުމަށް ވަނީ ހަމަޖެހިފައެވެ. އަދި އުމުރުންދުވަސްވީ މީހުންނަށް ޚާއްސަ ހެލްތް ސްކްރީނިންގ ޕްރޮގްރާމްއެއް، ބ. އަތޮޅުގެ އޭދަފުށި، ދޮންފަނު، މާޅޮސް އަދި ދަރަވަންދޫގައި، ބ. އަތޮޅު އޭދަފުށީގެ ހޮސްޕިޓަލް އާއި އެ ރަށްތަކުގެ ހެލްތް ސެންޓަރުތަކާ ގުޅިގެން، ކުރިއަށް ގެންދިއުމަށް ވެސް ވަނީ ހަމަޖެހިފައެވެ.\nމިނިސްޓަރ ޒެނީޝާގެ މިދަތުރުފުޅުގައި ބ. އޭދަފުށީގައި ހުންނަ ފެމިލީ އެންޑް ޗިލްޑްރަންސް ސަރވިސް ސެންޓަރުގެ މުވައްޒަފުންނާ ބައްދަލްކުރައްވާ މިހާރު އެސެންޓަރުން ދެމުންގެންދާ ޚިދުމަތްތައް އިތުރަށް ހަރުދަނާކުރުމާއި ބެހޭގޮތުންވަނީ މަޝްވަރާކުރައްވާފައެވެ. މީގެ އިތުރުން ބ. އަތޮޅުގެ އަތޮޅު ކައުންސިލާއި ރަށު ކައުންސިލް، ޕޮލިސް ސްޓޭޝަން، ހެލްތް ސެންޓަރ އަދި ސްކޫލްގެ އިސްވެރިންނާއި ބައްދަލްކުރައްވާ މިނިސްޓްރީގެ މަސައްކަތްތަކާއިގުޅޭގޮތުން މަޢުލޫމާތު ހިއްސާކުރައްވައި އެ މުއައްސާތަކާ ގުޅިގެން ކުރެވޭނެ މަސައްކަތްތަކާބެހޭ ގޮތުން މަޝްވަރާ ކުރައްވާފަވެއެވެ.\nމިއަދު އިފްތިތާޙްކުރެވުނު “ރަންވޭލާ” ކެމްޕެއިންގައި އުމުރުންދުވަސްވީ މީހުންގެ “ބައިވެރިވުން”، “އަޅާލުން”، އަދި “ދުޅަހޮޔޮކަން” އިތުރުކުރުމަށްޓަކައި މި ތިން ދާއިރާއަށް ޚާއްސަ ސަމާލުކަމެއް ދީގެން، މުޖުތަމަޢުގެ އެކި ފަރާތްތަކަށް އަމާޒުކޮށް ހޭލުންތެރިކުރުމުގެ ސެޝަންތަކާއި ތަމްރީން ޕްރޮގްރާމްތައް އަދި ވަރކްޝޮޕްތައް މާލެއާއި އަތޮޅުތަކުގައި ކުރިއަށްގެންދިއުމަށްވަނީ ހަމަޖެހިފައެވެ.\n14 އޯގަސްޓް 2016\nމިނިސްޓަރ ޒެނީޝާ ކުރިމަގު ކެމްޕޭން އިފްތިތާޙްކޮށްދެއްވައިފި →\n← ”ކުރިމަގު” ކެމްޕެއިންގެ ދަށުން އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ ހިންގުން ހަރުދަނާކުރުމުގެ ޕްރޮގްރާމްއެއް މިނިސްޓަރ ޒެނީޝާ ފުވައްމުލަކުގައި މިއަދު އިފްތިތާޙްކޮށްދެއްވައިފި


އައްޑޫ ސިޓީގެ ޞިއްޙީ އަދި އިޖުތިމާޢީ ޚިދުމަތްތެރިންނަށް އަމާޒުކޮށްގެން ޕްރޮފެޝަނަލް ޑިވެލޮޕްމަންޓް ޓްރޭނިންގ ޕްރޮގްރާމް ހިންގައިފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއައްޑޫ ސިޓީގެ ޞިއްޙީ އަދި އިޖުތިމާޢީ ޚިދުމަތްތެރިންނަށް އަމާޒުކޮށްގެން ޕްރޮފެޝަނަލް ޑިވެލޮޕްމަންޓް ޓްރޭނިންގ ޕްރޮގްރާމް ހިންގައިފި\nއައްޑޫ ސިޓީގެ ޞިއްޙީ އަދި އިޖުތިމާޢީ ޚިދުމަތްތެރިންނަށް އަމާޒުކޮށްގެން މިނިސްޓްރީ އޮފް ޖެންޑަރ އެންޑް ފެމިލީން “ޕްރޮފެޝަނަލް ޑިވެލޮޕްމަންޓް ޓްރޭނިންގ އޮން ސަރވިސް ޕްރޮވިޝަންސް ފޮރ ދަ އެލްޑަރލީ އެންޑް ވިކްޓިމްސް އޮފް އެބިޔުސް”ގެ 3ވަނަ ޕްރޮގްރާމް ހިންގަވައިފިއެވެ. ދުނިޔޭގެ ޞިއްޙަތު ޖަމުޢިއްޔާ (ޑަބްލިޔު.އެޗް.އޯ)ގެ އެހީތެރިކަމާއެކު އައްޑު ސިޓީގައި5ދުވަހުގެ މުއްދަށް ހިންގި މި ޕްރޮގްރާމްގައި ޖުމުލަ 14 ޞިއްޙީ އަދި އިޖުތިމާޢީ ޚިދުމަތްތެރިން ބައިވެރިވެފައިވެއެވެ.\nމި ޕްރޮގްރާމް ނިންމުމުގެ ގޮތުން އައްޑޫ ހައި-ސްކޫލްގައި ބޭއްވި ޚާއްޞަ ރަސްމިއްޔާތުގައި ވާހަކަފުޅު ދައްކަވަމުން، ޑެޕިއުޓީ މިނިސްޓަރ އޮފް ޖެންޑަރ އެންޑް ފެމިލީ އަލްފާޞިލާ ލީޝާ މުޙައްމަދު ވިދާޅުވީ، އަނިޔާ ލިބޭފަރާތްތަކަށާއި، އުމުރުން ދުވަސްވީ މީހުންނަށް ރައްކާތެރިކަމާއި އެހީތެރިކަން ފޯރުކޮށްދިނުމުގެ މަސައްކަތް އެންމެ ފުރިހަމަ ގޮތުގައި އަދާކުރެވޭނީ ކަމާބެހޭ ހުރިހާ އިދާރާތައް އެކުގައި މަސައްކަތް ކޮށްގެން ކަމަށެވެ. އަދި މީގެ އިތުރުން މި ދާއިރާގައި ހަރާކާތްތެރިވާ ޙިދުމަތްތެރިންގެ ބުރަ މަސައްކަތްތައް ފާހަގަކޮށް، ޝުކުރު އަދާކުރެއްވިއެވެ.\nމެއި މަހުގެ 6ކުން 10އަށް ހިންގި މި ޕްރޮގްރާމްގައި ދާއިރާއާ ގުޅުންހުރި ޤާނޫނުތަކާއި ގަވާއިދުތަކަށް ބައިވެރިން އަހުލުވެރިކޮށް، އަނިޔާއިން ރައްކާތެރިކަން ފޯރުކޮށްދޭންޖެހޭ ކުޑަކުދިންނަށާއި، އަންހެނުންނަށާއި، ދޮށީ އުމުރުގެ މީހުންނަށް އަދި ނުކުޅެދުންތެރިކަން ހުންނަ ފަރާތްތަކަށް ޚިދުމަތް ދިނުމުގައި ޢަމަލުކުރާނެ އުސޫލުތަކުގެ އިތުރުން، އެފަރާތްތަކަށް އަޅާލުމުގައި ގެންގުޅެންވީ މިންގަނޑުތައް އޮޅުންފިލުވައިދީފައިވެއެވެ.\nމި ޕްރޮގްރާމުގެ ފުރަތަމަ ދެ ފިޔަވަހީގައި ރާއްޖޭގެ5އަތޮޅަކުން ޖުމްލަ 57 ޞިއްޙީ އަދި އިޖުތިމާޢީ ޚިދުމަތްތެރިން ތަމްރީނުކޮށްފައިވެއެވެ.\n25 ޝައުބާން 1439\nކުޑަކުދިންގެ ދުވަސް ފާހަގަކުރުމުގެ ގޮތުން ޗިލްޑްރަންސް ޑޭ ފޯރަމެއް ބާއްވައިފި →\n← އެޕްރީލް 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް


Ranbir aai Alia miadhu engage vaneetha?\nރަންބީރު އާއި އާލިއާ މިއަދު އެންގޭޖް ވަނީތަ؟\nއާލިއާ އާއި ރަންބީރު: ވަރަށް އަވަހަށް ކައިވެނި ކުރަން ވަނީ ހަަމަޖެހިފައި\nދާދިފަހުން ރަންބީރު ކަޕޫރު ވަނީ ޓީވީ ޝޯއެއްގައި ބައިވެރިވެ ވާހަކަ ދައްކަމުން ލޯބިވެރިޔާ އާލިއާ ބަޓް އާ ކައިވެނި ކުރަން އުޅޭ ވާހަކަ ބުނެފަ އެވެ. އަދި ކޮރޯނާވައިރަހުގެ ވަބާ ދުނިޔެއަށް ނުފެތުރުނުނަމަ މިހާރު އެ ދެ މީހުން ތިބީހީ ކައިވެނި ކޮށްގެން ކަމަށް ވެސް ރަންބީރު ބުނެފައި ވެއެވެ. މި ވާހަކަތައް ދެއްކިތާ މާ ގިނަ ދުވަހެއް ނުވެ މިދިޔަ އަންގާރަ ދުވަހު ރަންބީރު ވަނި އާލިއާ އާއި ދެ ފަރާތުގެ އާއިލާގެ ގިނަ ބަޔަކު ގޮވައިގެން އިންޑިޔާގެ ޖައިޕޫރުގައި އޮންނަ ރަންތަންބޯ ކިޔާ ރިސޯޓަކަށް ޗުއްޓީ ހޭދަކުރަން ފުރާފަ އެވެ.\nދެ ފަރާތުގެ އާއިލާގެ ގިނަ ބަޔަކާއެކު މި ދެ ތަރިން ފުރުމާ ގުޅިގެން އިންޑިޔާގެ ނޫސްތަކުން ބުނެފައި ވަނީ މިއީ ރަންބީރާއި އާލިއާގެ އެންގޭޖްމެންޓް ބާއްވަން ދިޔަ ދިޔުމެއް ކަމަށެވެ. މި ދަތުރުގައި މި ދެ ތަރިން އެންގޭޖްވާނެ ކަމަށެވެ.\nރަންބީރު އާއި އާލިއާގެ އިތުރުން ދީޕިކާ ޕަދުކޯން އާއި ފިރިމީހާ ރަންވީރު ސިންގް ވެސް ޖައިޕޫރަށް ފުރާފައި ވެއެވެ. އަދި އާލިއާ-ރަންބީރު އެކުގައި ކުޅޭ "ބްރަހްމަޝްތުރަ" ގެ ޑައިރެކްޓަރު އަޔާން މުކަރުޖީ ވެސް ހަމަ އެ ރަށަށް ދާން ފުރަން ގޮސް ހުއްޓާ ވަނީ ފެނިފަ އެވެ.\nއިންޑަސްޓްރީގެ ބައެއް މީހުންނާ ހަވާލާދީ އިންޑިޔާގެ ނޫސްތަކުން ބުނި ގޮތުގައި އާލިއާގެ ބައްޕަ މަހޭޝް ބަޓް އާއި ރަންބީރުގެ ދައްތަ ރިދިމާ ސަހާނީ އަދި ރަންބީރުގެ ދެބެންގެ ދެދަރި އާދަރް ޖެއިން ވެސް މިހާރު ޖައިޕޫރުގައި އާލިއާމެން ތިބޭ ރިސޯޓުގައި އެބަތިއްބެވެ. އަދި މިހާރު ގޯއާގައި ޗުއްޓީ ހޭދަ ކުރަމުންދާ ޑައިރެކްޓަރު ކަރަން ޖޯހަރް މިއަދު ހެނދުނުގެ ވަގުތެއްގައި އާލިއާ މެން ތިބޭ ރިސޯޓަށް ދަތުރުކުރާނެ ކަމަށް ވެސް ޚަބަރުތައް ބުނެ އެވެ.\n"މި ހުރިހާ އެންމެން ވެސް ތިބެނީ ރަންތަންބޯގައި ހުރި އަމަން ހޮޓަލުގައި. އެންމެ ކުރިން އަހަރެމެން ވެސް ހީކުރީ އާ އަހަރު ފާހަގަ ކުރަން އެންމެން އެތަނަށް ދިޔައީ ކަމަށް. ނަމަވެސް އާލިއާ އާއި ރަންބީރުގެ އާއިލާގެ އެންމެންނާއި ގާތް އެކުވެރިންގެ ތެރެއިން އެންމެން ކަހަލަ ގޮތަކަށް އެއްފަހަރާ އެ ތަނަށް ދިޔައިމަ މިއީ އާދައިގެ ޗުއްޓީ ދަތުރެއް ނޫންކަން ޔަގީންވި. މިހާރު ޚަބަރުތައް އިވޭ ގޮތުން މިއަދުގެ ވަގުތެއްގައި އާލިއާ އާއި ރަންބީރުގެ އެންގޭޖްމަންޓް ސެރެމަނީ އޮންނާނެ،" އިންޑަސްޓްރީގެ މީހަކު ބުންޏެވެ.


SunOnline: FAM aai club thakaa dhemedhu evves massala eh neiy: Bassam\nއެފްއޭއެމްއާއި ކުލަބުތަކާ ދެމެދު އެއްވެސް މައްސަލައެއް ނެތް: ބައްސާމު\nޢަބްދުﷲ އައިމަން 13 Mar 2019, 10:33\nއެފްއޭއެމްގެ ރައީސް ބައްސާމް އަދީލް ޖަލީލް --- ސަން ފޮޓޯ/ އަހުމަދު އަވްޝަން\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އާއި ރާއްޖޭގެ ފުޓުބޯޅަ ކުލަބުތަކާއި ދެމެދު އެއްވެސް މައްސަލައެއް ނެތް ކަމަށާއި ދެ ފަރާތުގެ ގުޅުން ރަނގަޅު ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nއެފްއޭއެމްގެ ލީޑާޝިޕުގެ އިތުބާރު ނެތްކަމަށް ބުނެ ވިކްޓަރީ ސްޕޯޓްސްގެ އިސްނެގުމުގެ މަތިން 15 ކުލަބުގެ ސޮޔާ އެކު އެކްސްޓްރާ އޯޑިނަރީ ކޮންގްރެސް އެއް ބޭއްވުމަށް މިދިޔަ މަހު އެފްއޭއެމްއަށް ވަނީ ސިޓީއެއް ލައިފަ އެވެ. ނަމަވެސް މި ހުށަހެޅުމުގައި ސޮއި ކުރި ބައެއް ކުލަބުތަކަކީ އެފްއޭއެމްގެ ރަޖިސްޓްރީކޮށްފައި ނެތް ކުލަބުތަކެއް ކަމަށާއި އޭގެތެރެއިން އެއް ކުލަބަކީ ސަސްޕެންޑް ކޮށްފައިވާ ކުލަބެއް ކަމަށް ބުނެ އެފްއޭއެމް އިން ވަނީ އެ ކޮންގްރެސް ބޭއްވެން ނެތް ކަމަށް އަންގާފަ އެވެ.\nނަމަވެސް އެފްއޭއެމްގެ އެ ނިންމުން ބަލައި ނުގަނެ އެ ކުލަބުތަކުން އަމިއްލައަށް އެ ކޮންގްރެސް ބާއްވާނެ ކަން ވަނީ އިއުލާން ކޮށްފައެވެ. އެފްއޭއެމް އިން އެންގީ އެ މައްސަލަ ބެލުމަށް ފީފާއާއި އޭއެފްސީގެ ވަފުދެއް އައިސް ގޮތެއް ކަނޑައަޅާނެ ކަމަށެވެ.\nއެގޮތުން ފީފާ އަދި އޭއެފްސީގެ އިސްފަރާތްތަކެއް މާލެ އައިސް އިއްޔެ ވަނީ ރާއްޖޭގެ ފުރަތަމަ ޑިވިޝަން، ދެވަނަ ޑިވިޝަން އަދި ތިން ވަނަ ޑިވޝަނުގެ ކުލަބު ތަކާއި ބައްދަލު ކޮށްފަ އެވެ. އަދި އެ މައްސަލަ ދިރާސާ ކުރުމަށް ފަހު ފީފާއިން އެންގީ އެކްސްޓްރާ އޯޑިނަރީ ކޮންގްރެސްއެއް ބޭއްވުމަށް ޝަރުތު ހަމަނުވާ ކަމަށެވެ.\nއިއްޔެ އެފްއޭއެމް އިން ބޭއްވި ނޫސްވެރިންގެ ބައްދަލު ވުމެއްގައި ވާހަކަ ދައްކަވަމުން އެ އިދާރައިގެ ރައީސް ބައްސާމް ވިދާޅުވީ އެފްއޭއެމް އާއި ކުލަބުތަކާއި ދެމެދު ގުޅުން ރަނގަޅު ކަމަށެވެ.\n"އަޅުގަނޑާއި ކުލަބު ތަކާއި މެދު އެއްވެސް މައްސަލަ އެއް ނެތް، އެފްއޭއެމްގެ މެނޭގްމެންޓާއި ކުލަބު ތަކާއި މެދު ވެސް މައްސަލައެއް ނެތް. ކުދިކުދި ރަނގަޅު ކުރަން ޖެހޭ ކަންތައްތައް އަބަދުވެސް ހުންނާނެ. އެކަން އަޅުގަނޑު ވެސް ގަބޫލު ކުރަން. އެފްއޭއެމްގެ ތެރޭގައި ވެސް އެފަދަ ކުދި ކުދި މައްސަލަތައް އެބަހުރި،" ބައްސާމް ވިދާޅުވި އެވެ.\nއަދި އެކަންކަން ހައްލު ކުރަން މިހާރު ވެސް މަސައްކަތް ކުރަމުން އަންނަ ކަމަށާއި ކުލަބު ތަކާއި ދެމެދު މަޝްވަރާ ކޮށްގެން ކުރިއަށް ދާނެ ކަމަށް ބައްސާމް ވިދާޅުވި އެވެ.\nމީގެ އިތުރުން އިއްޔެ ފީފާއާއި ކުލަބު ތަކާއި ދެމެދު ބައްދަލުކޮށް އެކްސްޓްރާ އޯޑިނަރީ ކޮންގްރެސް އެއް ބޭއްވޭ ވަރަށް އަގުލަބިއްޔަތު ހަމަ ނުވުމަކީ އެފްއޭއެމްއާއި ކުލަބުތަކާއި ދެމެދު މައްސަލައެއް ނެތް ކަމުގެ ހެއްކެއް ކަން ބައްސާމް ވަނީ ފާހަގަ ކުރައްވާފަ އެވެ.\nނިއުރޭޑިއަންޓުގެ އެކްޓިންގް ޗެއާމަނަކަށް ސައްޔިދު އަލީ\nއެފްއޭއެމް ފުޓްސަލް މުބާރާތުގެ ގުރު ނަގައިފި


Thila Male Bridge: Raees ai Aslam ge vaahaka dhimaanuvey\nތިލަމާލެ ބްރިޖު: ރައީސްއާއި އަސްލަމްގެ ވާހަކަ ދިމާނުވޭ\nރައީސް އިބްރާހިމް މުހައްމަދު ސޯލިހް އާއި މިނިސްޓަރު މުހައްމަދު އަސްލަމް: ބްރިޖާ ގުޅޭ ގޮތުން ދެ ބޭފުޅުން ދެއްކެވި ވާހަކަތައް ދިމާނުވޭ -- ފައިލް ފޮޓޯ | އަވަސް\nމާލެ، ވިލިމާލެ، ގުޅިފަޅު އަދި ތިލަފުށި ގުޅުވައިދޭ ބްރިޖްގެ އަމަލީ މަސައްކަތް ފެށުމާއި ގުޅޭ ގޮތުން ރައީސް އިބްރާހިމް މުހައްމަދު ސޯލިހް މީގެ ކުރިން ދެއްކެވި ވާހަކަ އާއި ޕްލޭނިން މިނިސްޓަރު މުހައްމަދު އަސްލަމް ދެއްކެވި ވާހަކަ ދިމައެއް ނުވި އެވެ.\nމިދިޔަ އަހަރުގެ ޖުލައި މަހު ބޭއްވި ނޫސްވެރިންގެ ބައްދަލުވުމެއްގައި ރައީސް ސޯލިހް ވަނީ ތިލަމާލެ ބްރިޖްގެ މަޝްރޫއު އިއުލާން ކުރައްވައިފަ އެވެ. އެ ދުވަހު އެމަނިކުފާނު ވިދާޅުވެފައި ވަނީ، އެ މަސައްކަތުގެ ޕްރޮޖެކްޓް ކޮންސަލްޓެންސީއަށް ހުޅުވާލައި އޭރު ޝޯޓް ލިސްޓް ކޮށްފައިވާ ކަމަށާއި މި އަހަރުގެ ފެބްރުއަރީ މަހަށް ބްރިޖްގެ އަމަލީ މަސައްކަތް ފަށާނެ ކަމަށެވެ.\nމި އަހަރުގެ ފެބްރުއަރީ މަސް ފެށިގެން މިހާތަނަށް އައި އިރު ބްރިޖްގެ އަމަލީ މަސައްކަތް ފެށިފައި ނުވާތީ އިދިކޮޅު ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހްމަދު ޝިޔާމް ރައްޔިތުންގެ މަޖިލީހުގެ މިއަދުގެ ޖަލްސާގައި އެ މަސައްކަތް ހިނގަމުންދާ ގޮތާ ގުޅޭ ގޮތުން ސުވާލު ކުރެއްވި އެވެ.\n"އަޅުގަނޑު ނުކުމެލައިފިން މިއިން ދެ ދުވަހަކު މި ތަނަށް [ވިލިމާލެއާވީ ދިމާއަށް] މަހަށް ދާން ވެގެން. ބަންދު ދެ ދުވަހެއް އެއީ، [ތިލަ މާލެ ބްރިޖްގެ] އަމަލީ މަސައްކަތް ނުފަށާ އޮވެދާނެ، ބަންދު ދުވަސްތައް ވީމަ، މި މަހު އަމަލީ މަސައްކަތް ފަށާ ވާހަކަ ބުނެފައި އޮތީ، އެ ކަން ވެސް ސާފުކޮށް ދިނިއްޔާ ވަރަށް ރަނގަޅު." މިއަދުގެ ޖަލްސާގައި ޝިޔާމް ވިދާޅުވި އެވެ.\nމިއަދުގެ ޖަލްސާއަށް ހާޒިރުވެވަޑައިގެން އިންނެވި އަސްލަމް އެ ސުވާލަށް ޖަވާބު ދެއްވަމުން އެންމެ ފުރަތަމަ ވިދާޅުވީ، "އަޅުގަނޑު ގަބޫލު ކުރަނީ އިއްޒަތްތެރި މެންބަރު ސުވާލު ކުރެއްވީ ތިޔަ މަޖާޒީ ގޮތަކުންނޭ،" ކަމަށެވެ.\nދެން އޭނާ ވިދާޅުވީ "އެއް ގޮތަކަށް ވެސް އަޅުގަނޑުމެން މި މަހުގެ ތެރޭގައި [ތިލަ މާލެ] ބްރިޖްގެ އަމަލީ މަސައްކަތް ފަށާނެ ވާހަކައެއް އެއްވެސް ތަނެއްގައި އެއްވެސް އިރެއްގައި އަޅުގަނޑުމެންގެ ސަރުކާރުގެ އެއްވެސް ބޭފުޅަކު ވިދާޅުވެފައި ނުވާނެ" ކަމަށެވެ. -- އަމަލީ މަސައްކަތް އެހެން ގޮތަކަށް މާނަކޮށްފައި އޮވެދާނެ ކަމަށް އަސްލަމް ވިދާޅުވި އެވެ.\nސަރުކާރުގެ އެއްވެސް ބޭފުޅަކު އަމަލީ މަސައްކަތް ފަށާނެ ކަމަށް ވިދާޅުވެފައި ނުވާނެ ކަމަށް އަސްލަމް ވިދާޅުވިއިރު، މިދިޔަ އަހަރުގެ ޖުލައި މަހު ބޭއްވި ނޫސްވެރިންގެ ބައްދަލުވުމުގައި ރައީސް ވިދާޅުވެފައި ވަނީ، ފެބްރުއަރީ މަހުގެ ނިޔަލަށް ބްރިޖްގެ އޮނިގަނޑު ނިމި، އެ އޮނިގަނޑާ އެއް ގޮތަށް ބްރިޖް އެޅުމުގެ މަސައްކަތް ފެށިގެން ދާނެ ކަމަށެވެ.\nފެބްރުއަރީ މަހު އަމަލީ މަސައްކަތް ފަށާނެ ކަމަށް ރައީސް އިއުލާން ކުރައްވާ ޚަބަރު\nމި މަހުގެ ތިންވަނަ ދުވަހު މަޖިލީސް ހުޅުވުމުގެ ޖަލްސާގައި ރައީސްގެ ރިޔާސީ ބަޔާން އިއްވަވަމުން ވެސް ތިލަމާލެ ބްރިޖާ ގުޅޭ ގޮތުން އެމަނިކުފާނު ވާހަކަ ދެއްކެވި އެވެ. އެ ދުވަހު އެމަނިކުފާނު ވިދާޅުވީ، ބްރިޖްގެ ޑިޒައިނިން މަސައްކަތް ނިމިފައިވާ ކަމަށާއި މި އަހަރުގެ ތެރޭގައި ބްރިޖްގެ އަމަލީ މަސައްކަތް ފެށޭނެ ކަމަށެވެ. ވަކި ތާރީހެއް އެ ދުވަހު ނުދެއްވަ އެވެ.\nމި އަހަރަށް ފާސްކުރި ބަޖެޓްގައި މާލެ ސަރަހައްދު ގުޅައިލުމުގެ މަސައްކަތުގެ ތެރެއިން މާލެ-ތިލަފުށި ބްރިޖު އެޅުމަށް 411 މިލިއަން ރުފިޔާ ހަރަދު ކުރަން ވަނީ ހިމަނައިފަ އެވެ. އަދި ގުޅިފަޅު ހިއްކުމާއި ޕޯޓް ތަރައްގީ ކުރުމުގެ މަޝްރޫއަށް 247 މިލިއަން ރުފިޔާ ހަރަދު ކުރަން ވެސް ބަޖެޓުގައި ހިމަނާފައިވެ އެވެ.\nރައީސް ސޯލިހު މީގެކުރިން ވިދާޅުވެފައިވާ ގޮތުގައި ދެ އަހަރުގެ ތެރޭގައި އެ ބްރިޖުގެ މަސައްކަތް ނިމިގެންދާނެ އެވެ. އެ މަޝްރޫއުއަކީ މި ސަރުކާރުން އިއުލާން ކޮށްފައިވާ ތަރައްގީގެ މަޝްރޫއުތަކުގެ ތެރެއިން އެންމެ ބޮޑު ތަރައްގީގެ މަޝްރޫއު އެވެ.\nމާލެ ސަރަހައްދު ހަތަރު ރަށް ގުޅާލުމުގެ ޕްލޭން ފުރަތަމަ އިއުލާން ކުރީ ކުރީގެ ރައީސް އަބްދުﷲ ޔާމީންގެ ސަރުކާރުގައި ރިޔާސީ ކެމްޕެއިން ދުވަސްވަރުގަ އެވެ. އެ މަސައްކަތަކީ ރައީސް އިބްރާހިމް މުހައްމަދު ސޯލިހްގެ ވެސް ރިޔާސީ ވައުދުފުޅެކެވެ.\nބްރިޖުގެ ސާވޭ މަސައްކަތް ފަށާފައިވީ ނަމަވެސް ބްރިޖުގެ މަސައްކަތް އަދި ބަޔަކާ ހަވާލެއް ނުކުރެ އެވެ. އަދި އެކަމާ ގުޅޭ މާ ބޮޑު ތަފްސީލެއް ވެސް ސަރުކާރުން ނުދެ އެވެ.\nހުޅުމާލެ އާއި މާލެ ގުޅުވައިދިން ސިނަމާލެ ބްރިޖު މިދިޔަ ސަރުކާރުގައި އެޅީ ޗައިނާގެ އެހީއާއެކު ޗައިނާގެ ކުންފުންޏަކުންނެވެ. ނަމަވެސް މި ސަރުކާރާއި ޗައިނާގެ ގުޅުން އެހާ ރަނގަޅު ނޫން ކަން ވެސް ފާހަގަކޮށްލެވެ އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ވިލިމާލެ + މާލޭ ސިޓީ ގުޅިފަޅު ތިލަފުށި މުހައްމަދު އަސްލަމް އަހުމަދު ޝިޔާމް ތިލަމާލެ ބްރިޖް\nބްރިޖް އަޅަން އިންޑަސްޓްރިއަލް ވިލެޖު ސާފު ކޮށްލަނީ\n"ސަރުކާރުގެ ވާހަކަތައް ދެކޮޅެއް ނުޖެހޭ"\nތިން މަސްތެރޭ ބްރިޖު މަސައްކަތް ފަށާނެ


ހދ. ނޮޅިވަރަންފަރުގެ ފެނުގެ ނިޒާމުގެ ޢަމަލީ މަސައްކަތް ފަށައިފި – މިނިސްޓްރީ އޮފް އެންވަޔަރަންމަންޓް ހދ. ނޮޅިވަރަންފަރުގެ ފެނުގެ ނިޒާމުގެ ޢަމަލީ މަސައްކަތް ފަށައިފި – މިނިސްޓްރީ އޮފް އެންވަޔަރަންމަންޓް\nގްރީން ކްލައިމެޓް ފަންޑް ހިލޭ އެހީގެ ދަށުން ހދ. ނޮޅިވަރަންފަރުގައި ޤާއިމުކުރުމަށް ހަމަޖެހިފައިވާ ފެނުގެ ނިޒާމުގެ ޢަމަލީ މަސައްކަތް ފެށުމުގެ ރަސްމިއްޔާތު މިއަދު ހދ. ނޮޅިވަރަންފަރުގައި ބާއްވައިފިއެވެ. މި މަސައްކަތް އަމަލީ ގޮތުން ފައްޓަވައިދެއްވީ މިނިސްޓަރ އޮފް އެންވަޔަރަންމަންޓް ޑރ. ހުސައިން ރަޝީދު ހަސަނެވެ.\nގްރީން ކްލައިމެޓް ފަންޑު ހިލޭ އެހީގެ ދަށުން ހދ. ނޮޅިވަރަންފަރުގައި ފެނުގެ ނިޒާމް ޤާއިމުކުރުމުގެ އިތުރުން ބ. ދަރަވަންދޫ، ރ. މަޑުއްވަރީ، އަދި ށ. ފޯކައިދޫގައި ފެނުގެ ނިޒާމް ޤާއިމުކުރުން ހިމެނެއެވެ. މީގެ އިތުރުން ރާއްޖޭގެ 25 ރަށެއްގައި ވާރޭފެން ނަގާ ރައްކާކުރާ ވަސީލަތްތައް ޤާއިމުކޮށް، ފެނުގެ ޚިދުމަތުގެ ދާއިރާ ހަރުދަނާކޮށް ތަރައްޤީކުރުމަށް ގިނަ ކަންތައްތަކެއް ކުރެވިގެންދާނެއެވެ. އޭގެ ތެރޭގައި ފެނުގެ ޚިދުމަތުގެ ރެގިއުލޭޓަރ އާއި ޚިދުމަތް ފޯރުކޮށްދޭ ކުންފުނިތަކުގެ ޚިދުމަތުގެ ފެންވަރު ރަނގަޅުކުރުމަށް އެހީތެރިވުމާ، މި ދާއިރާއާއި ގުޅުންހުރި ޤާނޫނީ އޮނިގަނޑު ހަރުދަނާ ކުރުމާއި މި ދާއިރާއަށް ބޭނުންވާ މީހުން ތަމްރީނުކުރުން ހިމެނެއެވެ. މުޅި މަޝްރޫއަށް ޖީ.ސީ.އެފް އިން ޚަރަދުކުރުމަށް ހަމަޖެހިފައި ވަނީ 23,636,364.00 (ތޭވީސް މިލިއަން ހަސަތޭކަ ތިރީސް ހަ ހާސް ތިން ސަތޭކަ ފަސްދޮޅަސް ހަތަރު ޔޫ.އެސް ޑޮލަރު) ޔޫ.އެސް ޑޮލަރު ދިވެހި ސަރުކާރަށް ވަނީ ލިބިފައެވެ. މިފައިސާ ދިވެހި ސަރުކާރަށް ލިބިފައި ވަނީ 2017 ވަނަ އަހަރުގެ މާރިޗު މަހުގައެވެ.\nހދ. ނޮޅިވަރަންފަރު ފެނުގެ ނިޒާމުގެ އަމަލީ މަސައްކަތް ކުރިޔަށްގެންދަނީ ކެނޭޑިއަން ކްރިސްޓަލައިން ވޯޓަރ އިންޑިއަރ ލިމިޓެޑުންނެވެ. މި ޕްރޮޖެކްޓުގެ މަސައްކަތް އެ ކުންފުންޏާއި ޙަވާލުކުރެވިފައިވަނީ 01 ނޮވެންބަރު 2018 ގައެވެ.\nމި މަޝްރޫޢުގެ ދަށުން ހދ. ނޮޅިވަރަންފަރުގައި ބޯ ހޯލް ހެދުމާއި، ވޯޓަރ ކަލެކްޝަން ޓޭންކާއި ސްޓޯރޭޖް ޓޭންކް ޤާއިމުކުރުމާއި، އާރް.އޯ ޕްލާންޓް ޔުނިޓް އިންސްޓޯލް ކުރުމާއި ލެބޯރެޓްރީ ހިމެނޭގޮތަށް އެޑްމިނިސްޓްރޭޝަން ބިލްޑިން އެޅުމާއި މުޅި ރަށުގައި ފެން ހޮޅި އެޅުމުގެ އިތުރުން ފެން މީޓަރު ރަށުގެ ގޭބިސީތަކާއި އެހެނިހެން ޢިމާރާތްތަކުގައި ބަހައްޓައި ދިނުމުގެ މަސައްކަތް ކުރެވިގެން ދާނެއެވެ.\nމި މަޝްރޫޢުގެ އަމަލީ މަސައްކަތް ކެނޭޑިއަން ކްރިސްޓަލައިނާ ޙަވާލުކުރެވިފައި ވަނީ 31,846,106.82ރ. (ތިރީސް އެއް މިލިއަން އަށްސަތޭކަ ސާޅީސް ހަ ހާސް އެއް ސަތޭކަ ހަ ރުފިޔާ އަށްޑިހަ ދެ ލާރި) އަށެވެ. މި މަޝްރޫޢުގެ މަސައްކަތް ނިންމުމަށް ކަނޑައަޅާފައިވަނީ ނޮވެންބަރު 2019 އަށެވެ. މި މަޝްރޫޢުގެ މަސައްކަތް ނިމުމުން ހދ. ނޮޅިވަރަންފަރުގެ އެންމެހައި ރައްޔިތުންނަށް ސާފު ބޯފެނުގެ ޚިދުމަތް ލިބިގެންދާނެއެވެ.


Hithugai Vaa Thadhaai Veyn HInithunvumugai Foruvun Buhdhiveri ހިތުގައިވާ ތަދާއި ވޭން ހިނިތުންވުމުގައި ފޮރުވުން ބުއްދިވެރި – Huvadhoo News Hithugai Vaa Thadhaai Veyn HInithunvumugai Foruvun Buhdhiveri Huvadhoo News\nހިތުގައިވާ ތަދާއި ވޭން ހިނިތުންވުމުގައި ފޮރުވުން ބުއްދިވެރި\nކޮންމެ ހިތަކީވެސް އެހިތެއްގައި ތަދާއި ވޭން އެކުލެވިފައިވާ ހިތެކެވެ. ތަދާއި ވޭން އެކުލެވިފައިވާ ނުވާ ހިތެއް ނުވޭ ބުންޏަސް ދޮގަކަށް ނުވާނެއެވެ. ނަމަވެސް ހިތުގައިވާ ތަދާއި ވޭން އަދި ހިތާމަ އެކި މީހުން އެހެން މީހުންނަށް ދައްކުވައިދެނީ ތަފާތުކޮށެވެ.\nއަހަރަމެންގެ ތެރެއިން ކޮންމެ މީހަކީ ދިރިއުޅުމުގައި ތަފާތު ހިތްދަތި އިޙްސާސްތައް ދިރިއުޅުމުގެ ކޮންމެވެސް ހިސާބަކުން ތަޖުރިބާ ކޮށްފައިވާ މީހެކެވެ. މިއިޙްސާސަކީ އެމީހެއްގެ ދިރިއުޅުމަށް ބޮޑު އަސަރެއް ކުރުވައި ނަފްސާނީ ތަފާތު މައްސަލަތައް އެމީހަކަށް ކުރިމަތިކުރުވައި ދިރިއުޅުމަށް ބޮޑު ބަދަލެއް ގެނުވި ކަމަކަށްވުމަކީވެސް އެކަށީގެންވާ ކަމެކެވެ.\nގިނަ މީހުންނަކީ ހިތުގައިވާ ތަނދާއި، ވޭން އަދި ފުން ހިތާމަ ލޮލުގައި ރައްކާކުރާ މީހުންނެވެ. ހިތުގައިވާ ތަދާއި ވޭން، ލޮލަށް ޖަމާވުމުން، ހިފެހެއްޓުމެއް ނެތް ވޭނީ ކަރުނަ ލޮލުން އޮހެއެވެ. އަހަރަމެންގެ ތެރެއިން ގިނަ މީހުންނަކީ އަހަރަމެންގެ ވޭނީ ހިތާމަ ލޮލުގައި ފޮރުވަން މަސައްކަތް ކުރާ މީހުންނެވެ.\nބައެއް މީހުންނަކީ އެމީހުންގެ ހިތުގައިވާ ވޭނީ ތަދު، އެމީހުންގެ ހިނިތުންވުމުގައި ފޮރުވާ މީހުންނެވެ. އަޅުގަނޑުމެންގެ ތެރެއިން އެންމެ ހިތްވަރުގަދަ މީހުންނަކީ، އެމީހުންގެ ހިތުގައިވާ ވޭނީ ތަދާއި، ނުތަނަވަސްކަން އެމީހެއްގެ ހިނިތުންވުމުގައި ފޮރުވާ މީހުންނެވެ. މިފަދަ މީހުން ދިރިއުޅުމުގައި ތަފާތު ހިތްދަތި އިޙްސާސް ކަންތައް ކުރިމަތިވެ، އަމިއްލަ ހިތް ފަޅައިގެންގޮސް ކުދި ކުދި ވެފައި ވީނަމަވެސް، ކުރިމަތިވެފައިވާ ހިތްދަތިކަން ތަޞައްވަރު ކުރަމުންވެސް، ހިތްދަތިކަމުގެ ކުޑަ މިންވަރެއްވެސް އެހެން މީހަކަށް ތަޖުރިބާ ވިޔަ ނުދިނުމަށް މަސައްކަތް ކުރެއެވެ.\nއަމިއްލަ ދިރިއުޅުން ބަނަވެފައި ވީނަމަވެސް، އެހެން މީހުންގެ ދިރިއުޅުން އުޖާލާކޮށްދީ، އެހެން މީހުންގެ ދިރިއުޅުން އުފާވެރިކަމުން ފުރާލުމަށް މަސައްކަތް ކުރެއެވެ. މިފަދަ މީހުންގެ އެއްވެސް އިރެއްގައި އަމިއްލަ އެދުން އިސްނުކުރެއެވެ. އަމިއްލަޔަށް އުފަލާ ހިތްހަމަޖެހުން ހޯދުމަށް އެހެން މީހުންގެ އުފާ ފޭރި، އެހެން މީހުންނަށް ދެރަ ނިކަމެތި ގޮތް ހަދާލާ އެއްވެސް އިންސާނަކަށް ދިރިއުޅުމުގައި ހިތްހަމަޖެހުމެއް ނުލިބެއެވެ. މިއީ ދުނިޔެ ދެކިފައިވާ ހަޤީޤަތެވެ.\nތެދެކެވެ. ކޮންމެ ހިތަކީ އެހިތެއްގައި ތަދާއި ވޭން އެކުލެވޭ ހިތެކެވެ. ތަފާތު ވެގެންދަނީ ހަމައެކަނި، މިވޭން އެކި މީހުން އެހެން މީހުންނަށް ދައްކުވައިދޭ ގޮތެވެ. ހިތުގައިވާ ތަދާއި ވޭން ލޮލުގައި ރައްކާ ކުރުމުގެ ބަދަލުގައި ތިބާގެ ހިނިތުންވުމުގައި ފޮރުވުމަށް މަސައްކަތްކުރާށެވެ. ބުއްދިވެރިންނަކީ، ހިތުގައިވާ ތަދާއި ވޭން އެމިހުންގެ ހިނިތުންވުމުގައި ފޮރުވާ މީހުންނެވެ.


Addu gai police academy imaaraiykoffaivanee bin beynun kurumugai nuvissnaa: Raees Nasheed | Jazeera\tއައްޑޫގައި ޕޮލިސް އެކަޑަމީ އިމާރަތްކޮށްފައިވަނީ ނުވިސްނާ: ރައީސް ނަޝީދު - Jazeera\nއައްޑޫގައި ޕޮލިސް އެކަޑަމީ އިމާރަތްކޮށްފައިވަނީ ނުވިސްނާ: ރައީސް ނަޝީދު\nއަބްދުﷲ ނަސީރު އިބްރާހިމް January 11, 2021 554 views0\nއައްޑޫގައި ޕޮލިސް އެކަޑަމީ އިމާރަތްކޮށްފައިވަނީ ބިން ބޭނުންކުރުމުގައި ވިސްނަންވާ މިންވަރަށް ނުވިސްނާކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް މުހައްމަދު ނަޝީދު މިފަދައިން ވިދަޅުވީ، ހޯމަ ދުވަހު ކުރެއްވި ޓުވީޓެއްގަ އެވެ.\nރައީސް ނަޝީދު ވިދާޅުވީ ޕޮލިސް އެކަޑަމީ އިމާރަތްކޮށްފައިވަނީ ބިން ބޭނުންކުރުމުގައި ވިސްނަންޖެހޭ މިންވަރަށް ނުވިސްނާ ކަމަށެވެ. އަދި މިހާރު އެތަނަކީ މަތީ ތައުލީމް ފޯރުކޮށްދޭ މަރުކަޒެއްކަމަށް ވިދާޅުވެ، ރައީސް ނަޝީދު ވަނީ ޕީޕީއެމްގެ ވެރިކަމުގައި އައްޑޫގައި މަތީ ތައުލީމަށް ފުރުސަތު ނެތީތޯ ސުވާލުކުރައްވާފަ އެވެ.\nރައީސް ނަޝީދު ވިދާޅުވީ އެމްޑީޕީ އައްޑޫ މޭޔަރ ކެނޑިޑޭޓާއި، ކައުންސިލް ކެނޑިޑޭޓުންނާއެކު އައްޑޫ ދާނީ މުޅި ދުނިޔެއަށް ހުޅުވިގެންކަމަށެވެ.\nއައްޑޫގައި ޕޮލިސް އެކަޑަމީ އިމާރަތްކޮށްފައިވާ ސަރަހައްދަކީ އެ އަތޮޅުގައި ފަތުރުވެރިކަމަށް އެންމެ ރަނގަޅަށް ބޭނުންކުރެވެން އޮތް ސަރަހައްދުކަމުން އެ އަތޮޅުގެ ގިނަ ރައްޔިތުންގެ ކަންބޮޑުވުންތަކެއް އެކަމުގައިވެއެވެ. އެ ސަރަހައްދުގައި ޕޮލިސް އެކަޑަމީ އިމާރަތްކުރުމަށް ނިންމާފައިވަނީ އަބްދުﷲ ޔާމީންގެ ވެރިކަމުގަ އެވެ. އެއީ އިންޑިއާ ސަރުކާރުގެ ހިލޭ އެހީގެ ދަށުން އިމާރަތްކުރާ އެކަޑަމީ އެވެ.\nއިދިކޮޅުގެ ވާހަކަތައް ގެނެސްދޭ "ޗެނަލް13" ގައި ވާހަކަދައްކަވަމުން ޕީޕީއެމްގެ ފަރާތުން އައްޑޫ މޭޔަރުކަމަށް ވާދަކުރައްވާ މުހައްމަދު ލަތީފް ވިދާޅުވީ އައްޑޫ ސިޓީގެ މޭޔަރަކަށް އިންތިހާބުވެއްޖެނަމަ މިހާރު އިމާރާތް ކުރަމުންދާ ޕޮލިސް އެކެޑެމީ ހޮޓަލަކަށް ބަދަލުކުރައްވާނެ ކަމަށެވެ. އަދި އެއީ އިންޑިއާ ސަރުކާރުގެ އަސްކަރީ މަރުކަޒެއްގެ ގޮތުގައި ސިފަކޮށް، ރައްޔިތުންނަށް ހަޤީޤަތް އޮޅެގޮތަށް ވާހަކަދައްކަވާފައިވެއެވެ.


Dharivarun'ge muzaaharaa'aa gulhigen India'ge emme bodu University...\nޖަވާހަރްލާލް ނެހްރޫ ޔުނިވާސިޓީ\nދަރިވަރުންގެ މުޒާހަރާއާއި ގުޅިގެން އިންޑިއާގެ އެންމެ ބޮޑު ޔުނިވަރސިޓީ ހުއްޓުމަކަށް!\nދަރިވަރުންގެ އެންމެ ބޮޑު ކަންބޮޑުވުމަކަށް ވެފައިވަނީ އެ ދަރިވަރުންގެ އެކޮމޮޑޭޝަން ފީ ބޮޑު ކުރުން\nއެ ޔުނިވާސިޓީގައި 8000 ދަރިވަރުން ކިޔަވާ\nކ. މާލެ | 24 ނޮވެންބަރ 2019 | އާދީއްތަ 17:45 | 4,433\nޖަވާހަރްލާލް ނެހްރޫ ޔުނިވަރސިޓީ - ގޫގުލް\nހޮސްޓެލް ފީ ބޮޑު ކުރުމާއި ގުޅިގެން ދަރިވަރުން ކުރަމުން ގެންދާ މުޒާހަރާއާއި ގުޅިގެން އިންޑިއާގެ އެންމެ ބޮޑު ޔުނިވާސިޓީ ޖަވާހަރްލާލް ނެހްރޫ ޔުނިވަރސިޓީ މަހެއްހާ ދުވަހުގެ ހުއްޓުމަކަށް އައިސްފައިވާ ކަމަށް ހަބަރުތައް ބުނަން ފަށައިފިއެވެ.\nދަރިވަރުންގެ އެންމެ ބޮޑު ކަންބޮޑުވުމަކަށް ވެފައިވަނީ އެ ދަރިވަރުންގެ އެކޮމޮޑޭޝަން ފީ ބޮޑު ކުރުމެވެ. އެއީ ފާއިތުވި މަހެއްހާ ދުވަހު ދަރިވަރުންގެ އެންމެ ބޮޑު ޝަކުވާ ކަމަށްވެސް ރިޕޯޓްތަކުގައި ވެއެވެ.\nފީތަކަށް ގެނައި ބަދަލުގެ ދަށުން ކެމްޕަސްގެ ހައުސިން އަށް ކޮންމެ ދަރިވަރަކު މަހަކު މިހާރު 1،800 ރުޕީސް (25 ޑޮލަރު) - 3،600 ރުޕީސް (50 ޑޮލަރު) ގެ އަދަދެއް ދައްކަން ޖެހެއެވެ. ހޮސްޓެލް ފީގެ ގޮތުގައި ކުރިން ނަގަނީ މަހަކު 120 ރުޕީސް (1.60 ޑޮލަރު) - 240 ރުޕީސް (3 ޑޮލަރު) އާ ދެމެދުގެ އަދަދެއްކަން ފާހަގަކޮށްލެވެއެވެ.\nއެ ޔުނިވަރސިޓީގެ އެޑްމިނިސްޓްރޭޝަން އިން ބުނީ ފީތައް ދިރާސާ ކުރާތާ އެތައް އަހަރެއް ވެއްޖެ ކަމަށެވެ. އަދި ހޮސްޓެލް ފީ އަށް ބަދަލު ނުގެންނަތާ ތިރީހަކަށް އަހަރުވެފައިވާ ކަމަށް ބުނާއިރު އެ ޔުނިވަރސިޓީއަކީ އިންޑިއާގެ ސަރުކާރުން ހިންގާ ތަނެކެވެ.\nޖަވާހަރްލާލް ނެހްރޫ ޔުނިވަރސިޓީގައި މުޅި ޖުމްލަ 8000 ކުދިން ކިޔަވަމުންދާއިރު، ދާދި ފަހުން މުޒާހަރާ ކުރާ ދަރިވަރުން އެ ގައުމުގެ ޕަރލިމަންޓަށް ދާން މަސައްކަތް ކުރުމުން އެކަން ހުއްޓުވަން އުޅުނު ފުލުހުންނާ ދަރިވަރުންނާ ދެމެދު ކުރިމަތިލުންތަކެއް ވަނީ ހިނގާފައެވެ.


Hinithunvaa Manzaru Nufennaathee Cabincrew In Mask Naalhan Ninmaifi - Vaguthu\nހިނިތުންވާ މަންޒަރު ނުފެންނާތީ ކެބިންކްރޫން މާސްކް ނާޅަން ނިންމައިފި\nއިންޑޮނޭޝިއާގެ ގައުމީ އެއާލައިން ކަމަށްވާ "ގްރޫޑާ އިންޑޮނޭޝިއާ" އެއާލައިންގެ ކެބިންކުރޫން މާސްކް އަޅައިގެން ތިބުމުން އެމީހުންގެ ހިނިތުންވުން ނުފެންނަ ކަމަށް ބުނެ ފަސެންޖަރުން ޝަކުވާ ކުރަން ފެށުމުން ކެބިންކްރޫން މާސްކް ނާޅަން އެއާލައިނުން ނިންމައިފިއެވެ.\nނަމަވެސް މިނިންމުމަށް އަމަލު ކުރަން ފެށުމުގެ ގޮތުން އިތުރު ހައްލެއް ހޯދުމުގެ މަސައްކަތް އެއާލައިނުން ގެންދަނީ ކުރަމުންނެވެ.\nކޮވިޑް-19 އާއި ގުޅިގެން އިންޑޮނޭޝިއާ ގައުމީ އެއާލައިންގެ ދަތުރުތައް މެދުކަނޑާލާފައި އޮތުމަށްފަހު އަލުން ދަތުރުތައް ފެށީ މެއި މަހުގެ 07 ވަނަ ދުވަހު އެވެ. އަލުން ދަތުރުތައް ފެށިއިރު ކެބިންކްރޫން ތިބީ މާސްކް އަޅައިގެން އަތައް އަންގި ވެސް ލައްވައިގެންނެވެ.\nގްރޫޑާގެ ޑިރެކްޓަރ އިރްފާން ސެތިއަޕުޓްރާ މީޑިއާ އަށް މައުލޫމާތު ދެމުން ވިދާޅުވީ ކެބިންކްރޫންގެ މޫނު ނުފެންނާތީ ވަރަށް ގިނަ މީހުން އެކަމުގެ ޝަކުވާތައް ކުރަމުން އަންނަ ކަމަށެވެ.\n"ވަރަށް ގިނަ ފަސެންޖަރުން އަންނަނީ ކެބިންކްރޫންގެ މޫނު ނުފެންނާތީ އެކަމުގެ ޝަކުވާ ކުރަމުން. ގިނަ މީހުން ބުނެފައި ވަނީ ކެބިންކްރޫން ހިނިތުންވެލާ މަންޒަރު ނުފެންނަމަ އެމީހުންނަށް ހިތްހަމަޖެހުން ނުލިބޭ ކަމަށް. އަދި ރަނގަޅަށް ޚިދުމަތް ލިބޭ ކަމުގެ އިހްސާސް ނުކުރެވޭ ކަމަށް." އިރުފާން ވިދާޅުވިއެވެ،\nގްރޫޑާ އެއާލައިނުން މިހާރު ދަނީ ކެބިންކްރޫން މާސްކް އެޅުމުގެ ބަދަލުގައި ފޭސް ޝީލްޑެއް ނުވަތަ އެހެން ޑިޒައިނެއްގެ މާސްކެއް އެޅުމާއި މެދު ގޮތެއް ނިންމަން މަޝްވަރާތައް ކުރަމުންނެވެ.\nއިންޑޮނޭޝިއާ އިން އެތެރޭގެ ދަތުރުތައް މިހާރު ފަށާފައި ވާއިރު ގިނަ ފިޔަވަޅުތަކެއް ވަނީ އަޅާފައެވެ. އެގޮތުން ކޮންމެ ފްލައިޓެއްގައި ވެސް ދަތުރު ކުރެވޭނީ 50 އިންސައްތަ ޖާގަ ހުސްކޮށް ބާއްވައިގެންނެވެ. އޭގެ އިތުރުން ހުރިހާ ފަސެންޖަރުންގެ ހުން ދަތުރައް ފުރުމުގެ ކުރިން ޗެކް ކުރާނެއެވެ.\nޖޫން 18, 2020 09:10\nދެން ޖެހޭނީ އައިސީޔޫގައި އޮވެގެން ހޭން.. ގަމާރު މީހުންވެސް ކުރޫއިންނަށް ލާންޖެހޭ.\nޖޫން 18, 2020 13:43\nކުރޫންނެއްނޫނޭ އެނިންމުން ނިންމީ


އުންމަތުގެ އެންމެ ރަނގަޅު މީހަކު ކަމުގަ ވުމަކީ ވަރަށް ފަސޭހައިން ލިބެން އޮތް، އަދި އެންމެ ބޮޑުފައިދާއެއް ދުނިޔޭގަވެސް ކުރާނެ ފުރުޞަތެއް!\nކޮންމެ މީހަކުވެސް ބޭނުންވާނެ އެއް ކަމަކީ ތިމާއަކީ އުންމަތުގައި ހުރި އެންމެ ރަނގަޅު މީހާ ކަމުގައިވުމަށެވެ. އެކަމުގެ ސަބަބުން ދުނިޔޭގައިވެސް ހިތްހަމަޖެހުމާ އުފާވެރިކަން ލިބި އަދި އާޚިރަތުގައިވެސް މަތިވެރި ދަރަޖަ ލިބުމަށް ނުއެދޭނެ ހަމަ އެކަކުވެސް ނުހުންނާނެއެވެ. އެހެންކަމާއިއެކުގައިވެސް އެކަމަށް ސަމާލުކަން ދެވޭ ހެއްޔެވެ؟\nއެކަމަށް ސަމާލުކަން ދެވޭނަމަ ޢާއިލާތައް ރޫޅުން އިންތިހާއަށް މަދުވެގެންދާނެއެވެ. ދިރިއުޅުމުގައި އުފާވެރިކަން ނުލިބިގެން އުޅެން ޖެހުން ވެސް އިންތިހާއަށް މަދުވެގެންދާނެއެވެ. އަންނަނިވި2ޙަދީޘްފުޅަށް ވިސްނައިލާށެވެ!\nތިއަބައިމީހުންގެ ތެރެއިން އެންމެ ރަނގަޅު މީހަކީ ކާކުކަން ތަފާތު2ހަދީޘްފުޅެއްގައި ރަސޫލް (ﷺ) ވަނީ ބަޔާން ކުރައްވަވައިފައެވެ.2ޙަދީޘްފުޅުގައި ވަނީ ތަފާތު2މީހެއްގެ ވާހަކައެވެ.\nއެތަނުން ފުރަތަމަ ޙަދީޘްފުޅު ބަޔާން ކުރައްވަވާފައިވަނީ ޢުޘްމާން އިބްން ޢައްފާން އެވެ. އެ ޙަދީޘްފުޅު ޢުޘްމާން އިބްން ޢައްފާންގެ އަރިއަހުން ބަޔާން ކުރައްވަވާފައި ވަނީ އަބޫ ޢަބްދުއްރަހްމާން އައްސުލަނީ އެވެ. އެ ހަދީޘްފުޅުގައި ވަނީ "ތިއަބައިމީހުންގެ ތެރެއިން އެންމެ ރަނގަޅު، ހެޔޮކަން ބޮޑު މީހަކީ ކީރިތި ޤްރުއާން އުނގެނި އެހެން މީހުންނަށް އުނގަންނައިދޭ މީހާ" ކަމަށެވެ.\nޞަޙީޙް ބުޚާރީ: 5027\nމިޙަދީޘްފުޅު އެނގިވަޑައިގަތުމުން ޢަބްދުއްރަހްމާން އައްސުލަނީ، އެންމެ ރަނގަޅު މީހުންގެ ތެރޭގައި ހިމެނިވަދައިގަތުމަށްޓަކައި 40 އަހަރުވަންދެން މީސްތަކުންނަށް ކީރިތި ޤްރުއާން އުނަގަނަވައިދެއްވެވުމުގައި ދެމިހުންނެވިއެވެ. އުމުރުފުޅު އެކަމަށް ހޭދަކުރެއްވިއެވެ. މިދައްކަނީ ރަނގަޅު މީހާގެ ވާހަކައެއް ނޫނެވެ. އެންމެ ރަނގަޅު މީހާގެ ވާހަކައެވެ. ވީމާ އެކަން އެގޮތަށް އެކުރެއްވެވީ އެންމެ ރަނގަޅު މީހުންގެ މީހުންގެ ތެރޭގައި ހިމެނިވަޑައިގަތުމުގެ އުންމީދުގައެވެ.\nހަމަ މިޢިބާރާތް ހިމެނޭ އިތުރު ޙަދީޘްފުޅެއް ޢައިޝަތުގެފާނުގެ އަރިހުން ރިވާވެގެންވެއެވެ.\n"ތިއަބައިމީހުންގެ ތެރެއިން އެންމެ ރަނގަޅު މީހަކީ އެމީހާގެ އަނބިމީހާއަށް، ޢާއިލާއަށް އެންމެ ރަނގަޅު (ހެޔޮ) މީހާއެވެ. އަދި ތިމަން ކަލޭފާނީ ތިމަންކަލޭގެފާނުގެ އަނބިއަނބިކަނބަލުންނަށް އެންމެ ރަނގަޅު (ހެޔޮ) މީހާއެވެ."\nމި ދެ ޙަދީޘްފުޅުގައި ވެސް ބޭނުންފުޅު ކުރައްވަވާފައިވަނީ އެއް ޢިބާރާތެކެވެ. އެއީ "ޚައިރުކުމް"އެވެ.\nސުވާލަކީ ބަޔާން މިކުރި ފުރަތަމަ ޙަދީޘްފުޅުގައި އެހެން އޮތުމުން އެކަމަށް ދޭ ސަމާލުކަމާއި ގާތަކަށްވެސް ދެވަނަ ޙަދީޘްފުޅަށް ސަމާލުކަން ދެވޭ ހެއްޔެވެ؟ ދެވޭނަމަ މިއަދު ކުރިމަތިވެގެން މިއުޅޭ މައްސަލަތަކުގެ ޙައްލު އޮންނާނީ ފެނިފައި ނޫން ހެއްޔެވެ؟\nމިއަދުގެ ޙާލަތަށް ބަލާއިރު އެމީހާއަކީ އެންމެ ރަނގަޅު މީހާ ކަމަށްވުމަށްޓަކައި ކޮންމެ މީހަކަށް އެމީހަކީ ކީރިތި ޤްރުއާން އުނގެނި އަދި އުނގަންނައިދޭ މީހަކަށް ނުވެވިދާނެއެވެ؟ ނަމަވެސް އެއްވެސް މީހަކަށް އެމީހާއަކީ އަނބިމީހާއަށް، ޢާއިލާއަށް އެންމެ ރަނގަޅު މީހާ ކަމަށް ނުވެވެންވީ ކީއްވެގެން ހެއްޔެވެ؟\nއެންމެ ރަނގަޅު މީހާކަމަށް ވުމަށް އެމީހެއްގެ ގައިގައި ނެތް ފެންވަރުން ކަންކަން ފުރިހަމަކޮށްދޭކަށް ނުޖެހެއެވެ. ބޭނުންވަނީ ކޮށްދެވެން ހުރި ވަރަކުން ކަންކަން ކޮށްދިނުމާއި ލޯތްބާއި އޯގާތެރިކަން ދިނުމެވެ. އިޚްލާޞްތެރި ވަފާތެރި އަދި ތެދުވެރި ދިރިއުޅުމެވެ. ބަލިވުމުން އެހީތެރިކަން ފޯރުކޮށްދިނުމެވެ. މިކަންކަމަކީ ކޮންމެ ފިރިއަކަށްވެސް އޭނާގެ އަނބިމީހާއަށް ނުހަނު ފަސޭހައިން ކޮށްދެވިދާނެ ކަންކަމެވެ.\n- އިމާމް ވައްހާޖް ޠަރިންގެ ދަރުސަކުން


Memberun gadi ah jalsa ah haaziru nuvaa massala sulookee committee ah | Mihaaru\nމަޖިލީހުގެ ރައީސް ގާސިމް، ބަޖެޓު ދިރާސާ ކުރާ ކޮމިޓީގެ ޕީޕީއެމްގެ މެމްބަރުންނާ މަޝްވަރާ ކުރައްވަނީ. --- ފޮޓޯ: އަހުމަދު ނިޝާތު/ މިހާރު\nމެމްބަރުން ގަޑި އަށް ހާޒިރުނުވާ މައްސަލަ ސުލޫކީ ކޮމިޓީ އަށް\n28 ނޮވެމްބަރ 2018 - 11:04 15 comments\nރައްޔިތުންގެ މަޖިލީހުގެ މެމްބަރުން ގަޑި އަށް ޖަލްސާ އަށް ވަޑައިނުގަންނަވާތީ އެ މައްސަލަ ސުލޫކީ ކޮމިޓީ އަށް ހުށަހަޅުއްވާނެ ކަމަށް މަޖިލީހުގެ ރައީސް ގާސިމް އިބްރާހިމް މިއަދު ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާ ނުވައެއް ޖަހާއިރު، ފަށަން އެޖެންޑާ ކޮށްފައި އޮތަސް، ޖަލްސާ ފެށުމަށް ބޭނުންވާ އަދަދަށް މެމްބަރުން ހަމަވެގެން، ޖަލްސާ ފެށޭ ވަރުވީ އޭގެ ބައިގަޑިއިރު ފަހުންނެވެ. މަޖިލީހުގެ ގަވައިދުގައިވާ ގޮތުން ޖަލްސާއެއްގެ ގާނޫނީ އަދަދަކީ މެމްބަރުންގެ 25 ޕަސަންޓެވެ. އެއީ މިހާރު މަޖިލީހުގައި ތިއްބެވި 79 މެމްބަރުންގެ ތެރެއިން 20 މެމްބަރުންނެވެ.\nމަޖިލީހުގެ ރައީސް ގާސިމް ވިދާޅުވީ އެއްވެސް ސަބަބެއް ނެތި، މެމްބަރުން ޖަލްސާ އަށް ހާޒިރުވެވަޑައިނުގަންނަވާ މައްސަލަ ސުލޫކީ ކޮމިޓީން ބަލާނެ ކަމަށް އުންމީދު ކުރައްވާ ކަމަށެވެ.\nޖަލްސާގެ ކޯރަމް ހަމަނުވި މައްސަލައިގައި އިދިކޮޅު ޕީޕީއެމްގެ މެމްބަރުންނާއި ވެރިކަން ކުރާ ކޯލިޝަންގެ ބައެއް މެމްބަރުން ވަނީ އެއް ބަޔަކު އަނެއް ބައެއްގެ ބޮލުގައި އެކަމުގެ ޒިންމާ އަޅުވައިފަ އެވެ.\nޕީޕީއެމް މެމްބަރުން ވިދާޅުވި ގޮތުގައި، ކޯރަމް ހަމަނުވަނީ ވެރިކަން ކުރާ ކޯލިޝަންގެ މެމްބަރުން ވަޑައިނުގަންނަވާތީ އެވެ. އަދި ކޯރަމް ހަމަކުރެވެނީ ޕީޕީއެމް މެމްބަރުން ޖަލްސާ އަށް ހާޒިރުވެގެން ކަމަށް ވިދާޅުވެ، ކޯލިޝަންގެ މެމްބަރުންނަށް ފާޑު ވިދާޅުވި އެވެ.\nނަމަވެސް، އެމްޑީޕީގެ މެމްބަރުން ވިދާޅުވީ މެމްބަރުން ގަޑި އަށް ހާޒިރުވެ، މަޖިލީހުގައި މަސައްކަތް ކުރުމަކީ ގާނޫނީ ޒިންމާއެއް ކަމަށެވެ. އަދި އެއީ ސަރުކާރާ ގުޅުން ހުރި ކަމެއް ނޫން ކަމަށާއި އެކަން ރައީސް އިބްރާހިމް މުހައްމަދު ސޯލިހްގެ އިސްތަށިފުޅުގައި ނޭޅުވޭނެ ކަމަށް އެ މެމްބަރުން ވިދާޅުވި އެވެ.\nމަޖިލީހުގެ މިއަދުގެ ޖަލްސާގައި މުދަލާއި ހިދުމަތުގެ އަގުން ޓެކްސް ނެގުމުގެ ގާނޫނަށް ހުށަހެޅި އިސްލާހަށް ބަހުސް ކުރަން ވަނީ ފަށައިފަ އެވެ. އަދި އަންނަ އަހަރަށް ލަފާކޮށް ހުށަހެޅި ބަޖެޓު ފާސް ކުރުމަށް ވެސް ވަނީ އެޖެންޑާކޮށްފަ އެވެ.\nއިތުރު ލިޔުންތައް އެމްޑީޕީ މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް އެމްޑީއޭ


ކޮރޯނާވައިރަސް ފެތުރޭ މިންވަރު ޗައިނާގައި ދަށަށްގޮސް ބައެއްގައުމު ތަކުގައި ބަލިފެތުރޭ އަދަދު މައްޗަށްޖެހިއްޖެ | Jazeera\tކޮރޯނާވައިރަސް ފެތުރޭ މިންވަރު ޗައިނާގައި ދަށަށްގޮސް ބައެއްގައުމު ތަކުގައި ބަލިފެތުރޭ އަދަދު މައްޗަށްޖެހިއްޖެ - Jazeera\nކޮރޯނާވައިރަސް ފެތުރޭ މިންވަރު ޗައިނާގައި ދަށަށްގޮސް ބައެއްގައުމު ތަކުގައި ބަލިފެތުރޭ އަދަދު މައްޗަށްޖެހިއްޖެ\nއައިމިނަތު ޔުމްނާ February 23, 2020 56 views0\nޗައިނާގައި ޑިސެމްބަރު މަހު ފަހުކޮޅު ފެތުރެން ފެށި ނުރައްކާތެރި ކޮރޯނާވައިރަސް، ކޮވިޑް-19 މިހާރު 30 ގައުމަކަށް ފެތުރިފައިވާއިރު ކޮރޯނާވައިރަސް އަލަށް ޖެހޭ މީހުންގެ އަދަދު ޗައިނާގައި ދަށަށް ދާން ފަށާފައިވާކަމަށާއި، ނަމަވެސް ބައެއް އެހެން ޤައުމުތަކުގައި ބަލިފެތުރޭ މިންވަރު މައްޗަށްޖެހޭތީ ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ކަންބޮޑުވުން ފާޅުކޮށްފި އެވެ.\nޗައިނާގެ އިތުރުން މިވައިރަސް 30 ޤައުމަކުން ފެނިފައިވާއިރު މެދުއިރުމަތިން ކޮރޯނާވައިރަސް ފެނި އީރާނުން އެކަނި ވަނީ ހަ މީހުން މަރުވެފަ އެވެ.\nލުބުނާނުންނާއި އިޒްރޭލުން ވެސް ވައިރަސް ފެނިފައި ވާއިރު އިޓަލީގެ 10 އަވަށެއް ކަރަންޓީންކޮށް، އިޓަލީގެ ގާތްގަނޑަކަށް ބައި ލައްކަ މީހުންނަށް ވަނީ ގެއިން ބޭރަށް ނުނިކުމެ ތިބުމަށް އަންގާފައެވެ. މީގެއިތުރުން އިޓަލީގައި ވައިރަސްޖެހިގެން2މީހަކު މަރުވެފައިވާކަމަށް ރިޕޯރޓްލިބެއެވެ.\nސައުތު ކޮރެއާ އިން ދެމީހަކު މަރުވެފައިވާ އިރު އެ ގައުމުގައި ވައިރަހަށް ޕޮޒިޓިވްވި މީހުންގެ އަދަދު ވަނީ 433 އަށް އަރައިފައެވެ.\nއީރާނުން އެންމެ ފުރަތަމަ ވައިރަސް ފެނުނު ގުމް ޕްރޮވިންސްގެ ސްކޫލްތަކާއި ޔުނިވާސިޓީތައްވެސް ވަނީ ބަންދުކޮށްފައެވެ. މީގެއިތުރުން އީރާނުން ވަނީ އިރާގު ބޯޑަރު ބަންދުކޮށް، ކުވޭތުން އީރާނަށް ދަތުރު ކުރުން މަނާކޮށްފަ އެވެ. އީރާނުން އިއްޔެ އެކަނި 10 މީހުންނަށް ވައިރަސް ޖެހިފައިވާއިރު އެ ގައުމުން ވައިރަހަށް ޕޮޒިޓިވްވި މީހުންގެ އަދަދު ވަނީ 28 އަށް އަރައިފަ އެވެ.\nކޮރޯނާވައިރަސް ޖެހިގެން ޗައިނާގައި މިހާތަނަށް ވަނީ 2442 މީހުން މަރުވެފަ އެވެ. އިއްޔެ އެކަނި ވަނީ 97 މީހުން މަރުވެފަ ކަމަށާއި އޭގެ ތެރޭން އެކަކު ފިޔަވައި އެންމެން ވެސް މަރުވެފައި ވަނީ ހުބެއި ޕްރޮވިންސްގައެވެ.


SunOnline: Alhugandah rishvathu dheyn meehaku nuves visnaane: Nasheed\ndate_range ބުރާސްފަތި 09 އެޕްރިލް 2020\nއަޅުގަނޑަށް ރިޝްވަތު ދޭން މީހަކު ނުވެސް ވިސްނާނެ: ނަޝީދު\nމާހިލް މުހައްމަދު 18 Feb 2020, 12:08\nރައްޔިތުންގެ މަޖިލީހުގެ ރައީސް މުހައްމަދު ނަޝީދު -- ސަން ފޮޓޯ/ ފަޔާޒު މޫސާ\nވެލާނާ އިންޓަނޭޝަނަލް އެއާޕޯޓުގެ ސީޕްލޭން ޓާމިނަލުގެ މައްސަލަ ވަކި ގޮތަކަށް ނިންމުމަށް އެދި ޓްރާންސް މޯލްޑިވިއަން އެއާވޭސް (ޓީއެމްއޭ)އިން ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ރިޝްވަތު ދިންކަމަށް ދެކެވޭ ވާހަކަތަކަށް އެމަނިކުފާނު ރައްދު ދެއްވައިފިއެވެ. އެމަނިކުފާނު ވިދާޅުވީ އެފަދަ ކަމެއް ނުހިނގާ ކަމަށާއި އެފަދަ ކަމެއް ކުރުމަށް މީހަކު ނުވެސް ވިސްނާނެ ކަމަށެވެ.\nވެލާނާ އިންޓަނޭޝަނަލް އެއާޕޯޓުގެ ސީޕްލޭން ޓާމިނަލް ހިންގުމަށް ޓީއެމްއޭއަށް ދިނުމަށް ކުރީގެ ސަރުކާރުން ނިންމާފައި އޮތް ނިންމުމުގެ މައްސަލަ ރައްޔިތުންގެ މަޖިލީހުން ބަލަމުންދާ އިރު، އެ މައްސަލައާ ގުޅިގެން ރައީސް ނަޝީދަށް 13 މިލިއަން ޑޮލަރު ދީފައިވާކަމަށް ސޯޝަލް މީޑިއާގައި ބައެއް ފަރާތްތަކުން ދިޔައީ ވާހަކަ ފަތުރަމުންނެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން އެ މަޖިލީހުގެ ރައީސް މުހައްމަދު ނަޝީދު ވިދާޅުވީ ޓީއެމްއޭ ނުވަތަ އެހެން ކުންފުންޏަކުންވެސް އެމަނިކުފާނަށް ފައިސާއެއް ދީފައި ނުވާ ކަމަށެވެ.\n"ޓީއެމްއޭއަކަށް، އެހެން ބަޔަކަސްވެސް އަޅުގަނޑަށް ރުފިޔާއެއް ނުދޭ. ނުވެސް ދޭނެ. ދޭކަށް ނުވެސް އުޅޭ. މީހަކު އެކަމާ ނުވެސް ވިސްނާނެ،"\nއެއާއެކު އެމަނިކުފާނު ދެއްވީ އިންޒާރެކެވެ: "ދެއްވަން އުޅުއްވާ ބައްލަވާ އަޅުގަނޑަށް، އެއްވެސް މީހަކު އެއްވެސް އެއްޗެއް. އެކަން ގޮސް ނިމިދާނެ ގޮތް އެ ބަޔަކަށްވެސް ވަރަށް ސާފުކޮށް އެނގޭނެ،"\nއެމަނިކުފާނު ވިދާޅުވީ ރިޝްވަރު ހިފުމާއި ރިޝްވަތު ދިނުމާއި އަދި ރިޝްވަތު ދޭންއުޅޭކަން އެނގިހުރެ އެކަމާ އަޅާނުލުމަކީވެސް މަނާ ކަމެއް ކަމަށެވެ. އެހެންކަމުން އެމަނިކުފާނު ލައްވާ ވަކި ގޮތަކަށް ވަކި ކަމެއް ކުރުވުމަށް އެއްވެސް ބަޔަކު ނޫޅުމަށް އިލްތިމާސްކުރެއްވިއެވެ.\n"އެއްވެސް ބޭފުޅާކު ރިޝްވަތުގެ ގޮތުގައި ނުވަތަ ވަކި ކަމެއް ވަކި ގޮތަކަށް ކުރުވުމުގެ ނިޔަތުގައި އަޅުގަނޑާ ރަހުމަތްތެރިވެ ވާހަކަދައްކާ ނުހެއްދެވުމަށް ވަރަށް އަދަބުވެރިކަމާއެކު އެދެން،" ނަޝީދު ވިދާޅުވިއެވެ.\nޓީއެމްއޭއަށް ސީޕްލޭން ޓާމިނަލް ދޭން ކުރީގެ ސަރުކާރުން އެމްއޭސީއެލް މެދުވެރިކޮށް އެކުންފުންޏަށް ސިޓީއެއް މެދުވެރިކޮށް އެންގިކަމަށް އެ ކުންފުނިން ބުނެފައިވާ އިރު، އެންޓި ކޮރަޕްޝަން ކޮމިޝަނުން ސީޕްލޭން ޓާމިނަލުގެ މައްސަލައިގައި އެކުލަވާލި ތަހުގީގު ރިޕޯޓުގައި ވާގޮތުން ޓާމިނަލް ހިންގުމުގެ ވިސްނުމެއް އެ ކުންފުނިން ގެންގުޅެފައެއްވެސް ނުވެއެވެ.\nސީޕްލޭން ޓާމިނަލް ހަވާލުކުރަން ނިންމާފައި ވަނީ ވަކި ސީޕްލޭން އޮޕަރޭޓަރަކަށް، ނާޖާއިޒް ފައިދާ ލިބޭ ގޮތަކަށް ކަމަށާއި އެ މައްސަލައިގެ ޖިނާއީ ތަހުގީގެއްވެސް އޭސީސީން ވަނީ ފަށާފައެވެ.\nކުރީގެ ސަރުކާރުން ނިންމާފައި އޮތް ގޮތް ބަދަލުކޮށް، މިހާރުގެ ސަރުކާރުން ނިންމާފައިވަނީ ސީޕްލޭން އޮޕަރޭޓަރުންގެ މާކެޓް ޝެއާއަށް ރިއާއަތްކޮށް، މިހާރުވެސް އެ ކުންފުނިތަކުން އެއާޕޯޓުގައި ލައުންޖު ހިންގާ ވަރުގެ ސަރަހައްދު އެ އަގުގައި ދިނުމަށެވެ. އަދި ޓާމިނަލުން ބާކީވާ 21،000 އަކަ މީޓަރު ވާދަވެރި ޓެންޑާއެއް މެދުވެރިކޮށް ވިއްކުމަށެވެ.\nރައީސް ނަޝީދު ވިދާޅުވީ ސަރުކާރުން ނިންމާފައިވަނީ "ދުރުވިސްނޭ، ފުޅާ، ރަނގަޅު ނިންމެވުމެއް" ކަމަށެވެ.\n"ހީލަތާއި މަކަރާއި އޮޅުވާލުމުގެ ތެރެއިން އެ ޓާމިނަލް އެކީގައި ޓީއެމްއޭއަށް ދޭން ކުރީ ސަރުކާރުން ނިންމާފައި އޮތް ނިންމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އެ ބަދަލުކުރެއްވީ. އަދި އެ ނިންމުން މާލީ ވަޒީރު ވިދާޅުވެދެއްވީ. އެއީ އަޅުގަނޑު ހިތުން މިހާރު އޮތް ގޮތް. ފަހު ބަހަކީވެސް އެއީ،" ނަޝީދު ވިދާޅުވިއެވެ.\n@MaahilMohamed މާހިލް މުހައްމަދު\nދަނޑުވެރި ބިން ދޫކުރާނެ އުސޫލެއް ކަނޑައަޅަން މަޖިލީހަށް\n"އިންތިހާބީ މަގާމުތަކަށް ރައީސް ބަޔަކު އައްޔަނެއް ނުކުރާނެ"\n"ހަސަން ލަތީފު ހުށަހެޅި ބިލު ގާނޫނުއަސާސީއާ ހިލާފު"


Afghanistanun feybi fahun furathama faharah America in Taliban aaeku bahdhaluvumeh baavvanee\nއަފްޣާނިސްތާނުން ފޭބިފަހުން ފުރަތަމަ ފަހަރަށް އެމެރިކާއިން ތާލިބާނުންނާއެކު ބައްދަލުވުމެއް ބާއްވަނީ\nމިބައްދަލުވުމަކީ ތާލިބާން ސަރުކާރު ބަލައިގަތުމާއި ގުޅޭގޮތުން ވާހަކަދައްކާ ބައްދަލުވުމެއް ނޫން\nއަލުން ޓެރަރިސްޓް ހާއްޔަކަށް ނުހެދުމަށް އެއްބަސްވެފައިވާ އެއްބަސްވުމާއި އެއްގޮތަށް އަމަލުކުރަމުންދޭތޯ ކަށަވަރުކުރާނެ\nދޯހާގައި ކުރިޔަށް ގެންދިޔުމަށް ހަމަޖެހިފައިވާ މިބައްދަލުވުން ކުރިޔަށްދާނީ ހޮނިހިރު ދުވަހާއި އާދިއްތަ ދުވަހު\n9 އޮކްޓޯބަރ 2021 | ހޮނިހިރު 08:41\nއޮގަސްޓްމަހުގެ 31 ވަނަ ދުވަހު އަފްޣާނިސްތާނުން އެމެރިކާ ސިފައިން ފޭބިފަހުން ފުރަތަމަ ފަހަރަށް އެމެރިކާއިން ތާލިބާނުންނާއެކު ބައްދަލުވުމެއް ބާއްވަން ހަމަޖެހިފައިވާކަމަށް އެމެރިކާއިން ބުނެފިއެވެ.\nއެމެރިކާގެ ސީނިއަރ ދެ އޮފިޝަލަކާއި ހަވާލާދީ ރޮއިޓަރސްއިން ރިޕޯޓްކޮށްފައިވާ ގޮތުގައި ދޯހާގައި ކުރިޔަށް ގެންދިޔުމަށް ހަމަޖެހިފައިވާ މިބައްދަލުވުން ކުރިޔަށްދާނީ ހޮނިހިރު ދުވަހާއި އާދިއްތަ ދުވަހުއެވެ. 20 އަހަރުވަންދެން އަފްޣާނިސްތާނުގައި އެމެރިކާއިން ތިބުމަށްފަހު އެގައުމުން ފައިބާފައިވާއިރު އަފްޣާނިސްތާނުގައި މިހާރު ވެރިކަން ކުރަމުންދަނީ ތާލިބާނުންނެވެ.\nތާލިބާނުންނާ ބައްދަލުކުރުމަށް ހަމަޖެހިފައިވާ އެމެރިކާގެ ޑެލެގޭޝަންގައި ސްޓޭޓް ޑިޕާޓްމަންޓާއި އުސައިޑް އަދި ޔޫއެސް އިންޓެލިޖެންސް ކޮމިޔުނިޓީގެ އޮފިޝަލުން ހިމެނެއެވެ. މިބައްދަލުވުމުގައި އަފްޣާނިސްތާނުގައި ތިބި އެމެރިކާގެ ރައްޔިތުންނާއި އެހެނިހެން ގައުމުތަކުގެ ރައްޔިތުންނަށް ގައުމުން ސަލާމަތާއެކު ބޭރުވެވޭނެކަމުގެ ޔަގީންކަން ހޯދުމަށް މަސައްކަތް ކުރާނެކަމަށް ބެލެވެއެވެ. އަދި ތާލިބާނުންގެ ބެލުމުގެ ދަށުގައިވާ އެމެރިކާގެ ރައްޔިތެއްކަމުގައިވާ މާރކް ފްރެއިޗިސް ދޫކޮށްލުމަށް ބާރުއަޅާނެކަމަށް އޮފިޝަލުން ވަނީ ވިދާޅުވެފައެވެ.\nމީގެއިތުރުން އަފްޣާނިސްތާނުގެ ބިން އަލުން އަނބުރާ ޓެރަރިސްޓް ޖަމާއަތްތަކުގެ ހާއްޔަކަށް ނުހެދުމަށް ތާލިބާނުން އެއްބަސްވެފައިވާ އެއްބަސްވުމާއި އެއްގޮތަށް އަމަލުކުރަމުންދޭތޯ ކަށަވަރުކުރާނެކަމަށް އޮފިޝަލް ވިދާޅުވިއެވެ. އަދި އިންސާނީ އެހީތެރިކަން ފޯރުކޮށްދިނުމުގެ ކަންކަމުގައި މިހާރަށްވުރެ ބޮޑަށް ތާލިބާނުންގެ އެހީތެރިކަން ބޭނުންވާތީ އެކަމުގެ މައްޗަށްވެސް އަލިއަޅުވާލާނެކަމަށް އެމެރިކާގެ އޮފިޝަލް ވިދާޅުވިއެވެ.\nއެމެރިކާގެ ޚާއްސަ މަންދޫބެއްގެ ގޮތުގައި މީގެކުރިން ތާލިބާނުންނާއެކު ކުރިޔަށްގެންދިޔަ ވާހަކަތަކުގައި އުޅުއްވި ޒަލްމޭ ޚަލީލްޒާދް މިފަހަރުގެ ބައްދަލުވުމުގައި ބައިވެރިވެވަޑައިނުގަންނަވާނެއެވެ.\nއެމެރިކާގެ ޑެލިގޭޝަންގައި ސްޓޭޓް ޑިޕާޓްމަންގެ ޑެޕިޔުޓީ ސްޕެޝަލް ރެޕްރެޒެންޓޭޓިވް ޓޮމް ވެސް އާއި އުސައިޑްގެ ފަރާތުން ސާރާ ޗަރލްސް ބައިވެރިވެވަޑައިގަންނަވާއިރު ތާލިބާނުންގެ ފަރާތުން ބައިވެރިވެވަޑައިގަންނަވާނީ ތާލިބާނު ސަރުކާރުގައި ހިމެނޭ އޮފިޝަލުންނެވެ.\nމިބައްދަލުވުމަކީ ތާލިބާން ސަރުކާރު ބަލައިގަތުމާއި ގުޅޭގޮތުން ވާހަކަދައްކާ ބައްދަލުވުމެއް ނޫންކަމަށް އޮފިޝަލް ވިދާޅުވިއެވެ. އަދި ތާލިބާންގެ ސަރުކާރު ބަލައިގަންނާނީ ތާލިބާނުން އެކަމަށްޓަކައި ކުރާ މަސައްކަތުގެ މައްޗަށްކަމަށް އޮފިޝަލް ވިދާޅުވިއެވެ.


Idhikolhu jalsaa ah bodu tharuheebeh! | Mihaaru\nޕީޕީއެމް އިން ކާނިވާ ސަރަހަައްދުގައި ބާއްވާ ޖަލްސާ. ގިނަ އަދަދެއްގެ މީހުން ބައިވެރިވި\n28 ފެބުރުއަރީ 2020 - 21:47 226 comments\nލޯކަލް ކައުންސިލް އިންތިހާބުގެ ކެމްޕޭން ރަސްމީކޮށް ފެށުމަށް އިދިކޮޅުން މިރޭ ބާއްވާ ޖަލްސާ އަށް ބޮޑު ތަރުހީބެއް ލިބި، ގިނަ އަދަދެއްްގެ މީހުންނާ އެކު ކާނިވާ ސަރަހައްދު ފުރާލައިފި އެވެ.\nކާނިވާ ސަރަހައްދުގައި ބޭއްވި ޖަލްސާ އަށް އެ ސަރަހައްދުގައި ޖަހާގައި ހުރި ހުރިހާ ގޮނޑިއެއްގައި މީހުން ތިބި އިރު، ބައެއް މީހުން ތިބީ، އިށީންނާނެ ގޮނޑިއެއް ނެތިގެން ކޮށެވެ.\nކުރީގެ ރައީސް އަބްދުﷲ ޔާމީންގެ ވެރިކަން ނިމުނު ފަހުން ވަރަށް ބޮޑަށް ހީނަރުވެފައިވާ ޕީޕީއެމް-ޕީއެންސީ އަށް މިފަހަކަށް އައިސް ބޮޑު ޖަލްސާއެއް ބޭއްވިފައެއް ނުވެ އެވެ. މަނީ ލޯންޑާ ކުރެއްވި ކަމުގެ ކުުށް ސާބިތުވެ، ފަސް އަހަރަށް ޖަލަށް ލާފައިވާ ޔާމީން މިނިވަން ކުރަން ގޮވާލައި ކުދިކުދި މުޒާހަރާތަކެއް ކުރުމަށް ފަހު، ފަހަކަށް އައިސް، އެ ދެ ޕާޓީން ޖަލްސާތައް ބާއްވަމުން އައީ ޕާޓީގެ އޮފީހުގަ އެވެ. އެކަމަކު މިރޭގެ ޖަލްސާ އަށް ގިނަ ބަޔަކު ހާޒިރުވުމުން، މިއީ ރާއްޖޭގެ ސިޔާސީ މަސްރަހަށް އައި ބޮޑު ބަދަލެކެވެ.\nޕާޓީގެ ލީޑަރު ޔާމީން ޖަލަށް ލައި، އިދިކޮޅު ހަރަކާތް ވަރަށް ބޮޑަށް ހީނަރުވެފައިވާ މިފަދަ ދަނޑިވަޅެއްގައި އެތައް ހާސް ބަޔަކާ އެކު، ޕީޕީއެމް/ޕީއެންސީ ކާނިވާ ސަރަހައްދު ފުރައިލުމަކީ ގިނަ ބަޔަކަށް ލިބުނު ބޮޑު ހައިރާން ކަމެކެވެ.\nVideo: LCE Campaign ah Mirey PPM in beyvvi jalsaa ah Raajjeyge eki kankolhuthakuge ithurun ‘avatteri gaumuthakunves’ jalsaa ah meehun genaikan PPM ah haamakurevijje. pic.twitter.com/3j5BQrNCis\n— Sangu TV (@Sangu_tv) February 28, 2020\nއިދިކޮޅުން މިރޭ ބޭއްވި ޖަލްސާ\nމިރޭގެ ޖަލްސާގައި ބައިވެރިވި އެންމެންހެން ތިބީ ކުރީގެ ރަައީސް ޔާމީން މިނިވަން ކުރުމަށް ގޮވާލައި ލިޔެފައިވާ މެސެޖްތަކާ އެކު އެމަނިކުފާނުގެ ފޮޓޯފުޅު ޖަހާފައިވާ ބޯޑުތައް ހިފައިގެންނެވެ.\nއެކަމަކު އެޖަލްސާ އަށް ރަށްރަށުން މީހުން ގެނައި ކަމަށް ވާދަވެރި އެމްޑީޕީގެ ހަރަކާތްތެރިން ސޯޝަލް މީޑިއާގައި ދަނީ ތުހުމަތުތައް ކުރަމުންނެވެ.\nކާނިވާ ސަަރަަހައްދުގައި، އެތައް ހާސް ބަޔަކާ އެކު، އިދިކޮޅުން ބޭއްވި ބޮޑު ޖަލްސާ ނިންމައިލުމުގެ ގޮތުން ގައުމީ ސަލާމް ކިޔަނީ.--- ފޮޓޯ: އަހުުމަދު އަވްޝަން އިލްޔާސް\nއިދިކޮޅު ޖަލްސާ އަށް ގިނަ ބަޔަކު ދިޔައިރު، ލޯކަލް ކައުންސިލް އިންތިހާބުގެ ކެމްޕޭން ފަށަން، މި ސަރުކާރު ހިންގާ ކޯލިޝަންގެ އެންމެ ބޮޑު ޕާޓީ އެމްޑީޕީން މިދިޔަ ހުކުރު ދުވަހު ބޭއްވި ޖަލްސާ އަށް ލިބުނީ ފިނި ތަރުހީބެކެވެ.\nޕީޕީއެމް-ޕީއެންސީން ކާނިވާ ސަރަހައްދު ފުރާލައިފި\n"ރަށްވެެހި ފަތިސް" މި ނަމުގައި ކާނިވާ ސަރަހައްދުގައި ބޭއްވި އެ ޖަލްސާގައި ރައީސް އިބްރާހީމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ބައިވެރިވެވަޑައިގެންނެވި އިރު، ޖަލްސާ ފެށިގެން ނިމެންދެން ވެސް ގިނަ ގޮނޑިތަކެއް ހުރީ ހުހަށެވެ. ރޭވުންތެރިކަމާއި އިންތިޒާމްތަކުގެ ތެރެއިން ހިންގާ އެމްޑީޕީގެ ޖަލްސާތަކުގައި މިއީ، ކުރިން ނުފެންނަ މަންޒަރެކެވެ.\nޖަލްސާ އަށް ފިނި ތަރުހީބެއް ލިބުމުން ނަޝީދު އޭގެ އަނެއް ދުވަހު ވިދާޅުވީ އެކަން ބަލައިގަންނަ ކަމަށާއި އެގޮތަށް އެކަން ދިމާވީ، މީހުންގެ އުއްމީދުތަކުގައި މި ސަރުކާރަށް ކުލަ ޖައްސަައި ނުދެވުމުން ކަމަށެވެ. މިދިޔަ ހޮނިހިރު ދުވަހު ނަޝީދު ކުއްލި ގޮތަކަށް ބޭއްވެވި ނިއުސް ބްރީފިންއެއްގައި ވިދާޅުވީ، މާލޭގައި އެމްޑީޕީގެ 35،000 އަށް ވުރެ ގިނަ ސަޕޯޓަރުން ތިބި އިރު، އެ އެންމެން ޖަލްސާ އަށް ނުނިކުތީ ހިތްހަމަނުޖެހުންތަކެއް ހުރުމުން ކަމަށެވެ.\nއިތުރު ލިޔުންތައް ސަރުކާރު އިދިކޮޅު ފަރާތްތައް ޕީޕީއެމް ރައީސް އަބްދުﷲ ޔާމީން ޕީޕީއެމް/ޕީއެންސީ އިއްތިހާދު ލޯކަލް ކައުންސިލްތަކުގެ އިންތިޚާބު 2020 ލޯކަލް އިންތިހާބު\nއިންތިހާބު ލަސްކުރުމަކީ ސިޔާސީ ކަމަކަށް ވެގެން ނުވާނެ\nއިދިކޮޅުގެ ޝަރުތަކީ ޔާމީން މިނިވަންކުރުން\nޕީޕީއެމުން ދެއްކީ "ބިޔަ މަންޒަރެއް"، މިވީ ކިހިނެއް؟


Kudhi viyafaarithakah khaassa forumeh Equator Vilaage gai baavvanee\nކުދިވިޔަފާރިތަކަށް ޚާއްޞަ ފޯރަމެއް އީކުއޭޓަރވިލެޖްގައި ބާއްވަނީ\nމިނިސްޓްރީ އޮފް އިކޮނޮމިކް ޑެވެލޮޕްމަންޓްގެ ފަރާތުން ކުދި ވިޔަފާރިތަކަށް ޙާއްސަކޮށްގެން ބާއްވާ ރީޖަނަލް އެސް.އެމް.އީ ފައިނޭންސް ފޯރަމް މިމަހުގެ 23 ވަނަ ދުވަހު އީކުއޭޓަރ ވިލެޖްގައި ބާއްވާގޮތަށް ހަމަޖައްސައިފިއެވެ.\nމިއީ އަލަށް ވިޔަފާރި ފަށަން ޝައުޤުވެރިވެލައްވާ ފަރާތްތަކަށާއި، ވިޔަފާރިއެއް ފަށަން ޝައުޤު ހުރި ނަމަވެސް މާލީ ދަތިކަމުގެ ސަބަބުން ނުފެށި ތިބި ފަރާތްތަކަށާއި މިހާރުވެސް ކުދި ވިޔަފާރިތައް ހިންގަމުންދާ ފަރާތަތްތަކަށް ބޭނުންހިފޭނެ މުހިއްމު ވިޔަފާރީގެ އުކުޅުތަކާއި ދެމެހެއްޓެނިވި ވިޔަފާރިއެއް ހިންގާނެ ގޮތުގެ މަޢުލޫމާތު ހިއްސާކޮށް ކުދި ވިޔަފާރިތައް ކުރިއެރުވުމުގެ މަޤްސަދުގައި ބާއްވާ ފޯރަމެކެވެ.\nމިފޯރަމުގައި ވިޔަފާރީގައި ތަޖުރިބާހުރި ކުންފުނިތަކުން ބައިވެރިވެވަޑައިގަންނަވާނެއެވެ. މިގޮތުން މޯލްޑިވްސް އިސްލާމިކް ބޭންކް، ބޭންކް އޮފް މޯލްޑިވްސް، ސްޓޭޓް ބޭންކް އޮފް އިންޑިއާ އަދި މޯލްޑިވްސް މަނިޓަރީ އޮތޯރިޓީގެ ފަރާތުން ފޯރަމުގައި ބައިވެރިވާ ފަރާތްތަކަށް ވިޔަފާރިއެއް ފަށައިގަނެ ކުރިއަރުވާނެ ގޮތުގެ މުހިއްމު މަޢުލޫމާތުތައް ހިއްސާކުރައްވާނެއެވެ.\nވިޔަފާރިކުރުމަށް ޝައުޤުހުރި ފަރާތްތަކަށް އަމާޒުކޮށްގެން ބާއްވާ މިފޯރަމުގައި ބައިވެރިވުމަށް ހިތަދޫގައި ޤާއިމް ކުރެވިފައިވާ މިނިސްޓްރީ އޮފް އިކޮނޮމިކް ޑެވެލޮޕްމަންޓްގެ ބިޒްނަސް ސެންޓަރގައި ނަންނޯޓް ކުރުމުގެ ފުރުސަތު މިހާރު ވަނީ ހުޅުވާލެވިފައެވެ.\n1 thought on “ކުދިވިޔަފާރިތަކަށް ޚާއްޞަ ފޯރަމެއް އީކުއޭޓަރވިލެޖްގައި ބާއްވަނީ”\n11 ސެޕްޓެމްބަރު 2017 - 15:19


America safeeru raees Yamin aai bahdhalu kuravvaifi - vNews.mv\nއެމެރިކާ ސަފީރު ރައީސް ޔާމީނާ ބައްދަލުކުރައްވައިފި\n04 April 2016, 16:13\nއެމެރިކާ ސަރުކާރުން ރާއްޖެއަށް ކަނޑައަޅުއްވާފައި ހުންނަވާ ސަފީރު އަތުލް ކޭޝަޕް، ރައީސުލްޖުމްހޫރިއްޔާ އަބްދުﷲ ޔާމީން އަބްދުލްގައްޔޫމްއާ މިއަދު ބައްދަލުކުރައްވައިފި އެވެ.\nމިބައްދަލުވުން ކުރިއަށް ދިޔައީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގަ އެވެ.\nރައީސް އޮފީހުން ބުނީ މި ބައްދަލުވުމުގައި ރައީސުލްޖުމްހޫރިއްޔާ ވަނީ ދިވެހިރާއްޖެއާއި އެމެރިކާއާ ދެ ގައުމުގެ ދެމެދުގައި އޮތް ގުޅުން އެކިދާއިރާތަކުން އިތުރަށް ބަދަހިކުރެއްވުމާ ބެހޭގޮތުން އެމެރިކާ ސަފީރާއި މަޝްވަރާ ކުރައްވާފައި ކަމަށެވެ. މީގެއިތުރުން ރާއްޖޭގެ އިގްތިސޯދީ، އިޖްތިމާއީ އަދި ސިޔާސީ ކަންކަމާ ބެހޭގޮތުން ވެސް ދެބޭފުޅުން މަޝްވަރާ ކުރެއްވި ކަމުގައި ރައީސް އޮފީހުން ބުނެ އެވެ.\nމިބައްދަލުވުމުގައި ރައީސުލްޖުމްހޫރިއްޔާގެ އަރިހުގައި މިނިސްޓަ އޮފް ފޮރިން އެފެއާޒް ދުންޔާ މައުމޫންއާއި، މިނިސްޓްރީ އޮފް ފޮރިން އެފެއާޒްގެ ފޮރިން ސެކްރެޓަރީ ޑރ. އަލީ ނަސީރު މުހައްމަދުއާއި، ރައީސުލްޖުމްހޫރިއްޔާގެ އޮފީހުގެ އަންޑަ ސެކްރެޓަރީ މުހައްމަދު ނަސީރު ބައިވެރިވެވަޑައިގެންނެވި އެވެ.\nއެމެރިކާ ސަރުކާރުގެ ފަރާތުން ރާއްޖެއަށް ކަނޑައަޅުއްވާފައި ހުންނަވާ ސަފީރުގެ އަރިހުގައި ޑެޕިއުޓީ އެސިސްޓަންޓް ސެކްރެޓަރީ ފޯ ސައުތް އެންޑް ސެންޓްރަލް އޭޝިއަން އެފެއާޒް، މަންޕްރީތް ސިން އާނަންދް ވެސް ބައިވެރިވެވަޑައިގެންނެވި އެވެ.


Moosun lafaa kuraa kuraa app mihaaru beynun kureveyne\nމޫސުމާ ބެހޭ އެޕުގެ ސުކްރީންޝޮޓުތަކެއް---\n27 ޖުލައި 20192ކޮމެންޓް\nމޫސުން ލަފާކުރާ ގޮތް ބެލޭނެ އެޕް މިހާރު ބޭނުންކުރެވޭނެ\nމޫސުމާ ބެހޭ ކަންތައްތައް ލަފާކޮށް ބެލޭނެ މޮބައިލް އެޕްލިކޭޝަނެއް މިހާރު ބޭނުން ކުރެވޭނެއެވެ.\nމޫސުމާ ބެހޭ އިދާރާ (މެޓް އޮފީސް) އިން މިދިޔަ ބުރާސްފަތި ދުވަހު މޫސުމާ ބެހޭ ކަންތައްތައް ލަފާކޮށް ބެލޭނެ މޮބައިލް އެޕްލިކޭޝަނެއް ލޯންޗުކޮށްފައިވާއިރު މިއަދުން ފެށިގެން ގޫގުލް ޕްލޭ އަދި އެޕް ސްޓޯރުން "މޫސުން" އެޕްލިކޭޝަން ޑައުންލޯޑު ކުރެވެން ހުންނާނެއެވެ.\nއެއެޕުުން ދިވެހިން އއަދި އިނގިރޭސީން ވެސް މޫސުމާ ބޭހޭ މައުލޫމާތު ލިބެން ހުންނާނެއެވެ.\nއެޕްލިކޭޝަނުން ލިބޭނެ ބައެއް މައުލޫމާތުތަކުގެ ތެރޭގައި އެ ވަގުތެއްގައި މޫސުން ހުރި ގޮތް ދައްކުވައިދޭ ގިނަ މައުލޫމާތާއި އެ ދުވަހެއްގައި ކުރިޔަށް ހުރި ވަގުތު ތަކުގައި މޫސުން ލަފާ ކުރެވޭ ގޮތް ހާމަކޮށްދޭ މައުލޫމާތާއި ކުރިޔަށް އޮތް ފަސް ދުވަހުގައި މޫސޫމާއި ބެހޭ އޮފީހުން މޫސުން ލަފާ ގޮތުގެ މައުލޫމާތެވެ.\nއޭގެ އިތުރުން ރާއްޖޭގެ އެކި ސަރަހައްދުތަކުގައި ބެހެއްޓިފައިވާ އެ އޮފީހުގެ އޮޓެމެޓިކް ވެދާ ސްޓޭޝަން ތަކުން އެވަގުތެއްގައި ދައްކުވައިވާ މޫސުމީ ޑޭޓާ އާއި މޫސުމާއި ބެހޭ އޮފީހުން ދެމުންދާ މޫސުމީ އެލާޓުތަކުގެ މައުލޫމާތާއި އެންމެ ފަހުގެ ރާޑަރު އަދި ސެޓަލައިޓު ފޮޓޯތަކުގެ އިތުރުން އެންމެ ފަހުގެ ބިން ހެލުމުގެ މައުލޫމާތުތަކާއި އަދި މޫސުމާއި ބެހޭ އޮފީހުން ބޭނުން ކުރަމުންދާ ބަސްމަގުތަކާއި އޭގެ މާނަތަށް ހިމެނެ އެވެ.\nއެއެޕަކީ ހަރުދަނާކޮށް ޒަމާނީ ވަސީލަތްތަކުގެ އެހީގައި އާއްމު ރައްޔިތުންނާ ހަމަހަށް މޫސުމީ މައުލޫމާތު ގެނެސްދިނުމަށްޓަކައި އިޓަލީ ސަރުކާރުގެ ހިލޭ އެހީގެ ދަށުން މެޓް އޮފީހުން ތައްޔާރުކުރި އެޕެކެވެެ.\nވަރަށް ފޭކު އެޕެއް. ހަމަ ހުވާ.\nއެޕް ސްޓޯރުން "މޫސުން" އެޕްލިކޭޝަން ނުފެނޭ. ލިންކު ކޮބާ؟


Mohamed Siruhan: ޒަވާޖީ ޙަޔާތުގެ ނައު\nސިއްތިފުޅު ވިހެއީ ހުކުރުގައި، ނަންއެކީ ހޮނިހިރުގައޭ، މީހަކާއި ކައިވެނިކުރީ އާދިއްތާގައޭ، ހޯމަ ދުވަހ ބަލިވެއްޖެޔޭ، އަންގާރަދުވަހު ޙާލެއްނެތޭ، ބުދަދުވަހު މަރުވެއްޖެޔޭ، ވަޅުލީ ބުރާސްފަތި ދުވަހުގައޭ." މިއީ އަހަރެމެންގެ ޙަޔާތުގައި ދިމާވާ ތަފާތު ކަންކަމެވެ. މީގެ ތެރެއިން އެންމެ މުހިއްމު ދުވަސްވަރަކީ ކައިވެނީގެ ދުވަސްވަރެވެ. އެދުވަސްވަރަކީ އުފާވެރި ދުވަސްވަރަކަށް ވެއްޖެނަމަ މިދުނިޔަވީ ޙަޔާތް ކާމިޔާބުވީއެވެ. ކައިވެންޏަކީ ނަބީންނާއި ރަސޫލުންގެ ސުންނަތެކެވެ. އެއީ ﷲ ގެ ހެކިތަކުގެ ތެރެއިން ވާ ހެއްކެކެވެ. މާތް ﷲ ވަޙީ ކުރެއްވިއެވެ.\nPosted by Mohamed Siruhan at 12:26 PM\nLabels: islam, mohamed siruhan, ޒަވާޖީ ޙަޔާތުގެ ނައު


Majilis Jalsa Ah Gadi Jehijje Nama Memberunge Musaara In Kandanee | Hathaavees\nމަޖިލިސް ޖަލްސާއަށް ގަޑި ޖެހިއްޖެ ނަމަ މެންބަރުންގެ މުސާރައިން ކަނޑަނީ\nރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު: މެންބަރުން މަޖިލިސް ޖަލްސާ އަށް ގަޑިޖެހުމުން މުސާރައިން ކަނޑާ ގޮތަށް ގަވާއިދު އިސްލާހު ކުރަން އެމަނިކުފާނު ވަނީ ހުށަހަޅާފައި -- ފޮޓޯ / މަޖިލިސް\nރައްޔިތުން މަޖިލީހުގެ މެންބަރުން މަޖިލީހުގެ ޖަލްސާ އަށް ހާޒިރުވާން ޖެހޭ ގަޑިއަށް ހާޒިރު ނުވެއްޖެ ނަމަ މެންބަރުންގެ މުސާރައިން ކަނޑާ ގޮތަށް ޖިލީހުގެ ގަވައިދު ބަދަލުކުރަން ރައްޔިތުންގެ މަޖިލީހުގެ ރައީސް މުހައްމަދު ނަޝީދު މިއަދު ހުށަހަޅުއްވައިފިއެވެ.\nމަޖިލިހުގެ ޖަލްސާ ފައްޓަވައި ދެއްވުމަށް ފަހު، ނަޝީދު ވިދާޅުވީ މަޖިލީހަށް ވަޑައިގެން މެމްބަރުން ސޮއިކުރައްވާ ހާޒިރީގައި ސޮއި އާއި ޖެހިގެން ކޮލަމެއް އިތުރުކޮށްް، ހާޒިރުވެވަޑައިގެންނެވި ގަޑި ޖަހަން ޖެހޭ ގޮތަށް އޮތުން ފެންނަ ކަމަށެވެ. މެމްބަރުންގެ ހާޒިރީ އާއި މުސާރައާ ގުޅުން އޮންނާނެ ކަމަށް ދެކެވަޑައިގަންނަވާ ކަމަށާއި ގަވައިދު އެގޮތަށް ބަދަލުކުރަން އާއްމު ކޮމިޓީގައި އެދިވަޑައިގަންނަވާ ކަމަށް ނަޝީދު ވިދާޅުވިއެވެ.\nރައްޔިތުންގެ މަޖިލީހުގައި ކުރަންޖެހޭ މަސަައްކަތްތައް ގަވައިދުގައި ވަރަށް ސާފުކޮށް އެބަ އޮތް ކަަމަށާއި އެ ވަރަށް ހާޒިރުވެވަޑައިގެން މަސައްކަތް ކުރައްވަން މެމްބަރުން ތިއްބެވީ ހުވާކުރައްވައިގެން ކަަމަށް ނަޝީދު ވިދާޅުވިއެވެ.\nމިއަދުގެ މަޖިލިސް ޖަލްސާ ހެނދުނު 9:00 ގައި ފެށިއިރު މަޖިލިސް ޖަލްސާ އަށް ހާޒިރުވެ ތިއްބެވީ 30 މެންބަރުންނެވެ. މަޖިލީހުގެ ޖުމްލަ މެންބަރުންގެ އަދަދަކީ 85އެވެ.\nމަޖިލީހުގެ މެމްބަރުންނަށް މުސާރަ އާއި އިނާޔަތްތަކުގެ ގޮތުގައި މަހަކު 82،000 ރުފިޔާ ލިބިވަޑައިގަންނަވަ އެެވެ. ކޮވިޑް-19 އާއި ގުޅިގެން މުސާރަ ކުޑަކުރުމުން ކޮމިޓީ އެލަވަންސާއެކު ވެސް މެމްބަރަކަށް 69،750 ރުފިޔާ ލިބިވަޑައިގަންނަވައެވެ.\nPrevious އީވާ ޑރ. އިޔާޒަށް: ދީނުގެ ނަމުގައި އަންހެނުންނަށް ފުރައްސާރަ ކުރަން ޖާގައެއް ނުދޭނަން!\nNext އާއްމު މަސްލަހަތު ގެއްލޭ ހަރަކާތްތަކަށް ހިތްވަރު ނުދިނުމަށް ޖަމިއްޔާތަކަށް އަންގައިފި


ޓެކްސް މާފު ކުރުމުގެ ބާރު ރައީސްއަށް ދެއްވައިފި | Atoll News\nޓެކްސް މާފު ކުރުމުގެ ބާރު ރައީސްއަށް ދެއްވައިފި\nޝާއިޢުކުރީ: މުޙައްމަދު އަފްރާޙް ޖުލައި 8, 2021, 17:18\nޓެކްސް މާފު ކުރުމުގެ ބާރު ރައީސުލްޖުމްހޫރިއްޔާއަށް ދިނުމަށް ފާސްކޮށްފި އެވެ.\nމިގޮތަށް ފާސްކޮށްފައި މިވަނީ އިޤުތިޞާދީ ކޮމިޓީން އެ ބިލު ދިރާސާކުރުމަށްފަހު، އެކުލަވައިލި ރިޕޯޓަށް މާބޮޑު ބަދަލެއް ގެނައުމަކާނުލަ އެވެ.\nމުޅި މަޖިލިސް ކޮމިޓީން 27 މެންބަރުންގެ ވޯޓާއެކު ބިލު ފާސްކޮށްފައިވާ އިރު، އެ ބިލު ފާސްކުރަން ފެނިވަޑައިނުގަންނަވާ ކަމަށް ވޯޓު ދެއްވީ އެންމެ މެންބަރެކެވެ. މިބިލް މިއަދު ތަޅުމުން ފާސްކޮށްފައިވަނީ 41 މެމްބަރުންގެ ވޯޓުންނެވެ.\nމި ބިލުގައި ވާގޮތުން ވަކި ވިޔަފާރި މަޝްރޫއުތަކަކުން ނުވަތަ ދާއިރާތަކަކުން ލިބޭ އާމްދަނީން ޓެކްސް ނެގުމުން އިސްތިސްނާ ކުރުމުގެ އިޚްތިޔާރު ރައީސުލްޖުމްހޫރިއްޔާއަށް ލިބިގެން ދެއެވެ. އަދި އެގޮތަށް އިސްތިސްނާ ދެވޭނެ މުއްދަތު ގާނޫނަކުން ކަނޑައެޅުމުގެ ބަދަލުގައި އެ ބާރު ސީދާ ރައީސަށް ލިބި ދޭނެ އެވެ.\nމީގެ އިތުރުން އިސްތިސްނާ ކުރެވޭނެ މަޝްރޫއުތައް ރައީސުލްޖުމްހޫރިއްޔާ ކަނޑައަޅުއްވަން ޖެހޭނީ ވަޒީރުންގެ ލަފާ ހޯއްދަވައިގެން ނެވެ.\nއާމްދަނީން ނަގާ ޓެކްސްގެ އިސްލާހުގައި ބޭރުގެ ކޮންޓްރެކްޓަރުންގެ އަތުން މިހާރު ނަގަމުންދާ 10 ޕަސެންޓް ވިތުހޯލްޑިންގ ޓެކުސް ނުނަގަން ވެސް މިއަދު ވަނީ ފާސްކޮށްފަ އެވެ.\nމި ބިލުގައި އާމްދަނީން ނަގާ ޓެކުހުން އިސްތިސްނާވާ ބައެއް އާމްދަނީތައް ހިމަނާފައި ވެއެވެ. އެގޮތުން ރައީސާއި އުއްތަމަފަނޑިޔާރާއި ރައްޔިތުންގެ މަޖިލީހުގެ ރައީސާއި ރައީސުލްޖުމްހޫރިއްޔާއަށް ދައުލަތުން ޖަމަޖައްސައިދޭ ކާރުކޮޅާއި ގެކޮޅާއި އެތަނުގައި މަސައްކަތްކުރައްވާ މުވައްޒަފުންގެ މުސާރައާއި ޑުރައިވަރުގެ މުސާރަ ވަނީ އިސްތިސާންކޮށްފަ އެވެ.\nމި ބިލުގައި ޓެކުސް އާމްދަނީން އިސްތިސްނާކުރުމުގެ ބާރު ރައީސަށް ދީފައިވާއިރު، ޓެކުސް މައާފުކުރާނެ މަޝްރޫޢުތައް ރައީސް ކަނޑައަޅުއްވާނީ ވަޒީރުންގެ މަޖިލީހުގެ ލަފާގެ މައްޗަށް ކަމުގައިވެސް ބުނެފައި ވެއެވެ.


E Dhuvas: Veeraanaa vefaivaa Madifushi | Mihaaru\nމީގެ 15 އަހަރު ކުރިން އެރި ސުނާމީގައި ތ. މަޑިފުށީގެ ބައެއް އިމާރާތްތައް ބިމާ ހަމަވެފައި.\n26 ޑިސެމްބަރ 2019 - 09:00\nއެތަނުން ކޮންމެ ކުއްޖަކު ވެސް ރަށުގެ ބަނދަރާ ދިމާލަށް ދިޔައީ ބޮޑު ތަރުފާލުގަނޑެއް ހިފައިގެންނެވެ. ވެއްޓިފައިވާ އިމާރާތްތަކުގެ ދަށުން ނަގައިގެން، ބިންމަތީގައި ދަމަމުން ދަމަމުން ގެންދިޔަ މި ތަރުފާލުތައް ހުރީ ވަރަށް ބޮޑަށް ކިލާވެ، ހަޑިވެފަ އެވެ.\nއެއީ ކީއްކުރަން ގެންދާ ތަރުފާލުތަކެއް ހެއްޔެވެ؟\n"މިއީ މިރޭ އަހަރެމެންގެ ތަންމަތި. މި ތަރުފާލިތައް ދޮވެގެން ދޯނީގައި އަޅައިގެން ކޮންމެ ރެއަކު މި ނިދަނީ. އާއިލާގެ އެންމެން ނިދަނީ ދޯނިފަހަރުގަ އާއި އަތިރިމަތީގައި. އަހަރެމެންގެ ގެތައް ހުރީ ބިމާ ހަމަވެފައި. މިނޫން އެއްވެސް ތަނެއް ނިދާކަށް ނެތް،" އުމުރުން 15 އަހަރުގެ ފިރިހެން ކުއްޖަކު ބުންޏެވެ.\nއޭނާއާ އެކު ތިބި އެހެން ކުދިންގެ މޫނުމަތިން ވެސް ފެންނަމުން ދިޔައީ މާޔޫސްކަމާއި ހިތްދަތިކަމެވެ.\n"ގަނެފައި ހުރި ފޮތްތައް ވެސް މުޅިން ހަލާކުވެއްޖެ. އަހަރެމެންގެ ދުވަސް ހިނގައްޖެ،" އެހެން ކުއްޖަކު ބުންޏެވެ.\nމިދިޔަ އާދީއްތަ ދުވަހު ރާއްޖެ އަށް ބޮޑު ރާޅު އެރުމުގެ ހާދިސާއާ ގުޅިގެން ތ. އަތޮޅުން އެންމެ ބޮޑު ގެއްލުންވި އެއް ރަށަކީ މި ރަށެވެ. އާބާދީގައި 1،500 ވަރަކަށް މީހުން ދިރިއުޅޭ މި ރަށުގެ ގާތްގަނޑަކަށް ހުރިހާ ގެއެއް ބިމާ ހަމަވެފައި ހުރުމުން އެތައް ބަޔަކު ނިދަނީ ދޯނިފަހަރާއި ރަށުގެ އަތިރި މަތީގަ އެވެ. މިހާރު އެ މީހުންގެ ގެދޮރަކީ އަދި ބޯހިޔާވަހިކަން އޮތީ އެތަންތަނުގަ އެވެ.\nމި ރަށުން ނުވެއްޓި ހުރި މަދު ގެތަކުގެ މީހުންނަށް ވެސް ރޭގަނޑު އަލިކަމެއް ނެތުމުން ނިދަން ޖެހިފައި ވަނީ އަތިރިމަތީގަ އެވެ. ރަށުގައި އުޅޭ މީހުން އިރުއޮއްސެންވާއިރަށް ދޯނިފަހަރަށާއި އަތިރިމައްޗަށް މިސްރާބު ޖަހަ އެވެ.\n"ރަށުގައި ނުވެއްޓި ހުރި އިމާރާތްތަކުގެ މީހުން ވެސް މި އުޅެނީ ވަރަށް ހާލުގައި. ބާލީހެއް ނެތް. ބެޑް ޝީޓެއް ނެތް. ގޮދަޑިއެއް ނެތް. ސިއްހީ ފަރުވާއެއް ލިބޭކަށް ނެތް. ކަރަންޓެއް ނެތް. އެންމެ ކުޑަމިނުން ފުޅި ބައްތިއެއް ވެސް ނެތް. މިތިބެނީ ހަދާނެ އެއްވެސް ގޮތެއް ނެތިފައި،" މި ރަށު، އުމުރުން ދުވަސްވީ މީހަކު ބުންޏެވެ.\n"ކޮއްކޯ! އަހަރެމެންނަށް އެހީއެއް ވެދީ. ތިގޮތަށް މި ރަށަށް އަންނަ ބައެއްގެ ފަރާތުން އަހަރެމެންނަށް އެހީއެއް ލިބޭނީ. އެހެން ނޫނީ ދިރިއުޅެން ޖެހޭނީ މި ހާލުގައި. މިހާތަނަށް ކުރި ހުރިހާ މަސައްކަތެއް ބަރުބާދުވެގެން ހިނގައްޖެ. އަލުންބަލުން ދިރިއުޅުން ފަށަން މި ޖެހުނީ. އަހަރެމެންނަށް ކޮންމެވެސް ބަޔަކު އެހީވެދީ!،" އުމުރުން ދުވަސް ވެފައި ހުރި އެ މީހާ އެދެމުން ވާހަކަ ދައްކަމުން ދިޔައީ އަސަރާ އެކު އެވެ.\nރަށުގައި ދިރިއުޅޭ މީހުންނަށްޓަކައި ސަރުކާރުންނާއި ހެޔޮއެދޭ ފަރާތްތަކުން ވަނީ ކާޑުގެ ބާވަތްތަކާއި އަންނައުނު ފަދަ އެއްޗެތި ފޮނުވަން ފަށައިފަ އެވެ.\nރަށް ދޫކުރާ ވިސްނުމުގައެއް ނޫން\nބޮޑު ރާޅު އެރުމުގެ ހާދިސާއާ ގުޅިގެން ގެތައް ބިމާ ހަމަވެފައިވީ ނަމަވެސް ރައްޔިތުން ތިބީ އެއްގޮތަކަށް ވެސް ރަށުން ފައިބައިގެންދާ ގޮތަކަށް ނޫނެވެ. އެހެން ރަށްރަށުގެ މީހުންނާ ހިލާފަށް މި ރަށު މީހުން އުފަން ފަސްގަނޑު ދެކެ މާ ބޮޑަށް ލޯބިވެ އެވެ. ރަށަށް ޖެހިފައިވާ ލޯބި މާ ބޮޑެވެ.\n"މި ރަށުން ފައިބައިގެން [އެހެން ރަށްރަށަށް] ދާން އެއްބަޔަކު އުޅުނު. އެކަމަކު އަޅުގަނޑުމެންގެ ތެރެއިން ހަރުކުލައިގެން މީހުން ނުކުމެ އެ މީހުންނަށް ވިސްނައިދީގެން އެކަން ހުއްޓުވީ. އިމާރާތްތައް ވެއްޓުނެއް ކަމަކު ރަށް ފަޅު ކޮށްލުމުގެ އެއްވެސް ބޭނުމެއް ނެތް،" މަޑިފުށީގެ ހަރު މީހެއް ކަމަށްވާ ސޮލާހު ރަހާ ބުންޏެވެ.\n"މިއީ އަޅުގަނޑުމެންގެ ރަށް. މި ރަށް ސާފުކޮށް ބެލެހެއްޓޭނީ ކޮންމެވެސް ބަޔަކު މިތަނުގައި ތިބެގެންތާ! ރަށުން ފައިބައިގެން ދާން ޖެހިއްޖިއްޔާ އަހަރެމެން ދާނީ ހުޅުމާލެ އަށް. އެ ނޫން ތަނަކަށް ނުދާނަން. ރަށް ފަޅުކޮށްލާފައި ދިއުމަށް ވުރެ މާ ހިތްހަމަ ޖެހޭ ދޯނީގައި ނިދިޔަސް."\nމަޑިފުއްޓަށް ބޮޑު ރާޅު އެރި މަންޒަރުތައް ދުށް މީހުން ބުނާ ގޮތުން "މީހުން ރަށުގެ މަގުތައް މަތީގައި ފީނަމުން ދިޔައީ ކަނޑުގައި ފީނާ ގޮތަށެ"ވެ. މީހާގެ އިސްކޮޅަށް ވުރެ މައްޗަށް އަރައިގެން އައި ރާޅުގެ ސަބަބުން މަޑިފުށިން ނިޔާވީ އެންމެ މީހެކެވެ. މުޅި ރަށް ވަނީ ވީރާނާވެފަ އެވެ. ދާ ކޮންމެ ދިމާލަކުން ފެންނަނީ ބިމާ ހަމަވެފައި ހުރި އިމާރާތްތަކެވެ. މާޔޫސްވެފައިވާ މޫނުތަކެވެ.\nމަޑިފުއްޓަކީ ތ. އަތޮޅަށް ބަލާއިރު ތަރައްގީވަމުން އައި ނަމޫނާ ރަށެކެވެ. އާބާދީ ކިތަންމެ ކުޑަ ނަމަވެސް ރަށުގެ ރައްޔިތުން އައީ ތަރައްގީއަށް ޓަކައި ވަރަށް ބުރަކޮށް މަސައްކަތް ކުރަމުންނެވެ.\n"މިއީ ގުދުރަތީ ކަމެއް. އެކަމަކު މިކަމުގެ ސަބަބުން ނަފްސާނީ ގޮތުންނާއި އަދި މާލީ ގޮތުން ލިބުނު ގެއްލުން ފޫބައްދަން އެތައް އަހަރެއް ނަގާނެ. އަބަދަކު ދޯނިފަހަރަކު ނުނިދޭނެ. ކޮންމެވެސް އެއްގޮތެއް އަހަރެމެންނަށް ބަޔަކު ހޯދައިދޭން އެބަ ޖެހޭ. އެހެން ނޫނީ އަހަރެމެންނަށް ކުރިމަގުގައި ލިބޭނެ ގެއްލުން މާ ބޮޑުވާނެ،" ރަށުގެ ޒުވާނެއް ކަމަށް މުހައްމަދު ޔޫސުފް ބުންޏެވެ.\nއަހުމަދު ހަމްދޫނަކީ "މިހާރު"ގެ އެސިސްޓެންޓް އެޑިޓަރެކެވެ. އޭނާ ނޫސްވެރިކަމުގައި އުޅުއްވާތާ 20 އަހަރު ވެއްޖެ އެވެ. ރާއްޖޭގައި ހިނގި ބޮޑެތި އެތައް ހާދިސާތަކެއް ހަމްދޫން ވަނީ ކަވަރުކުރައްވައިފަ އެވެ.\nއިތުރު ލިޔުންތައް ސުނާމީ ތ. މަޑިފުށި


Alhuvethi kurumah vure mujuthamaugai oyi biru bodu: Imran\nހޯމް މިނިސްޓަރު އިމްރާން އަބުދުﷲ\nދުރުން އައިސް ރާއްޖެ އަޅުވެތި ކުރުމުގެ ބިރަށްވުރެ ދިވެހިންގެ މެދުގައި އުފެދިފައިވާ އިޖުތިމާއީ އަހްލާގީ ވަބާގެ ބިރު މާބޮޑު ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއިމްރާން މިހެން ވިދާޅުވީ ގައުމީ ދުވަހުގެ މުނާސަބަތުގައި އުތީމުގައި ބޭއްވި ހާއްސަ ޖަލްސާގައި ވާޗުއަލްކޮށް ބައިވެރިވެ ވަޑައިގަންނަވާ ވާހަކަ ދައްކަވަމުންނެވެ.\nދުރުން އުފެދިގެން އަންނަ ނުވަތަ އުފެދިދާނެ ގޮންޖެހުންތަކަކާމެދު، ގިނަ ފަހަރަށް ވިސްނަން ހަދައިގެން މި މުޖުތަމައުގެ ތެރޭގައި ފޮރުވިފައިވާ ދުޝްމަނުންތައް، ރާޑަރަށް ގެއްލިގެންދާ ކަމަށް އިމްރާން ވިދާޅުވި އެވެ. މި މިއަދު ދިވެހި ގަުމިއްޔަތަށް ދިމާވެފައިވާ އެންމެ ބޮޑު އަދި ބިރުވެރި ގޮންޖެހުމަކީ މަސްތުވާތަކެތީގެ ވަބާގައި ގިނަ ޒުވާނުތަކެއް ޖެހި މުޅި މުޖުތަމައުގެ އިޖުތިމާއީ ފޭރާން ވީދިގެން ދިޔުން ކަމަށްވެސް ވިދާޅުވި އެވެ.\nމީގެ އިތުރަށް ދުނިޔޭގެ ހާލަތައް އަންނަ ބަދަލުތައް ރާއްޖެއަށްވެސް އަންނަމުންދާ ކަމަށާއި ދީނާއި މިނިވަން ކަމަށްވެސް ބޮޑެތި ގޮންޖެހުން އެބަހުރި ކަމަށެވެ. އަދި މައުސޫމު ކުޑަކުދިންނާއި ދަރިންނަށް ގޭގެ ވެށީގައި އަދި މުޖުތަމައުގައި ދިމާވަމުން އަންނަ އަނިޔާއާ ގޯނާއާއި ފުރައްސާރަ، އިންތިހާއަށް އިތުރުވުމަކީ ބޭރުން އަންނަ ފަރާތްތަކުން އަޅުވެތި ކުރުމަށްވުރެ މާ ނުރައްކާ ބޮޑު ކަމެއް ކަމަށް އިމްރާން ވިދާޅުވި އެވެ.\nއިމްރާން ވިދާޅުވީ މުޖުތަމައުގައި ހިނގާ މިފަދަ ނޭއްގާނީ އަމަލިތައް ހުއްޓުވައިގެން ނޫނީ ހަގީގީ މިނިވަން ކަމެއް މި ގައުމަށް ނުލިބޭނެ ކަމަށެވެ. އެހެންކަމުން ޒަމާޏުއްސުރެ އޮންނަ އެކުވެރިކަމާއި އެއްބާރުލުން އަލުން ދިރުވައި އެންމެން އެކަތި ގަނޑަކަށްވެގެން މި މުޖުތަމައު މިވަބާތަކުން ސަލާމަތް ކުރުން މުހިންމު ކަމަށްވެސް ވިދާޅުވި އެވެ.\nގައުމީ ދުވަސް އިމްރާން އަބްދުﷲ\nވަތަންދެކެ ލޯބިވުމަކީ ކޮންމެ ދިވެއްސެއްގެ ވާޖިބެއް: އިމްރާން


މިވާވަރު ބުނެދޭ ހިތް ވޭ 1 ވަނަ ބައި – Esfiya – Dhivehi Vaahaka Site\n- by darkness - 59- May 20, 2019\nދުވާލުގެ އަލިކަން ރޭގަނޑު ގެ އަދިރި ކަމަށަ ބަދަލު ވަނީއެވެ. ދޮންވެރަތްވެފައިވާ އުދަރެހުގައި އެކި ދިހައިގައި ފާޅުވެވޭހުރި ވިލާތަކުގެ ކުލަ މަޑު އަޅިކުލަ އަކަށް ބަދަލު ވަމުން ދިޔައެވެ. އާދައިގެ ވަރަކަށް ޖެހެމުން ދިޔަ ލުއިރޯޅިތައް ބާރުވެ އޭގައި ތެތްފިނިކަމެއް އެކުލެވެން ފަށައިފިއެވެ. ދާދި ދެންމެޔަކާ ޖެހެންދެން ހިމޭންކަމުގެ ސާލު އޮޅައިގެން އޮތް ނޫކަނޑު ގެ ރާޅުތައް ވެސްލުއިފުމެން ތަކާ އެކު ހުދު ފޮނުއަރުވަންފަށައިފިއެވެް. ކުއްލިޔަކަށް ވެހެންފެށި ވާރޭގެ ތެރެއަށް ނަޒަރު ހުއްޓާލައިގެން ހުރި އާލް ސިހުނީ ޖެހި ބާރު ގުގުރީގެ އަޑަށެވެ.\nޢޭރު ފޯނު ނަގައި ގަޑި ބަލާލިއިރު6ޖެހީއެވެ. ބިންމަތީގައި ބަހައްޓާފައި ހުރި ފައިވާން ނަގަން ގުދުވެލި އިރު ލޮލެގައި އަޅައިގަތީ ދުރުގައި ދެ ޖީބަށް އައްޖަހާލައިގެން ހުރި ޒުވާނާއަށެވެ. ބައިމަތި ފުޅާ ރީތި ހަށިގަނޑެއްގެ ވެރިއެކެވެ. ދުރުންވީމަ އޭނާ ގެ އިތުރު ސިފައެއް ބުނާކަށް ނޭނގުނެވެ. އެއް ޒުވާނާ އަށް ނަޒަރު ހުއްޓާ ލައިގެން އިރުކޮޅަކު ހުރެލާފައި މިސްރާބު ޖެހީ ގެއައް ދިޔުމަޔުމަށެވެެ. ގެއަށް ވަދެވުން އިރު މަފްލޫމާ ހީވަނީ އުފަލުން އެހެން ކަމެއް ހެންނެވެ.\n”ދަރިފުޅާ އާލް…. މިއަދު އެއްމީހުން އައްނާނެ ދަރިފުޅާ ބައްދަލުކޮށްލަން .. ކައިވެނީ ގެ ކުރިން ބައްދަލު ކޮށްލަން ވާނޭ ނުން …ދޯ؟…. ކޮޓަރީގައި ބާއްވާފަށް އޮންނާނެ ހެދުމެއެ އެއް ހެދުން ލާންވާނީ.. .ރީތި ގޮތަކަށް މޭކަޕު ކޮށްލާތި” މަފްލޫމާ ބިލެއް ގަނޑެއް އަނގަޔަށް ލަމުން ބުނެލިއެވެ. އާލް ދެލޯ ފެން ކަޅިވެގެން ދިޔަނަމަވެސް މަފްލޫމާ އައް ބަލާލު މެއްނެތި އަވަސް ފިޔަވަޅުތަކަކާ އެކު ގޮސް ދޮރުލެއްޕިއެވެ. މަފްލޫމާ ތުން އައްބުރާލީ ބާރަށް ދޮރު ޖެހުމުންނެވެ.\nއާލް ގޮސް އެދުމައްޗަށް ގޮސް ވެއްޓިގަތެވެ. އަމިއްލަ އިޙްތިޔާރަކާ ނުލައި ރޮވެން ފެށުނެވެ. އިރުކޮޅަކު އެހެން އޮށޯވެ އޮށްވައި މަފްލޫމާ އަވަސް ކުރާށޭ ގޮވާ އަޑަށް އެނދުން ތެދުވެ ގޮސް ލޯގަނޑު ކުރިމަތީގައި ހުއްޓުނެވެ .އައްމިއްލަ ނަފްސުދެކެ ރުޅި އައިނަމަވެސް ތުވާލި ހިފައިގެން ގޮސް ފާހާނައަށް ވަދެ ދޮރުޖެހިޔެވެ.\nފާހާނައިގެ ދޮރު ހުޅުވައިލުމާ އެކީ ދޮވަންފެށީ ސަވަރ ޖެލްގެ މީރުވަހެވެ. އެއް ދޮން ކަދުރާގައި މުތީ ތަކެއް ފަދައިން ވިދަމުން ދާ ފެންތިކިތައް ފޫހިކަމާއެކީ ފުހެލަމުން ގޮސް ދުރެސިން ޓޭބަލް ކުރިމަތީގައި އިށީންދެ އަމިއްލަ މޫނަށް ބަލާލިއެވެ. ދެންމެ ފެންވަރައިގެން ނިކުތުމުން ފެންނަނީ ތާޒާކަމެވެ. ހިންހަމަ ނުޖެހުނަސް ކުޑަކޮށް މޭކަޕު ކުރަން ނިންމިއެވެ. އެއް ދިގު އެސް ފިޔަތަކުގައި މަސްކާރާއަޅާ ލުމަށް ފަހު މޫނުގައި ފުއް ކޮޅެއް ޖަހާލިއެވެ. ކިތަންމެ ކުޑަކޮށް މޭކަޕު ކޮށްފައި ހުރި ކަމުގައި ވިނަމަވެސް އެއް ރީތި ކަން ފޮރުވޭ ގޮތެއް ނުވިޔެވެ. ތުންފަތުގައި މަޑު ފިޔާތޮށި ކުލަ އެއް ޖައްސާލާފައިވާއިރު ކިތަންމެ ހާވެސް ފުރިހަމައެވެ. ބުރުގާ ނާޅާތި މަންމަ އެއްޗެހި ކިޔަކަސް ހެޔޮ ކަމަށް ބަލާފައި ހުންނަނީ އެވެ. އެކަމަކު މިއަދު މިއަދު ދިމާ އިދިކޮޅެވެ. އަލަމާރި ހުޅުވައިފައި ޖިންސް އެއް ނަގާފަައި މަންމަ ލާށޭ ބުނި ޕާކިސްތާން ހެދުން ލިޔެވެ.\nފިޔާތޮށި ކުލައިގެ ކުދި މާތަކެއް ޖަހާފައި އެއް ހެދުން އާލް ގެ ތުނި ހަށިގަނޑާ ކިތަންމެ ހާވެސް ގުޅެވެ. ސޯލް އެއް ފެނޭތޯ އަލަމާރި ހާވަނިކޮށް ކަޅު ކުލައިގެ ސޯލް ފެނުމުން ރީތި ގޮތަކަށް ސޯލް އޮޅައިލައިފައި ކޮޓަރިން ނިކުތެވެ. އޭރު މަފްލޫމާ ސައި ހަދަން އުޅުނެވެ.\nއާލް އޭނާގެ ފޯނަށް ނަޒަރު ހުއްޓާލައިގެން މަޑު ހިގުމެއްގައި ގެއިން ބޭރަށް ނިކުންނަން މިސްރާބު ޖެހީ ފިނި ކޮށްލުމުގެ ބޭނުމުގައެވެ. އެހެނަސް ފައި އަރި އަޅާ ލީ ކުއްލިޔަކަށެވެ. އާލް އޭނާ ގެ ތޫލި އަޑުން ހަޅޭލަވައިގަތީ ވެއްޓުމުން ވާނެ ތަދު އިހްސާސް ވުމުންނެވެ. ނަމަވެސް ތަދު އިހްސާސް ނުވުމުން ދެލޯ ހުޅުވާ ބަލާލުމުން ފެނުން ސޫރަ އަކުން ހައިރާންވިއެވެ.\nއެއީ އަރީން އެވެ. އާލް ވަގުތުން ތެދުވެފައި ”ކަލޭ މިތާ ކީއްކުރަނީ ހޭ ” އަހާލެވުނީ ތަންކޮޅެއް ބާރަށެވެ. އަރީން ގާތަށް އައީ ލާނެތް ހިންޏެވެ. އާލް އެވަގުތު އަރީން ގެ މަންމަ ނަޒީރާ އަދި ބައްޕަ ފާއިޒު ލޮލުގައި އަޅައިގަތެވެ. އެމީހުން ބަލަހައްޓައިގެން ތިބުމުން ލަދުގަންނަ ގޮތް ވިޔެވެ. އަރީންނަށް އެކަން އިގުމުން އާލް ގެ އަތުގައި ހިފާލަމުން ހިނގާބަލާށޭ ބުނެލިއެވެ. އާލް އަތް ފޮޅުވާލަން ނުކެރުނީ އަރީން މަންމަ އަދި ބައްޕަ ތިބުމުންނެވެ. އެވަގުތު މަފްލޫމާ އައިސް ވަންނާށޭ ބުނެލިއެވެ. މަފްލޫމާ ލޮލުގެ އިޝާރާތުން އިށީންނަން ބުނުމުން ވެސް ނިކުތީ ގެއިން ބޭރަށެވެ. މަފްލޫމާ ހީލާފައި އަރީން ކައިރީ ބުނީ އާލް ބަލާ ގޮސް ބަލާށޭކަމުގައެވެ. އަރީން ބަލާލީ އޭނާ މަންމައަށެވެ.\nމަންމަ ބޮލުން އާނ އެކޭ ބުނުމުން އަރީން ގެއިން ނިކުގެވެ.އޭރު ޖޯލިފަތީގައި އިށީންދެގެން އިން އާލް ފެނިފައި ގޮސް ޖެހިގެން އިން ޖޯލީގައި އިށީނެވެ. ” އަހަރެން އަޑު އެހިން .. އާލް މީހަކާ އިންނަން ބޭނުން ނުވާކަން ..ވައި؟؟؟” އަރީން އާލް މޫނަށް ބަލާލަމުން ބުނެލިޔެވެ. ” އަރީން..އަހަރެން ބޭޭނުމީ ކިޔަވަން.. އައި ހޭންޓް ޔޫ..” އާލް ގެ އަމިއްލަ އިހްތިޔާރެއްނެތި ރޮވެން ފެށުނެވެ. ”އާލް.. އައި ނޯ ޔޫ ޑޯންޓު ހޭޓު މީ.. އާލް މިކަމަށް ބޭނުން ނުވަންޏާ އަހަރެން ނެތިން އާލް އަކަށް އިންނާކަށް. .” އަރީން ޖޯލިން ތެދުވެގެން ހިނގައިގަންނަން އެޅި ފުރަތަމަ ފިޔަވަޅާ އެއްކޮށްހުއްޓެން މަޖުބޫރުވީ އާލް ގޮވާލުމުންނެވެ.\n”އަރީން..އަހަރެމެން ދެމީހުން އިއްތިފާގުން ނަމަވެސް މިއޮތީ އެކަކު އަނެއްކަކާ ކައިވެނި ކުރަން ޖެހިފައި.. އަރީން އިންކާރު ކުރިޔަސް އަހަރެން މަންމަ އެހެން މީހަކު ހޯދާނެ.. މަށައް އިނގޭ އަރީން ޔޫ ލައިކުސް މާޔާ ކަން.. އެކަމް ޔޫ ގެ މަންމަ އެއްބަހެއް ނުވާނެ .. ދެން ވީ ބޯތު މެރީ ކޮށްފައި ޑިވޯސް ވާނީ ދުވަސް ކޮޅަކުން ..އޯކޭ ވާނޭނުން ދޯ؟؟.. އާލް ބުނެލި ވާހަކައިން އަރީން އަށް ލިބުނީ ސިހުމުކެވެ. ” ކިހިނެތް މާޔާވާހަކަ އިނގުނީ ؟؟..” އަރީން ސީދާ އާލް ގެ މޫނަށް ނަޒަރު ހުއްޓާލައިގެން ހުރެ ބުނެލިއެވެ.\n” މާޔާ ބުނީ.. އެންޑު ލެޓްސް ބީ ފުރެންޑުސް .. އައި ނޯ.. ކުޑަ އިރު ވީ ބޯތު ހޭޓްސް އީޗު އަދާ ކަން..” އާލް ދިއްކޮށްގެން ހުރި އަތުގައި ހިފާލަމުން އަރީން އާނ އެކޭ ބުނެލިއެވެ. ދެމީހުން ސަކަރާތް ޖަހަމުން ގެއަށް ވަންއިރު މަންމަ މެން ތިބީ އޮލަވާހަކައިގެއެވެ. އާލް އާއި އަރީން ވެސް ގޮސް ސޯފާގައި އިށިންދެފާ ވާހަކަ ދެއްކީ ސުކޫލް ގެ މަޖާ ވާހަކައެވެ. އާލް އަދި އަރީން އަކީ ސަކަ މިޒާޖެއްގެ ދެމީހުންނެވެ. އަރީން އަށް ލިބިފައިވަނީ އޮމާން ދޮން ރީނދޫ ކުލައިގެ ހަންގަނޑާއި ކަޅުކުލަގަދަ ފަން އިސްތަށިކޮޅެއްގެ އިތުރުން އަރީން އަށް ލިބިފައިވަނީ އަޅި ކުލައިގެ ރީތި ލޮލެކެވެ. ބާމަތި ފުޅާވެފައި އިސްކޮޅުން ދިގެވެ. އެހެން ނަމަވެސް އާލް އަށް ލިބިފައިވަނީ މުށި ކުލައިގެ ރީތި ލޮލުކުވެ. ހީލާއިރު ދެ ކޮލަށް އެޅޭ އަޑިކޮޅުން އާލް ގެެ ރީތިކަން އިތުރުކުށްދެއެވެ. އާލް އަށް ލިބިފައިވަނީ އަރީން އެކޭ އެއްގޮތަށް އޮމާން ދޮން ރީނދޫ ކުލައިގެ ހަންގަނޑެކެވެ. އިސްކުޅޮން ދިގު ނޫނަސް ކުރެކޭ ނުބުނެވޭނެވެ..\nއަރީން އަދި އާލް އަށް ނޭގުނީ ދެމީހުން ވާހަކަ ދައްކާ މަންޒަރު ބަލަަން ގެއްލިފާ ދެއް އާއިލާ ތިބިކަމެވެ. އާލް އަށް މަންމަ މެންނާ ދިމާލަށް ބަލާލުވުނީ އޮޅިގެންނެވެ. އެއް ވަގުވު އެމީހުން ބަލައިގެން ތިބިކަން ރޭކާލުމުން އާލް ގެ މޫނު ޖަންބެއްހެން ރަތް ވިއެވެެ. އަރީން ރަކިވި ނަމަވެސް ”ދާކަށް ނުވޭހޭ ” އަހާލީ އާލް ގެ މޫނު ފެނިފައެވެ. ” އަދި މަޑު ކުރޭ ކައިގެން ދާންވާނީ ” މަފްލޫމާ ރައްދުދިނެވެ. ” އަރީން .. އާލް ..މަންމަ މެން ވަރަށް ބޭނުން ދަރިފުޅުނމުން އެކަކު އަނެއްކަކާ ކައިވެނީ ކުރަން .. ދަރިިފުޅުމުން ކީކޭ ބުނަނީ ” ނަޒީރާ އެހެން ބުނުމުން އަރީން އަށް ބަލާލެވުނީ އާލް އަށެވެ. އާލް އިނީ އިސްޖަަހައިގެން ކަމުން އެއް މޫނެއް ނުފެނުނެވެ. ” އަރީން ޖަަވާބެއް ބޭނުން ” ފާއިޒު އަރީން އެއްޗެއް ނުބުނެ ގިނައިރު ވާން ފެށުމުން އިތުރު ކޮށްލިއެވެ.\n”އަޅުގަނއަށް އޯކޭ” އަރީން އަނގައިން ނުބުނީތީ އާލް ބުނެލިއެެވެ. އެއް ވަގުތު މަގްލޫމާ މޫނުމައްޗަށް ފުޅާ ހިނިތުން ވުމުއް ވެރިވިއެވެ. ” މީ ޓޫ” އަރީން ބުނެލިއެވެ. އާލް އަށް ވިސްނެމުން ދިޔައީ އިޔާން މަތިންނެވެ. އާލް އޭނާގެ މާޒީގެ ފުން ކަނޑަށް ގެބުނެވެ.\nއާދުވަހަކަށް އިރުއަރައިގެން އައިއިރު ދުނިޔެމަތީ ފެންނަނީ ބަނަކޮށްލާފައި ވަނިކުށެވެ. ޖެހެމުންދިޔަ ގަދަވައިގެ ސަބަބުން އެންމެގަހެއްވެސް ހިމޭންވެނުލައެވެ. ދުރުން އިރުއިރުކޮޅާ ގުގުރާލައެވެ. ހިމަފޮދުވާރޭ ވެހެން ފެށީ އާލް ގޮސް މޫދު ކައިރީ ހުއްޓުން ތަނައެވެ. އޭނާ ގެ މުށި ކުލައިގެ ދެ ލޯ ހޯދަމުންް ދިޔައީ އިޔާނެވެ. މޫދާ ދިމާލަށް ނަޒަރު ހުއްޓާލި ވަގުތު އޭނާގެ ލޮލުގައި އަޅާ ގަތީ އިޔާންއެވެ. އެއް ތުންފަތަށް ލުއި ހިނިތުންވުމެއް ވެރިވިއެވެ. ކައިރިއަށް ގޮސް އިޔާން އަށް ގޮވާލިއެވެ . އިޔާން މަޑުމަޑުން ވާހަކައެއް ބުނަންބޭނުންވާ ކަމަށް ބުނެލުމުން އާލް ބުނެބަލާށޭ ބުނެލިއެވެ. އިޔާން ބުނި ވާހަކައަކުން އާލް އަށް ”ވަޓް” އޭ ކިޔާ ހަޅޭތް ލަވައިގަތެވެ.\n❤….Vvvvv reethi mi part ves ingey…. ❤\nthat meansalot..zara…;)\nBaivaru mistakes evahuri… pls coreect it… adhi typing ga ves mahsal ulheyba… u can correct it…eyrah vvv reethi vaane ❤❤❤\nyess i will try..but thankolhu thah bunela deedaanan thah..hehe…\nAsalam alaikun dear readers.. uh meedu kuran kamu dhiya kamah..and support libeybne kamah… eh ves kahala mistake eh huriyaa bunelan vaane..dhen faharakah rangalhu kuraanan..love you alll…;)\nVarahh varahh reethi story😍😍💓💖💗💕sifakurun thavss habeyys…knn irakunn next part\ninsha allah wednesday gah..thankw varah ufaa vehjeh maeee\nDarkness dear age kithehh thr??\nVvv nice feshun.. cn’t wait to read the nxt prt.. curiously waiting…\nSalhi…Ekam feshun vv vahtharu ‘hiyani hn gaathugai’ mi story aa inge….medhu therein haadhisaa badhal vefa inasestory ga vec ulheyny aryn akaa aal akaa hama..Anyways good luck…waiting fr the next ingey🥀🥀💕💕❤❤❤💜💜🤩🤩🤩🤩\nyess… aslu eh vaahaka in negii names …sis geh idea eh.. but feshun hama amila style\nHiyani hen gaathugai story kiyrlan libeyny knthrkun?\ninaak thank you..keep waiting…:)\nUmm v salhi story darkness thy kon grade eh ge kuhjehte and boy eh tha girl eh tha thy gd luck konirakun next part\nDaisy girl thy kon grade eh ge kuhjeh thr.and boy eh tha girl eh the anyways story reethi Igey lysm gd luck konirakun next part\nDaisy girl **darkness\ngrade9..girl eh..and my name is rishfa…insha allah wednesday gah…tuesday gah ves balaanan but test oh naathih..:).luv yuh too ..alheyy thankw…\nOww ehn can you be my friend\nOlhumakun Igey alhugadu igey kurin mi part ah comment kuree nan nunajahaa inda comment publish vee\nHe he hey sis vx grade9dhw… Laalu too, text nimeni kondhuvahakun sis… Laalu inshaa ahllah tmrw nimeyne… Btw story v v nice\niba yess we all are friends hama …:)\nlayaaly ves9ga miulhenii. same age lrt’s be friends\nup kphdean v thah type kohfah\nyeah….we all are hama friends\nlaalu … alhugadhu test nimeny wednesday gah… sis nukiyas okey vaane we all are hama friends…you guys can call me rish\nthih buny??? that is chaapu kohfah onnah fotheh bookshop thakugah hurey 🙂\nNice story… i am also grade nine… i am ishy.. can i join to u all?\nyeah sure… i love your stories 🙂 thank you\nGood work dumbus.. Proud of you.. Sending lots of love.. Miss u\nhaha.. i miss you more my stupid bestfriend\nOMG…….varah reethi waiting for next part\nHeyyy varah salhi engey vaahaka\nU be the besttt\nGood luck kuriah\nU can do it.. insha allah ❤❤❤\nthank you.. you are the best…. yeyyyyy\nvrh reethi mi part ves. i am also in grade9so can we be frnds\nyess… we all are friends hama.. thankw\ninsta in talk kureveaneh gothah account eh hadan v dhw 🙂\nYes girll.. Can I have you insta I’d… BTW I’m grade 8..\nits ok.. dumn_gurrl …dm kohlaa ingey reply kuraanan\nEyyy loabivaa..varah salhi eyy varah loabivey ingey dhoonyaa😋😋😋